(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΗ΄

Τρίτη, 21 Φεβρουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 9ο Νηπιαγωγείο Αθήνας, το 2ο Γυμνάσιο Κηφισιάς, το 9ο Δημοτικό Σχολείο Πετρούπολης και από το Γενικό Λύκειο Κροκεών Λακωνίας, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Τετάρτης 21 Φεβρουαρίου 2023, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Πολιτισμού και Αθλητισμού: «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας», σελ.

ΠΡΟΕΔΡΕΥΟΝΤΕΣ

ΜΠΟΥΡΑΣ Α., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.   
 ΜΩΡΑΐΤΗΣ Α. , σελ.   
 ΣΑΚΟΡΑΦΑ Σ. , σελ.   
 ΤΟΛΚΑΣ Ά. , σελ.   
  
Β. Επί του σχεδίου νόμου του Υπουργείου Πολιτισμού και Αθλητισμού:  
 ΑΡΑΜΠΑΤΖΗ Φ. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΑΥΓΕΝΑΚΗΣ Ε. , σελ.   
 ΒΕΛΟΠΟΥΛΟΣ Κ. , σελ.   
 ΔΟΥΝΙΑ Π. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΚΩΤΣΟΣ Γ. , σελ.   
 ΜΠΟΥΜΠΑΣ Κ. , σελ.   
 ΜΩΡΑΐΤΗΣ Α. , σελ.   
 ΠΑΣΧΑΛΙΔΗΣ Ι. , σελ.   
 ΣΑΚΟΡΑΦΑ Σ. , σελ.   
 ΣΥΝΤΥΧΑΚΗΣ Ε. , σελ.   
 ΤΟΛΚΑΣ Ά. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ OΗ΄

Τρίτη 21 Φεβρουαρίου 2023

Αθήνα, σήμερα στις 21 Φεβρουαρίου 2023, ημέρα Τρίτη και ώρα 10.17΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας».

Η Διάσκεψη των Προέδρων αποφάσισε στη συνεδρίασή της στις 10 Φεβρουαρίου 2023 τη συζήτηση του νομοσχεδίου σε μία συνεδρίαση εν συνόλω επί της αρχής και επί των άρθρων. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Ιωάννης Πασχαλίδης για δεκαπέντε λεπτά.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το παρόν νομοσχέδιο αποτελεί ένα σημαντικό βήμα στην αθλητική μεταρρύθμιση, ένα ακόμη βήμα για τον εκδημοκρατισμό, το νοικοκύρεμα του αθλητισμού, με βάση την αξιοκρατία, τη διαφάνεια και την ισοτιμία. Η σημερινή Κυβέρνηση καταβάλλει συνεχείς προσπάθειες για να τεθούν οι βάσεις, ώστε ο ελληνικός αθλητισμός να πάει ψηλά, εκεί που του αξίζει.

Ήδη η προσπάθεια αποδίδει. Η αθλητική μεταρρύθμιση φέρνει καρπούς, φέρνει οξυγόνο και νέα πνοή σε διοικητικό επίπεδο και συγχρόνως μια νέα δυναμική και ένα υψηλό επίπεδο διοργανώσεων. Πιο συγκεκριμένα, στο πλαίσιο αυτής της μεταρρυθμιστικής προσπάθειας είχε έλθει αρχικά προς ψήφιση το νομοσχέδιο σχετικά με την αναμόρφωση του θεσμικού πλαισίου των αρχαιρεσιών των αθλητικών φορέων και εν συνεχεία το νομοσχέδιο με στόχο την αντιμετώπιση της χειραγώγησης των αθλητικών αγώνων. Ακολούθησε το νομοσχέδιο για την εναρμόνιση της ελληνικής νομοθεσίας με τον Κώδικα Αντιντόπινγκ του Παγκόσμιου Οργανισμού Αντιντόπινγκ, το νομοσχέδιο για την αναμόρφωση του θεσμικού πλαισίου της Επιτροπής Επαγγελματικού Αθλητισμού και στη συνέχεια το νομοσχέδιο που αφορούσε την οπαδική βία, τον αθλητικό εθελοντισμό και τον πνευματικό και ηλεκτρονικό αθλητισμό.

Και σε αυτό το σημείο θα ήθελα να σταθώ για λίγο, γιατί πριν από λίγες ημέρες συμπληρώθηκε ένας χρόνος από τη δολοφονία του δεκαεννιάχρονου Άλκη Καμπανού, ο οποίος έχασε τη ζωή του από οπαδικά κίνητρα. Η είδηση του θανάτου του πάγωσε το ελληνικό ποδόσφαιρο αλλά και την κοινωνία ολόκληρη, με τη μνήμη του δεκαεννιάχρονου να τιμάται μέχρι και σήμερα σε όλα τα γήπεδα της χώρας. Ο τραγικός χαμός του Άλκη, για τον οποίο θρήνησε όλη η Ελλάδα, έφερε στην επιφάνεια το φαινόμενο που αποτελεί τη μεγάλη αρρώστια του ελληνικού αθλητισμού. Ο θάνατος αυτού του παιδιού, που μας συγκλόνισε όλους, έγινε το σύμβολο κατά της οπαδικής βίας.

Η Κυβέρνηση τότε επέδειξε γρήγορα αντανακλαστικά και προώθησε άμεσα αυστηρές διατάξεις, που στόχευσαν στην αντιμετώπιση της οπαδικής βίας, με την ελπίδα ότι θα ξημερώσει μια καινούργια μέρα για τον αθλητισμό και θα κλείσει εδώ ο κύκλος του αίματος. Από τότε μέχρι σήμερα συνεχίζεται η προσπάθεια μιας συνολικής επαναπροσέγγισης και επαναρρύθμισης σημαντικών θεμάτων του αθλητισμού μέσα από μια σύγχρονη οπτική, διότι το οφείλουμε στις νέες γενιές να δημιουργήσουμε και πάλι τις συνθήκες ζωής, ώστε ο αθλητισμός να γίνει ένας βασικός συντελεστής παιδείας, υγείας, πολιτιστικής εξύψωσης, υγιούς ψυχαγωγίας και συναδέλφωσης, ένας χώρος όπου θα καλλιεργείται το ήθος και το φίλαθλο πνεύμα.

Γι’ αυτό κατά τα τελευταία τρία και πλέον χρόνια σε νομοθετικό επίπεδο εστιάσαμε στην αντιμετώπιση των παθογενειών, στην εξυγίανση και στην ανανέωση, στη βελτίωση του θεσμικού πλαισίου και των συνθηκών, στην αντιμετώπιση της πανδημίας και των επιπτώσεών της, στην επίλυση χρόνιων προβλημάτων και στη λήψη μέτρων στήριξης και ανάπτυξης του αθλητισμού. Τα τρία νομοσχέδια που κατατέθηκαν ρύθμισαν για πρώτη φορά θέματα που έως τώρα δεν είχαν τύχει θεσμικής αντιμετώπισης. Ρύθμισαν πεδία που παρέμεναν στη θεσμική αφάνεια και αναγνώρισαν νέα πεδία στην εξελισσόμενη δυναμική του αθλητισμού.

Η αθλητική μεταρρύθμιση που υλοποιείται έχει ήδη επιφέρει την ανανέωση, την αξιοκρατία και τη διαφάνεια στο αθλητικό οικοδόμημα της χώρας. Η αθλητική οικογένεια στο πλαίσιό της και ιδιαίτερα ο πυρήνας, τα ερασιτεχνικά σωματεία και οι αθλητές, απέκτησαν τη φωνή και τον ρόλο που τους αρμόζει. Στηρίχθηκε έμπρακτα και διαρκώς ο ερασιτεχνικός αθλητισμός και αντιμετώπισε τις συνέπειες της πανδημίας. Επήλθε η ανάπτυξη, με τη δημιουργία του μητρώου αθλητικών σωματείων και του μητρώου αθλητικών υποδομών. Και με διαρκή προσπάθεια για την καταπολέμηση των χειραγωγημένων αγώνων, για την αντιμετώπιση του ντόπινγκ, για την υιοθέτηση και εφαρμογή της χρηστής διακυβέρνησης στον αθλητισμό και για τη συντήρηση και αξιοποίηση των αθλητικών υποδομών της χώρας επικρατεί πλέον η νομιμότητα και η τάξη.

Με το παρόν σχέδιο νόμου, λοιπόν, που είναι σειρά άλλων έξι νομοθετημάτων, όλα ενταγμένα στο πλαίσιο της μεταρρύθμισης που έχει ξεκινήσει τριάμισι χρόνια πριν, ολοκληρώνεται ο πρώτος κύκλος της μεταρρύθμισης, εισάγοντας κάποιες νέες ρυθμίσεις, ενώ περιέχει και τις απαιτούμενες διορθωτικές τροποποιήσεις για την εξασφάλιση της συνοχής της αθλητικής νομοθεσίας.

Τα είκοσι έξι άρθρα του νομοσχεδίου αφορούν, μεταξύ άλλων, τα εξής: Το τρίτο άρθρο αναφέρεται στη δυνατότητα που δίνεται σε αθλητές του τριάθλου να μετέχουν στο διοικητικό συμβούλιο και στα άλλα όργανα αυτού, με στόχο τη δυναμικότερη ανάπτυξη και καλλιέργεια του αθλήματος. Και επειδή έγινε πολύ μεγάλη συζήτηση επί της συγκεκριμένης διάταξης, θα ήθελα να υπογραμμίσω και εγώ ότι αυτή η δυνατότητα ισχύει και για τους αθλητές των αθλημάτων της σκοποβολής, του γκολφ, του μπιλιάρδου, της ορειβασίας, της αναρρίχησης, του παγκρατίου, της ιππασίας και πολλών άλλων, ακόμη και σε αθλήματα δηλαδή που βρίσκονται στην αρχή τους και δεν διαθέτουν μεγάλο αριθμό εν δυνάμει στελεχών διοικητικών και ενεργών αθλητών.

Με την τέταρτη διάταξη επέρχεται εξορθολογισμός στη στέγαση ερασιτεχνικών σωματείων με εμπορικές επιχειρήσεις και συγκεκριμένα μαζικής εστίασης και επιχειρήσεις αναψυχής και αυτό διότι η απαγόρευση της συστέγασης αθλητικού σωματείου με εμπορική επιχείρηση δημιουργούσε προβλήματα στην εφαρμογή της, επειδή είναι συχνό το φαινόμενο στις αθλητικές εγκαταστάσεις όπου στεγάζονται τα αθλητικά σωματεία να υπάρχουν εμπορικές επιχειρήσεις, όπως κυλικεία αναψυκτήρια κ.λπ.. Με την εν λόγω διάταξη του νομοσχεδίου καταργείται το εν λόγω κώλυμα.

Επιπλέον, το υπό συζήτηση σχέδιο νόμου έρχεται να επιλύσει και το πρόβλημα της αδυναμίας στελέχωσης των επιτροπών δεοντολογίας, λόγω της μη συμμετοχής των δικαστικών λειτουργών στις επιτροπές αυτές. Έτσι προτείνεται η στελέχωση των εν λόγω επιτροπών από πρόσωπα που δεν είναι εν ενεργεία δικαστικοί λειτουργοί και απολαύουν της εμπιστοσύνης και εκτίμησης της αθλητικής κοινότητας, με σκοπό τη διασφάλιση της ορθής λειτουργίας των αθλητικών φορέων, με εξαίρεση βέβαια την Ελληνική Ποδοσφαιρική Ομοσπονδία, όπου η Επιτροπή Δεοντολογίας -η οποία αποτελείται από ερευνητικό και δικαστικό τμήμα- συγκροτείται υποχρεωτικά από τακτικούς δικαστές με τριετή θητεία, η οποία δεν ανανεώνεται.

Επισημαίνεται ότι η υποχρεωτική κατάρτιση ή επικαιροποίηση των κανονισμών δεοντολογίας και η άμεση λειτουργία των επιτροπών δεοντολογίας των αθλητικών φορέων εντάσσεται στο Εθνικό Σχέδιο Δράσης για την Προστασία των Παιδιών από τη Σεξουαλική Κακοποίηση και Εκμετάλλευση 2022 - 2027.

Με τη διάταξη του άρθρου 6 αντιμετωπίζεται η ανάγκη του προσδιορισμού της κρατικής χρηματοδότησης των αθλητικών ομοσπονδιών, με την αποσαφήνιση ότι κρατική χρηματοδότηση προς τις αθλητικές ομοσπονδίες νοούνται τόσο η τακτική ετήσια επιχορήγησή τους όσο και η ενίσχυσή τους από τον μόνιμο μηχανισμό χρηματοδότησης μέσω της φορολογίας των κερδών των παικτών των τυχερών παιγνίων.

Με τις προτεινόμενες ρυθμίσεις των άρθρων 7 και 8 εντάσσονται στο επίπεδο προπονητών αθλήματος Α΄ επιπέδου και οι αθλητές που έχουν συμμετάσχει σε θερινούς ή χειμερινούς Ολυμπιακούς Αγώνες ή έχουν κατακτήσει 1η έως 6η νίκη σε παγκόσμιο επίπεδο ή 1η έως 4η νίκη σε πανευρωπαϊκό πρωτάθλημα ανδρών ή γυναικών, οι οποίοι κατά τον χρόνο της διάκρισης ήταν προπονητές χαμηλότερου επιπέδου. Η διάταξη στηρίζεται στο γεγονός ότι οι άνθρωποι αυτοί ήταν προφανέστατα υψηλού επιπέδου προπονητές, οι οποίοι οδήγησαν τους αθλητές τους στις ανωτέρω εξαιρετικές διακρίσεις. Επομένως δικαιούνται και οι ίδιοι τη δυνατότητα απευθείας απόκτησης άδειας προπονητή Α΄ επιπέδου.

Εκτός των άλλων, εκσυγχρονίζεται και η διαδικασία ίδρυσης και λειτουργίας των ιδιωτικών γυμναστηρίων και αθλητικών σχολών. Απλοποιείται δηλαδή η διαδικασία, χωρίς βέβαια να γίνονται εκπτώσεις στους τομείς που αφορούν την ασφάλεια και την υγιεινή του χώρου. Η δέκατη διάταξη του νομοσχεδίου στοχεύει στην αντιμετώπιση του φαινομένου των πρόσκαιρων και περιστασιακών εισαγωγών αλλοδαπών αθλητών, καθώς απαιτείται επιπλέον να μην είναι εγγεγραμμένοι ταυτόχρονα σε αθλητικό σωματείο άλλου κράτους-μέλους της Ευρωπαϊκής Ένωσης ή τρίτης χώρας. Έτσι μπαίνει ένα τέλος σε μια πρακτική καταχρηστική, που νοθεύει τον ανταγωνισμό.

Περαιτέρω, προβλέπει τη δυνατότητα έκδοσης της ψηφιακής κάρτας υγείας αθλητή, η οποία αποσκοπεί στη μείωση της γραφειοκρατίας και ως διαδικασία εντάσσεται στο πλαίσιο του εκσυγχρονισμού της διοίκησης και μετάβασης στην ψηφιακή εποχή.

Αξιοσημείωτη είναι και η προτεινόμενη διάταξη που αφορά στην εξομοίωση της μισθολογικής κατάταξης των κωφών Ολυμπιονικών με εκείνη των Παραολυμπιονικών για λόγους ισονομίας και δίκαιης μεταχείρισης των διακριθέντων κωφών αθλητών. Ακόμη, με στόχο τη διευκόλυνση της διοργάνωσης και αδειοδότησης δρομικών αθλητικών δραστηριοτήτων οι οποίες δεν περιλαμβάνονταν στο επίσημο αγωνιστικό πρόγραμμα της οικείας ομοσπονδίας, προβλέπεται η απαλοιφή διαφόρων χρονοβόρων διοικητικών εμποδίων.

Αξίζει να αναφερθεί και η διάταξη σχετικά με την αυτοδίκαιη έκπτωση του υπαίτιου διοικητικού συμβουλίου του υπόχρεου αθλητικού φορέα, εφόσον δεν καταχωρίζει ή επικαιροποιεί τα στοιχεία του στο μητρώο φορέων του Υφυπουργείου Αθλητισμού στις προβλεπόμενες προθεσμίες.

Το εν λόγω νομοσχέδιο περιλαμβάνει επίσης διάταξη που αφορά την απαγόρευση συμμετοχής αθλητικής ανώνυμης εταιρείας σε αθλητικές διοργανώσεις, εφόσον δεν χορηγείται ή ανακαλείται το πιστοποιητικό συμμετοχής της, λόγω μη συμμόρφωσης με την κατάθεση εγγυητικής επιστολής τραπέζης.

Ιδιαίτερη αναφορά θα ήθελα να κάνω και στη ρύθμιση του άρθρου 21, βάσει της οποίας καθιερώνεται το σύστημα διαφανούς αξιολόγησης αθλητικών ομοσπονδιών με την ονομασία «ΧΙΛΩΝ», με απώτερο στόχο την βελτιστοποίηση των διαδικασιών για την ετήσια τακτική επιχορήγηση των ομοσπονδιών από τη Γενική Γραμματεία Αθλητισμού, η οποία θα καθορίζεται στη βάση αντικειμενικών δεδομένων, σύμφωνα με τις γενικές αρχές του Συμβουλίου της Ευρώπης για την καλύτερη διακυβέρνηση στον αθλητισμό. Άλλωστε το υπό συζήτηση νομοσχέδιο αποκαθιστά αδικίες στον τομέα της απονομής προνομίων σε διακριθέντες αθλητές και για το έτος 2022, λόγω της πανδημίας το 2020 και το 2021.

Πολύ σημαντική είναι και η διάταξη σχετικά με τη χρησιμοποίηση πετρελαίου θέρμανσης στα κολυμβητήρια αθλητικών εγκαταστάσεων του δημοσίου, των Οργανισμών Τοπικής Αυτοδιοίκησης και των νομικών προσώπων δημοσίου και ιδιωτικού δικαίου που εποπτεύονται από το Υφυπουργείο Αθλητισμού. Έτσι, με την επαναφορά της χρήσης του φθηνότερου πετρελαίου θέρμανσης, ιδίως κατά τον χρόνο που επιτρέπεται η διακίνησή του, επιτυγχάνεται η απρόσκοπτη λειτουργία των κολυμβητηρίων.

Ο ελληνικός αθλητισμός έχει σήμερα μια πολύ μεγάλη ευκαιρία με την Κυβέρνηση της Νέας Δημοκρατίας, η οποία υπηρετεί με συνέπεια και αποφασιστικότητα τις αρχές της ανανέωσης, της αξιοκρατίας, της ακολουθίας λόγων και έργων, της ενδυνάμωσης της αθλητικής οικογένειας και της περαιτέρω στήριξης του αθλητισμού σε ερασιτεχνικό και επαγγελματικό επίπεδο. Με Πρωθυπουργό τον Κυριάκο Μητσοτάκη ο αθλητισμός έχει πάει πολλά βήματα μπροστά, δείχνοντας τον δρόμο και στους υπόλοιπους τομείς της κοινωνικής ζωής της χώρας μας.

Είμαι βέβαιος ότι το αποτέλεσμα των επερχόμενων εκλογών θα σηματοδοτήσει μια ακόμη τετραετία επιτυχούς διακυβέρνησης.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε και για τη συνέπεια στον χρόνο.

Τον λόγο τώρα έχει, αφού τακτοποιηθεί το Βήμα, ο εισηγητής από τον ΣΥΡΙΖΑ - Προοδευτική Συμμαχία κ. Αθανάσιος Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Σας ευχαριστώ, κύριε Πρόεδρε.

Συζητάμε σήμερα στην Ολομέλεια το έβδομο και τελευταίο νομοσχέδιο του κ. Αυγενάκη, το οποίο χαρακτηρίζεται και αυτό από μια ακόμη αρνητική καινοτομία, να συνοδεύεται και από μια τροπολογία της τελευταίας στιγμής. Θα μου επιτρέψετε να πω ότι δεν είναι μια απλή τροπολογία. Αφήνετε για μια ακόμη φορά εκτός της διαδικασίας διαβούλευσης και της επεξεργασίας στην αρμόδια επιτροπή ένα τόσο σοβαρό θέμα, όπως είναι οι αλλαγές που θέλετε να φέρετε στον χώρο της διαιτησίας, στο παρά πέντε, και η παραχώρηση εκμετάλλευσης σε ιδιώτες των χιονοδρομικών κέντρων Βασιλίτσας και Σελίου.

Ακόμα και τώρα, λίγες μέρες πριν από τη διάλυση της Βουλής και της προκήρυξης των εκλογών, επιμένετε στην αντιδημοκρατική πρακτική να αφήνετε εκτός διαβούλευσης τις τοπικές κοινωνίες, ακόμη και σε μείζονος σημασίας για το δημόσιο συμφέρον παρεμβάσεις.

Θα αναφερθώ αναλυτικότερα επί της τροπολογίας στη συνέχεια αλλά και κυρίως όταν έρθει η ώρα της τροπολογίας, στη δευτερολογία μου.

Το υπό συζήτηση νομοσχέδιο αποτελείται από τρία βασικά χαρακτηριστικά, που θα λέγαμε πια ότι διέπουν τη γενικότερη φιλοσοφία της Κυβέρνησης Μητσοτάκη αλλά και του ίδιου του κυρίου Υφυπουργού στον αθλητισμό: Προχειρότητα, με απουσία στρατηγικής και συνεκτικού οράματος για τον αθλητισμό, με διατάξεις επί διατάξεων της τελευταίας στιγμής γραμμένες στο γόνατο, φωτογραφικότητα, για την εξυπηρέτηση ρουσφετιών, εξυπηρετήσεων και συμφερόντων, και αποσπασματικότητα, με το μπάλωμα των κενών και των ασαφειών που έχει προκαλέσει η άναρχη και η άτακτη πολυνομία σας, κύριε Υπουργέ.

Άλλωστε και το παρόν νομοσχέδιο αποτελεί μια συρραφή τροπολογιών που έρχονται να ολοκληρώσουν μια πρακτική που απέχει πολύ από τα διεθνή πρότυπα καλής νομοθέτησης.

Επί των ημερών σας η έννοια της ασφάλειας δικαίου στον χώρο του αθλητισμού εξαφανίστηκε. Σχεδόν κάθε μήνα κάτι αλλάζει στο αθλητικό νομικό πλαίσιο είτε με νόμο είτε με τροπολογία. Εσείς το λέτε «επιτυχία», αλλά ο κόσμος του αθλητισμού το ονομάζει «μπάχαλο» και οι νομικοί «έλλειψη ασφάλειας δικαίου».

Το μπάχαλο που έχετε δημιουργήσει στη Super League 2, για παράδειγμα, είναι η επιτομή της αποτυχίας σας, σε ένα πρωτάθλημα το οποίο σάς λέγαμε ότι δεν υπάρχει περίπτωση να προχωρήσει, δικής σας εμπνεύσεως. Απαξιώσατε από αυτό εδώ το Βήμα την προηγούμενη εβδομάδα τις διοικήσεις των ομάδων, κάνοντας λόγο για εκβιασμούς, παράλογη συμπεριφορά, ακρότητες. Επιλέγετε τη σύγκρουση με τη Super League 2, που εκεί και αν μπορεί να γεννηθεί και να αναβαπτιστεί το ελληνικό ποδόσφαιρο, παρά τις λανθασμένες αρχικές επιλογές, για να δικαιολογήσετε τι; Τη μεταφορά χρημάτων από αυτό το πρωτάθλημα σε άλλες διοργανώσεις και κάποιες από αυτές να είναι στην περιφέρειά σας.

Είναι εξαιρετικά προβληματικό -για να μπω στο νομοσχέδιο- αυτό που κάνετε με το άρθρο 6, όσον αφορά την αντικατάσταση της κρατικής επιχορήγησης με τα ποσά από τη φορολόγηση του «Στοιχήματος». Στην επιτροπή λίγο-πολύ το παραδεχθήκατε πια ανοιχτά και το ομολογήσατε δημόσια, ότι η επιλογή σας είναι η κρατική χρηματοδότηση των σωματείων και των ομοσπονδιών να γίνεται μέσω του «Στοιχήματος».

Αλλά, και πάλι, πώς θα γίνει αυτό -αυτό ρωτάμε και το ρωτάμε συνέχεια- χωρίς τη θεσμοθέτηση ενός μόνιμου μηχανισμού; Γιατί αν εννοείτε ότι αυτό θα γίνεται κάθε χρόνο με μία ΚΥΑ, όπως καπνίσει στον εκάστοτε Υφυπουργό, όπως το κάνατε εσείς τότε, κύριε Υφυπουργέ, αυτό δεν ταιριάζει σε ευρωπαϊκό κράτος, αλλά σε «Μπανανία». Δεν γίνεται να κόβετε και να ράβετε, αφαιρώντας ποσά σε ομάδες, δίνοντάς τα στη διοργάνωση αθλητικών εκδηλώσεων.

Εμείς επιμένουμε σε κάτι και επιμένουμε από την πρώτη στιγμή και είναι δέσμευσή μας, για τη θεσμοθέτηση ενός μόνιμου μηχανισμού στήριξης του ελληνικού αθλητισμού, μέσω της φορολόγησης των κερδών του «Στοιχήματος», με όρους δίκαιης αναδιανομής και στήριξης, στήριξης του ερασιτεχνικού αθλητισμού. Δικαιοσύνη παντού, δικαιοσύνη και στον αθλητισμό, είναι η δική μας πάγια θέση και δέσμευση.

Σπρώχνετε οριστικά με την πολιτική σας τον ελληνικό αθλητισμό στην εμπορευματοποίηση κάθε αθλητικής δραστηριότητας και ενασχόλησης. Επιμένετε από την αρχή σε μια λανθασμένη επιλογή, η οποία βέβαια είναι συνειδητή επιλογή, όπως αυτή του άρθρου 4, που προβλέπει τι; Τη συστέγαση αθλητικών σωματείων με επιχειρήσεις. Το επισήμαναν και οι άλλοι εισηγητές και διάφοροι άλλοι συνάδελφοι που πήραν τον λόγο. Το να επιτρέπεται τώρα η συστέγαση και λειτουργία εξ ορισμού μη κερδοσκοπικών σωματείων στην έδρα επιχειρήσεων -θέλω να το τονίσω- θα δημιουργήσει περισσότερα προβλήματα από αυτά που λέτε ότι θέλετε να λύσετε.

Διευκολύνετε στην πράξη τις επιχειρήσεις να εκμεταλλεύονται -προσέξτε- το όνομα και τον κόσμο των σωματείων και θεσμοθετείτε την καχυποψία, καθώς η μία ομάδα τώρα -τι θα γίνει;- θα στρέφεται εναντίον της άλλης, κατηγορώντας την ότι λειτουργεί ως επιχείρηση, με όλες τις συνέπειες που μπορεί να έχει αυτό για τη λειτουργία του μητρώου και κατ’ επέκταση για τα πρωταθλήματα.

Μια κουβέντα ακόμα για το μητρώο. Εξαρχής ήμασταν από αυτούς που σας ασκήσαμε μια κριτική ότι το χρησιμοποιήσατε ως μοχλό ελέγχου των διοικήσεων των ομοσπονδιών και με το άρθρο 18 έρχεστε να μας δικαιώσετε οριστικά. Εισάγετε μια δρακόντεια κύρωση, την αυτοδίκαιη έκπτωση του διοικητικού συμβουλίου των σωματείων που δεν πρόλαβαν να κάνουν επικαιροποίηση των στοιχείων τους, στέλνοντάς τους στο πρωτοδικείο για διορισμό προσωρινής διοίκησης. Δηλαδή, περαιτέρω έξοδα και χρονοβόρες διαδικασίες σε σωματεία που με το ζόρι βγάζουν ή δεν βγάζουν τον μήνα. Δεν φτάνει, δηλαδή, η ποινή του αποκλεισμού από τη συμμετοχή στους αγώνες, δεν φτάνει η αφαίρεση της αθλητικής αναγνώρισης και ο αποκλεισμός τους από τη χρήση δημοσίων και δημοτικών αθλητικών εγκαταστάσεων, τους διαλύετε και το διοικητικό συμβούλιο.

Εμείς σας το είπαμε στην επιτροπή, το είπαν και άλλοι, το επαναλαμβάνουμε και τώρα: Αυτό θα θέλαμε να το πάρετε πίσω. Θα είναι η οριστική ταφόπλακα των μικρών και φτωχών αθλητικών σωματείων της επαρχίας. Αλλιώς ομολογήστε ανοιχτά ότι επιδιώκετε συνειδητά το κλείσιμό τους.

Όσον αφορά τώρα τις διατάξεις για τα ΠΑΓΟ στο άρθρο 12, καταργείτε έναν από τους σημαντικότερους θεσμούς του ελληνικού αθλητισμού, ο οποίος αποτελεί για μας την κορωνίδα του αθλητισμού ως κοινωνικό φαινόμενο και αγαθό. Τους αφαιρείτε τον βασικό τους χαρακτήρα, αφού πια δεν θα είναι αθλητισμός για όλους, αλλά για λίγους. Παραδίδετε και εδώ σε ιδιωτικά συμφέροντα έναν πετυχημένο θεσμό, που έδωσε σε χιλιάδες Ελληνόπουλα και Έλληνες τα τελευταία σαράντα χρόνια τη δυνατότητα άθλησης και συμμετοχής τους σε αθλητικές διοργανώσεις.

Με το παρόν νομοσχέδιο παρέχετε σε ιδιώτες τη δυνατότητα δωρεάν χρήσης των δημόσιων αθλητικών εγκαταστάσεων και τους δίνετε από πάνω και τη δυνατότητα κρατικής επιχορήγησης.

Εμείς το έχουμε ξαναπεί και θέλω να το ξεκαθαρίσουμε, για να μη δημιουργείτε ή δημιουργούν άλλοι εντυπώσεις. Δεν έχουμε πρόβλημα με την υγιή επιχειρηματικότητα, με την υγιή επιχειρηματική δραστηριότητα και στον χώρο του αθλητισμού. Αλλά οι ιδιώτες στον χώρο του αθλητισμού θα πρέπει να επιχειρούν με δικά τους μέσα και όχι με τα χρήματα του ελληνικού λαού και τις δημόσιες αθλητικές υποδομές. Αυτό να το ξεκαθαρίσουμε.

Ο μαζικός αθλητισμός αφορά δημόσιες πολιτικές, καθώς αποτελεί, αφ’ ενός, υποχρέωση της πολιτείας και, αφ’ ετέρου, κοινωνικό αγαθό και δικαίωμα του κάθε πολίτη. Η δική μας δέσμευση είναι να τον επαναφέρουμε εκεί που ανήκει, στον ελληνικό λαό και τη μέση ελληνική οικογένεια.

Κλείνω με ένα σχόλιο για την τροπολογία σας. Δεν θα μπορούσε να υπάρξει πιο ταιριαστός επίλογος στα έργα και τις ημέρες σας από αυτό το οποίο κάνετε σήμερα και από αυτό το οποίο θα συζητήσουμε σήμερα. Από τη μια λειτουργείτε ως τροχονόμος συμφερόντων στον χώρο του ποδοσφαίρου, κάνοντας τον μεγάλο ασθενή του ελληνικού αθλητισμού ετοιμοθάνατο, προσπαθείτε να ισορροπήσετε ανάμεσα στα συμφέροντα, το αυτοδιοίκητο και την ολιστική μελέτη, χωρίς καμμία επιτυχία. Και από την άλλη, παραχωρείτε την εκμετάλλευση σημαντικών δημόσιων υποδομών, όπως τα χιονοδρομικά κέντρα της Βασιλίτσας και του Σελίου, σε επιχειρηματικά συμφέροντα.

Με το άρθρο 1 δίνετε τη δυνατότητα στους εν ενεργεία διαιτητές -και εδώ θέλουμε ειλικρινά να μας απαντήσετε και να μας πείτε πώς ακριβώς το σκέπτεστε- να συμμετέχουν στα καταστατικά όργανα της ΕΠΟ, χωρίς καμμία διαβούλευση μαζί της, παρά το αυτοδιοίκητο και παρά το γεγονός ότι θα κληθεί να τροποποιήσει το καταστατικό της. Ισχυρίζεστε ότι πρόκειται για μία εναρμόνιση με την ολιστική μελέτη.

Θέλω να σας θυμίσω, κύριε Υφυπουργέ, ότι και κατά τη συζήτηση για την επαγγελματική διαιτησία σάς είπαμε ότι είμαστε εδώ, βλέπουμε ότι το πρόβλημα είναι μπροστά μας -σήμερα είναι στα χέρια σας, αύριο στα δικά μας- και πρέπει να δούμε πώς θα το λύσουμε. Μπαίνει το ερώτημα τι έγινε μέχρι τώρα με όλα αυτά τα οποία νομοθετήσατε για την επαγγελματική διαιτησία και θέλουμε σήμερα μία απάντηση. Τι σας έκανε στο παρά πέντε να φέρετε αυτή την τροπολογία;

Όμως, θέλω να θυμίσω, επειδή συνεχώς και στην αιτιολογική έκθεση βλέπουμε την αναφορά στην ολιστική μελέτη, ότι η ολιστική μελέτη είναι ένας οδικός χάρτης, με τον οποίο συμφωνούμε σε πάρα πολλά σημεία και εμείς. Οδικός χάρτης, όμως, για να μπορέσει να μπει μια τάξη στο ελληνικό ποδόσφαιρο, ενώ ο τρόπος που πάτε να την εφαρμόσετε -και όχι σήμερα, όχι την προηγούμενη φορά, με την επαγγελματική διαιτησία, με όλες τις παρεμβάσεις- σας προκαλεί χάος.

Αλήθεια, κύριε Υφυπουργέ, πώς διασφαλίζετε τα νομικά ζητήματα που θα προκύψουν με το ασυμβίβαστο μεταξύ ελεγκτή και ελεγχόμενου, καθώς και τη σύγκρουση συμφερόντων, όσον αφορά τη διαδικασία επιλογής διαιτητών; Θεωρώ ότι δεν έγινε αυτή η κουβέντα στην επιτροπή, δεν υπήρχε διαβούλευση. Θέλουμε τουλάχιστον κάποιες απαντήσεις από αυτόν που εισηγείται αυτή τη νομοθέτηση.

Δεν ξέρω αν τα έχετε σκεφτεί όλα αυτά και ειλικρινά σάς περιμένουμε να μας απαντήσετε με μεγάλη αγωνία.

Όσον αφορά τώρα το άρθρο 2, η στόχευση της διάταξης είναι προφανής, να παραχωρηθούν μέσω ΤΑΙΠΕΔ σε ιδιώτες τα δύο χιονοδρομικά κέντρα με μακροχρόνιες μισθώσεις και να επιδοτηθούν στη συνέχεια με δημόσιο χρήμα από το ΕΣΠΑ και το Ταμείο Ανάκαμψης υπό τον μανδύα της ανάπτυξής τους, ό,τι κάνατε στο ΟΑΚΑ και σε άλλες αθλητικές εγκαταστάσεις, χωρίς καμμία διαβούλευση με κανέναν.

Έγινε πράγματι διαβούλευση με κάποιον στις τοπικές κοινωνίες; Οι εργαζόμενοι συμμετείχαν κάπου; Υπήρχε αυτό το αίτημα; Ή υπάρχει μια μπίζνα προς εξέλιξη μπροστά και, προφανώς, κάποιοι επιτήδειοι που βλέπουν ότι η Βασιλίτσα και το Σέλι τα δύο τελευταία χρόνια έχουν και χιόνι και πάνε καλά, άρα μπορούν να στήσουν μια ωραία δουλειά;

Εγώ βάζω αυτά τα ζητήματα και θέλω τις απαντήσεις σας. Γνωρίζετε πολύ καλά ότι πάντα με ερωτήματα θέτω τους προβληματισμούς και την κριτική που σας κάνω, αλλά δεν απαντάτε πουθενά και πρέπει να απαντήσετε σήμερα και για το εργασιακό καθεστώς για τους εργαζόμενους των δύο χιονοδρομικών κέντρων.

Ειλικρινά, δεν θα μπορούσε -και κλείνω, κύριε Πρόεδρε- να υπάρξει πιο τραγικός επίλογος. Συντηρείτε και ενισχύετε όλο αυτό το διάστημα τις μεγάλες παθογένειες του ελληνικού αθλητισμού, εισάγετε επιχειρηματικά συμφέροντα σε φιλέτα γης και εγκαταστάσεων που ανήκουν στη Γενική Γραμματεία και μετατρέπετε τον αθλητισμό από κοινωνικό αγαθό σε προϊόν για λίγους.

Ευτυχώς, όμως, εδώ κλείνει ο κύκλος της Κυβέρνησής σας. Αποχωρείτε μαζί με τη χειρότερη Κυβέρνηση, κύριε Υφυπουργέ, αλλά την ίδια ώρα υπάρχει και μια ελπίδα φωτός. Δημιουργείται μια ελπίδα φωτός και για τον ελληνικό αθλητισμό με την επερχόμενη νίκη της δημοκρατίας και τη συγκρότηση της προοδευτικής κυβέρνησης που έχει ανάγκη ο τόπος, αλλά ειδικά και ο ελληνικός αθλητισμός.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για τη συνέπεια στον χρόνο.

Παρακαλώ να κλείσει το σύστημα της ηλεκτρονικής εγγραφής.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ναι, ορίστε, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Επειδή διαπίστωσα ότι δεν έχουν γίνει κατανοητές οι τροπολογίες, θα μου επιτρέψετε να δώσω μερικές εξηγήσεις και για τις νομοτεχνικές βελτιώσεις που έχουν γίνει και στη συνέχεια θα ακούσω όλους τους άλλους συναδέλφους. Και στο τέλος…

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Πιο δυνατά, δεν σας ακούμε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Λέω, άκουσα με πολλή προσοχή και θα σας ενημερώσω για τις τροπολογίες και για τις νομοτεχνικές βελτιώσεις που έγιναν δεκτές μετά τις συζητήσεις που κάναμε και στο τέλος…

**ΣΟΦΙΑ ΣΑΚΟΡΑΦΑ (Η΄** **Αντιπρόεδρος της Βουλής):** Κύριε Πρόεδρε, δεν είναι αυτή η διαδικασία.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Η διαδικασία είναι αυτή, κυρία Σακοράφα. Δεν υπάρχει κάτι διαφορετικό από τη διαδικασία. Ακόμα και σε αυτό αντιδράτε; Θέλω να σας δώσω εξηγήσεις, για να είναι πιο εύκολη η δική σας δουλειά στη συνέχεια. Εάν δεν θέλετε, δεν έχω κανένα πρόβλημα.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό, κύριε Υπουργέ, να εξηγήσω εγώ, που έχω και την ευθύνη να συντονίσω τη διαδικασία σήμερα.

Αναφέρονται οι εισηγητές και ειδικοί αγορητές σε κάποιες τροπολογίες. Για να σας διευκολύνει ο Υπουργός, πήρε τον λόγο. Πόσα λεπτά θέλετε, κύριε Υπουργέ; Δύο, τρία, πέντε;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δύο-τρία λεπτά, για να δώσω εξηγήσεις.

**ΠΡΟΕΔΡΕΥΩΝ (Αθανάσιος Μπούρας):** Ωραία, να εξηγήσει το θέμα των τροπολογιών, για να μπορέσετε να διευκολυνθείτε. Εάν αυτά τα τρία, πέντε λεπτά δημιουργούν πρόβλημα, να μην του δώσουμε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εγώ δεν έχω κανένα πρόβλημα. Μπορώ να το κάνω και στη συνέχεια. Απλώς για καλό το έκανα. Ό,τι θέλουν οι συνάδελφοι, δεν έχω κανένα θέμα.

**ΠΡΟΕΔΡΕΥΩΝ (Αθανάσιος Μπούρας):** Λοιπόν, συνεχίστε, κύριε Υπουργέ, αλλά να είστε σύντομος.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα προσπαθήσω να είμαι σύντομος.

Αν και είχα αναφερθεί, αγαπητέ κύριε Μωραΐτη, στη συζήτηση στις επιτροπές στη δεύτερη ανάγνωση σχετικά με τις τροπολογίες επιγραμματικά, αναφέρομαι τώρα αναλυτικά.

Η τροπολογία, λοιπόν, την οποία καταθέσαμε περιλαμβάνει δύο άρθρα:

Με το άρθρο 1 ρυθμίζουμε τα θέματα της συμμετοχής των διαιτητών στη γενική συνέλευση της ΕΠΟ. Δίνουμε το δικαίωμα στον δευτεροβάθμιο φορέα διαιτητών ποδοσφαίρου να καταστεί μέλος της Ελληνικής Ποδοσφαιρικής Ομοσπονδίας της χώρας μας. Παράλληλα, στους εν ενεργεία διαιτητές ποδοσφαίρου δίνουμε το δικαίωμα του εκλέγειν και του εκλέγεσθαι στα καταστατικά όργανα του δευτεροβάθμιου φορέα διαιτησίας και, φυσικά, στα καταστατικά όργανα της ΕΠΟ. Εφαρμόζουμε, δηλαδή, ακόμα μία πρόβλεψη της ολιστικής μελέτης για το ελληνικό ποδόσφαιρο που -θυμίζω- εκπόνησαν η FIFA και η UEFA σε συνεργασία μαζί μας και την παρέδωσαν στην ΕΠΟ, έπειτα από τη συμφωνία του Πρωθυπουργού μας Κυριάκου Μητσοτάκη με τους επικεφαλής των διεθνών ποδοσφαιρικών ομοσπονδιών.

Βασικοί άξονες της ολιστικής μελέτης είναι η αντιπροσωπευτική εκπροσώπηση όλων των εμπλεκομένων φορέων του ποδοσφαίρου στα όργανα αποφάσεων της ΕΠΟ. Εδώ θυμίζω ότι πριν από την ολιστική μελέτη στη λήψη των αποφάσεων συμμετείχαν μόνο οι λίγοι, οι παράγοντες των ενώσεων ποδοσφαιρικών σωματείων και των εκπροσώπων των ΠΑΕ. Πλέον συμμετέχουν και οι ποδοσφαιριστές -φαντάζομαι ότι δεν διαφωνείτε σε αυτό- και οι προπονητές -θέλω να πιστεύω ότι ούτε εδώ διαφωνείτε- και το ποδόσφαιρο γυναικών, που δεν συμμετείχε, και από εδώ και πέρα και οι διαιτητές, όπως δηλαδή ρητά αναφέρεται στην ολιστική μελέτη.

Δεύτερον, αναφέρει επίσης την ανεξαρτησία της διαιτησίας, ναι μεν ως μέλος της ΕΠΟ, αλλά μακριά από τις επιρροές των ποδοσφαιρικών παραγόντων. Και αυτό ενδυναμώνεται ακόμη περισσότερο πλέον με την εκπροσώπηση του σώματος των διαιτητών -εν ενεργεία και μη, όλοι μαζί- τόσο στη γενική συνέλευση της ΕΠΟ, όσο και στην εκτελεστική της επιτροπή. Στο πλαίσιο εφαρμογής της ολιστικής μελέτης η ΕΠΟ οφείλει να τροποποιήσει το καταστατικό της, για να μπορεί να συμμετέχει στη γενική συνέλευσή της ως μέλος της η Πανελλήνια Ένωση Διαιτητών Ποδοσφαίρου αλλά και ο πρόεδρός της στην εκτελεστική επιτροπή της ΕΠΟ από το 2024. Είχαμε εξαρχής συμφωνία μαζί με την UEFA σε αυτή τη φιλοσοφία.

Και ήρθε το πλήρωμα του χρόνου να συμμορφωθεί η ΕΠΟ και να υιοθετήσει αυτό το μοντέλο, τροποποιώντας το καταστατικό της. Για να το πράξει, χρειάζεται η τροποποίηση του ν.2725/1999 όπως την καταθέσαμε, ώστε και οι εν ενεργεία διαιτητές να έχουν τα ίδια δικαιώματα στα καταστατικά όργανα της Πανελλήνιας Ένωσης Διαιτητών Ποδοσφαίρου. Με τη διάταξη αυτή επιτυγχάνεται η επαρκής και δίκαιη εκπροσώπηση των διαιτητών ποδοσφαίρου στο καταστατικό της ΕΠΟ με τη δυνατότητα συμμετοχής και των εν ενεργεία διαιτητών. Επιτέλους και οι διαιτητές θα αποκτήσουν την απαραίτητη φωνή, αλλά και ψήφο μέσα στα καταστατικά όργανα της Ελληνικής Ποδοσφαιρικής Ομοσπονδίας.

Με το άρθρο 2 επιδιώκουμε την επιτάχυνση της διαδικασίας για την αναβάθμιση και την αξιοποίηση των αθλητικών εγκαταστάσεων των νομικών προσώπων δημοσίου δικαίου, πρώτον, για το Εθνικό Χιονοδρομικό Κέντρο Βασιλίτσας και, δεύτερον, για το Εθνικό Χιονοδρομικό Κέντρο Σελίου. Δίνουμε τη δυνατότητα με κοινή απόφαση των Υπουργών Οικονομικών και Αθλητισμού να ανατεθεί στο «Ταμείο Αξιοποίησης Ιδιωτικής Περιουσίας του Δημοσίου Α.Ε.», το ΤΑΙΠΕΔ, η διεξαγωγή για λογαριασμό του ελληνικού δημοσίου διαγωνισμού για την αξιοποίηση των εγκαταστάσεων που διαχειρίζονται τα νομικά πρόσωπα δημοσίου δικαίου με την επωνυμία «Χιονοδρομικό Κέντρο Βασιλίτσας και Σελίου».

Τα δύο αυτά χιονοδρομικά κέντρα έχουν τεράστιες προοπτικές. Εάν αξιοποιηθούν και αναβαθμιστούν, μπορούν να προσελκύσουν μεγάλο όγκο τουρισμού ενισχύοντας, τόσο την τοπική, όσο και την εθνική οικονομία. Μπορούν να συμβάλουν σημαντικά τόσο στην ανάπτυξη των χειμερινών αθλημάτων, αλλά και με αυτό τον τρόπο να ενισχυθεί ο χιονοδρομικός τουρισμός.

Το ΤΑΙΠΕΔ διαθέτει την τεχνογνωσία, τους πόρους, αλλά και το ανθρώπινο δυναμικό, ώστε να προβεί στη διενέργεια των απαιτούμενων μελετών και διαγωνισμών για την αναβάθμιση των κέντρων αυτών και την επίτευξη των στόχων που ανέφερα. Δεν αλλάζει το ιδιοκτησιακό καθεστώς, δεν απολύεται κανένας, τα χιονοδρομικά παραμένουν εποπτευόμενα στο Υπουργείο Αθλητισμού και χρησιμοποιούμε ως συνεργάτη το ΤΑΙΠΕΔ για όλη αυτή τη διαδικασία που σας ανέφερα, όπως το έχουμε κάνει και σε άλλα projects. Τόσο απλά, τόσο καθαρά.

Τώρα, όσον αφορά στις υπόλοιπες νομοτεχνικές, μέσα από τις προτάσεις και τις παρατηρήσεις που έγιναν στις συνεδριάσεις της επιτροπής κάνουμε τις ακόλουθες τροποποιήσεις:

Στο άρθρο 4 για τη συστέγαση σωματείου με εμπορική επιχείρηση, ακούσαμε τις επιφυλάξεις που διατυπώθηκαν και ναι, συμφωνούμε. Επιτρέπεται, λοιπόν, η συστέγαση αθλητικού σωματείου μόνο με επιχειρήσεις εστίασης που λειτουργούν σε αθλητικούς χώρους, δηλαδή αναψυκτήρια ή κυλικεία. Και μεριμνούμε και για τα ναυταθλητικά κέντρα που είναι μια κατηγορία από μόνα τους.

Στο άρθρο 12 συμφωνούμε με την πρόταση που κάνατε και αναγνωρίζουμε την προϋπηρεσία των πτυχιούχων φυσικής αγωγής, οπότε διαγράφουμε το τελευταίο εδάφιο της παραγράφου 2 που όριζε το αντίθετο.

Στο άρθρο 14 για τις δρομικές αθλητικές δραστηριότητες προτείνατε να συμπεριληφθεί και το επίσημο αγωνιστικό πρόγραμμα της οικείας Παγκόσμιας Ομοσπονδίας. Το προσθέτουμε στην παράγραφο 4.

Στο άρθρο 18 για το Μητρώο Φορέων του Υπουργείου Αθλητισμού προτείνατε να υπάρχει ένα μεταβατικό στάδιο. Είναι σωστό και το αποδεχόμαστε. Άλλωστε το ίδιο είχαμε κάνει και με το Μητρώο Αθλητικών Σωματείων. Συνεπώς προσθέτουμε στην παράγραφο 3 του άρθρου 26, όπου ορίζουμε ότι η ισχύς θα είναι από 1η Ιανουαρίου του 2024.

Στο άρθρο 19 για το Ινστιτούτο Επιμόρφωσης Αθλητικών Στελεχών προσθέτουμε ακόμα δύο μέλη στο διοικητικό συμβούλιο του ινστιτούτου, ώστε να συμμετέχει και ο εκάστοτε γενικός γραμματέας της Ελληνικής Ολυμπιακής Επιτροπής και για να μην είναι ζυγός ο αριθμός των μελών, προσθέτουμε ένα επιπλέον μέλος.

Αυτά και στη συνέχεια που θα τοποθετηθούν οι συνάδελφοι, θα πάρω τον λόγο για περισσότερες τοποθετήσεις σε ό,τι αφορά το πλήρες νομοσχέδιό μας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Μέχρι να πάρει τον λόγο ο ειδικός αγορητής του Κινήματος Αλλαγής - ΠΑΣΟΚ, να κάνουμε και μια ανακοίνωση στο Σώμα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Μικρό Εργαστήρι Δημοκρατίας» που οργανώνει το Ίδρυμα της Βουλής, είκοσι τέσσερις μαθήτριες και μαθητές και πέντε συνοδοί εκπαιδευτικοί από το 9ο Νηπιαγωγείο Αθήνας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής του ΠΑΣΟΚ - Κινήματος Αλλαγής κ. Δημήτριος Κωνσταντόπουλος για δεκαπέντε λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα μου επιτρέψετε να κάνω μια αναφορά στα κόκκινα δάνεια, που είναι ο δρόμος της κοινωνίας και ιδιαίτερα των δανειοληπτών.

Αγαπητοί συνάδελφοι, τα κόκκινα δάνεια αποτελούν τον βραχνά για την ελληνική κοινωνία. Να θυμίσω, ωστόσο, εδώ ότι το ΠΑΣΟΚ ήταν το κόμμα που, όταν κυβερνούσε, πραγματικά έδειξε τον δρόμο. Το 2010 επί κυβέρνησης Γεωργίου Παπανδρέου φέραμε τον ν.3869, τον γνωστό νόμο Κατσέλη, και δώσαμε λύση, για να παραμείνουν τα λιγοστά νοικοκυριά, τα σπίτια των δανειοληπτών.

Το 2015, ωστόσο, τι βλέπουμε; Ο ΣΥΡΙΖΑ με τον πρώτο νόμο ακυρώνει ορισμένες εγγυήσεις του νόμου και αρχίζει να ξηλώνεται το πουλόβερ του ν.3869. Μάλιστα, το 2019 με τον δεύτερο νόμο ο ΣΥΡΙΖΑ εισάγει τους ηλεκτρονικούς πλειστηριασμούς που σήμερα εργαλειοποιεί η Κυβέρνηση της Νέας Δημοκρατίας. Γι’ αυτό καλό είναι ο καθένας να κάνει την κριτική του, αφού πρώτα κάνει την αυτοκριτική του. Εμείς, το ΠΑΣΟΚ, το Κίνημα Αλλαγής καταψηφίσαμε και τους δύο νόμους.

Ωστόσο, έρχεται η Κυβέρνηση της Νέας Δημοκρατίας μετά το 2019 και φέρνει τον απαράδεκτο Πτωχευτικό Κώδικα, τον ανεφάρμοστο εξωδικαστικό συμβιβασμό με το πρόγραμμα «ΗΡΑΚΛΗΣ». Και προ ημερών ήρθε ο Άρειος Πάγος σε ελάχιστο χρονικό διάστημα και ακυρώνει τα πάντα. Μεγάλη, βέβαια, απορία προξενεί η ταχύτητα του Αρείου Πάγου, όταν οι υποκλοπές χρονίζουν σχεδόν και είναι δέκα μήνες στο συρτάρι.

Αγαπητοί συνάδελφοι, το ΠΑΣΟΚ, ως υπεύθυνο κόμμα, κατέθεσε την πρότασή του και ζητά την επικαιροποίηση του ν.3869 του 2010, ώστε να σωθεί η πρώτη κατοικία των δανειοληπτών. Επίσης, να προηγηθούν οι δανειολήπτες των funds, ώστε να μείνουν τα σπίτια στους νοικοκυραίους και να μην πάνε στα γαμψά νύχια των funds, διότι κουρεύτηκαν, αγαπητοί συνάδελφοι, οι μισθοί, κουρεύτηκαν οι συντάξεις, τα δάνεια κοκκινίζουν και τώρα έρχονται να φάνε να φάνε τα σπίτια του κόσμου. Καλούμε, λοιπόν, εσάς, τα υπόλοιπα κόμματα, να υιοθετήσετε την πρότασή μας, για να βγάλουμε από το αδιέξοδο τους δανειολήπτες, για να σωθούν τα νοικοκυριά.

Αγαπητοί συνάδελφοι, έρχομαι στο παρόν νομοσχέδιο. Το παρόν νομοσχέδιο σχεδόν στο σύνολό του συμπληρώνει και τροποποιεί ήδη, κύριε Υπουργέ, υφιστάμενες διατάξεις του αθλητικού νόμου, του ν.2725/1999 που μετρά ήδη είκοσι τέσσερα χρόνια ζωής. Αν, λοιπόν, κύριε Υπουργέ, ο στόχος σας είναι ο εξορθολογισμός της αθλητικής νομοθεσίας, όπως αναφέρει και ο τίτλος του νομοσχεδίου, θα πρέπει κάποια στιγμή να υπάρξει μια ολοκληρωμένη μελέτη, να υπάρξει ένας σχεδιασμός εκ μέρους του Υπουργείου για την αναμόρφωση του θεσμικού πλαισίου του ερασιτεχνικού και επαγγελματικού αθλητισμού και όχι αποσπασματικές αλλαγές.

Αγαπητοί συνάδελφοι, έρχονται διατάξεις του νομοσχεδίου που προσαρμόζουν τη νομοθεσία και επιλύουν προβλήματα, όπως ακούσαμε από τους φορείς. Ωστόσο, υπάρχουν και ρυθμίσεις που εγείρουν σοβαρές αντιρρήσεις, όπως τονίστηκε από εμάς στις επιτροπές. Πιο συγκεκριμένα, το τρίαθλο εντάσσεται στα αθλήματα, κύριε Υπουργέ, όπου κατ’ εξαίρεση επιτρέπεται οι αθλητές να είναι μέλη, αλλά και να συμμετέχουν στη διοίκηση των αθλητικών φορέων. Ωστόσο δεν έχει διευκρινιστεί, γιατί τελικά αυτό είναι τόσο αναγκαίο, για να αναπτυχθεί το άθλημα, καθώς και για ποιο λόγο δίνεται αναδρομική ισχύ στη ρύθμιση από 18-9-2020, δηλαδή δύο έτη και πλέον πριν. Είναι κάτι το οποίο μας προβληματίζει. Και σας ρωτώ: Ποιος είναι ο στόχος σας, κύριε Υπουργέ, εδώ;

Στο άρθρο 4 καταργείται το κώλυμα της συστέγασης αθλητικών σωματείων και εμπορικών επιχειρήσεων. Αναφέρετε στις συνοδευτικές εκθέσεις του νομοσχεδίου ότι το κώλυμα δημιούργησε προβλήματα σε σωματεία και ιδίως στην επαρχία, όπου συχνά συστεγάζονται με αναψυκτήρια και κυλικεία. Κύριε Υπουργέ, αν πραγματικά είναι αυτό το πρόβλημα, θα πρέπει να κάνετε εδώ μια ειδική ρύθμιση, διότι η συστέγαση παραπέμπει εννοιολογικά και πραγματικά σε όμοια δραστηριότητα κι είναι μεγάλος ο κίνδυνος η ρύθμιση τελικά να ευνοήσει και την απόκρυψη εμπορικών σκοπών, η οποία μάλιστα θα μπορεί να διαπιστωθεί μόνο με έλεγχο. Είπατε ότι θα εξετάσετε βελτιώσεις. Τις αναμένουμε.

Όσον αφορά τα θέματα των ομοσπονδιών, με το νομοσχέδιο, αγαπητοί συνάδελφοι, προβλέπεται ότι οι ομοσπονδίες θα επιλέγουν πρόσωπα εγνωσμένου κύρους και εμπειρίας ως μέλη των επιτροπών δεοντολογίας. Πράγματι, οι επιτροπές αυτές επιτελούν κρίσιμο έργο και επιβάλλεται να λειτουργήσουν. Εδώ η στελέχωση με τακτικούς δικαστές είναι αδύνατη, όπως αναφέρεται, και θα πρέπει εδώ το Υπουργείο να δώσει λύση. Θετική, λοιπόν, κατ’ αρχάς, η ρύθμιση. Θα πρέπει, ωστόσο, κύριε Υπουργέ, να τεθούν κριτήρια, ώστε τα πρόσωπα που επιλέγονται από τις ομοσπονδίες να διαθέτουν εχέγγυα ανεξαρτησίας.

Σε θετική κατεύθυνση, επίσης, οι διατάξεις, με τις οποίες αναγνωρίζονται οι διακρίσεις των αθλητών εν μέσω πανδημίας. Επίσης, αποκαθίστανται μισθολογικά οι Έλληνες Ολυμπιονίκες κωφοί σε αντιστοιχία με τους Παραολυμπιονίκες κι αυτό είναι θετικό.

Αντιμετωπίζονται τα φαινόμενα αλλοδαπών αθλητών που αποβλέπουν αποκλειστικά στα προνόμια του αθλητικού νόμου.

Θετικές, επίσης, είναι οι διατάξεις για την ψηφιακή κάρτα υγείας του αθλητή στο πλαίσιο, βέβαια, του ψηφιακού μετασχηματισμού του κράτους αλλά και για τα κολυμβητήρια τα οποία θα μπορούν να χρησιμοποιούν πετρέλαιο κίνησης, μια σημαντική ρύθμιση, έστω και με καθυστέρηση και μάλιστα μέσω της ενεργειακής κρίσης και της ακρίβειας. Όμως, θα πρέπει να υπάρξει μέριμνα και για τους διαγωνισμούς που είναι σε εξέλιξη. Κι αυτό κρατήστε το. Εννοώ, κύριε Υπουργέ, τους διαγωνισμούς που σχεδιάστηκαν με το προηγούμενο καθεστώς. Δείτε το.

Έρχομαι στις διατάξεις για τους προπονητές. Αγαπητοί συνάδελφοι, εδώ η ρύθμιση είναι σωστή για την κατάταξη στο επίπεδο Α΄ των προπονητών των αθλητών με μεγάλες διακρίσεις σε Ολυμπιακούς Αγώνες, σε Παγκόσμια Πρωταθλήματα, σε Πανευρωπαϊκά Πρωταθλήματα, διότι αποκαθιστά και επιβραβεύει τους προπονητές αυτούς.

Ταυτόχρονα, το νομοσχέδιο θεσπίζει ειδικές διατάξεις για τους προπονητές σωματείων σε νησιωτικές περιοχές. Εδώ δίνεται η δυνατότητα για απασχόληση προπονητών Γ΄ επιπέδου, αλλά και για απασχόληση προπονητών με διαφορετικό καθεστώς εργασίας σε σχέση με την υπόλοιπη χώρα και συγκεκριμένα με τρίμηνες συμβάσεις αντί για εξάμηνες και με ελάχιστη αμοιβή τα 150 ευρώ αντί για 250 ευρώ. Γνωρίζουμε ότι αποτελεί και αίτημα των σωματείων. Ακούσαμε από τους φορείς ότι είναι θετική. Εμείς, κύριε Υπουργέ, εδώ θέλω την προσοχή σας, λέμε ναι στην τρίμηνη σύμβαση, αλλά όχι όμως στη μείωση των 250 ευρώ, γιατί χρειάζονται στήριξη πέρα από τα σωματεία και οι προπονητές.

Πράγματι, αγαπητοί συνάδελφοι, τα νησιά μας έχουν ειδικές συνθήκες και το κράτος με βάση την αρχή της νησιωτικότητας επιβάλλεται πράγματι να μεριμνά για τη στήριξή τους, διασφαλίζοντας πάντα και ταυτόχρονα τα έργα και τα δικαιώματα των προπονητών, οι οποίοι ας μην ξεχνάμε ότι είναι ένας κλάδος που έχει βιώσει την εργασιακή ανασφάλεια και την ανασφάλιστη εργασία. Και ιδιαίτερα, κύριε Υπουργέ, κρατήστε την ανασφάλιστη εργασία. Μάλιστα, τώρα, καλούνται να εργαστούν σε χώρους απαρχαιωμένους, σε χώρους με απαρχαιωμένες υποδομές, όπως ακούσαμε από την ακρόαση των φορέων. Επιβάλλεται, λοιπόν, το Υπουργείο εδώ να εκπονήσει ένα συγκεκριμένο σχέδιο στήριξης των σωματείων σε νησιωτικές περιοχές και ορεινές περιοχές με τρόπο μόνιμο, για παράδειγμα, με επιπλέον επιχορηγήσεις, όπως είπατε ότι θα εξετάσετε. Το αναμένουμε. Διότι η μείωση της ελάχιστης αμοιβής ή του χρόνου απασχόλησης των προπονητών δεν είναι λύση. Άλλωστε, όπως επανειλημμένως έχω τονίσει, είναι υποχρέωση πολιτείας να διασφαλίζει τα επαγγελματικά δικαιώματα των προπονητών και ιδίως των αποφοίτων ΣΕΦΑΑ, που είναι επιστήμονες με πανελλαδικές εξετάσεις, με μεταπτυχιακές σπουδές, με διδακτορικές σπουδές.

Περαιτέρω, έρχομαι στο θέμα των γυμναστηρίων. Η εναρμόνιση του ν.4442/2016 και η υπαγωγή των γυμναστηρίων στο καθεστώς γνωστοποίησης απλοποιεί, πράγματι, τις διαδικασίες. Ακούσαμε ότι οι φορείς είναι θετικοί στη ρύθμιση. Εδώ προτείνουμε, ωστόσο, το πλαίσιο να συνοδεύεται και από ειδικότερες διατάξεις που να εγγυώνται την ασφάλεια και καταλληλότητα των χώρων άθλησης, χωρίς βέβαια να εναπόκειται απλώς σε κάποιο μεταγενέστερο έλεγχο.

Επίσης, απαιτούνται έλεγχοι, ώστε να καταπολεμάται η παράνομη δραστηριότητα στον χώρο της άθλησης.

Θα σταθώ, επίσης, κύριε Υπουργέ, εδώ στα προγράμματα άθλησης για όλους. Τα προγράμματα αυτά προσφέρονται σε πολίτες όλων των ηλικιών, αλλά και ιδίως στις κοινωνικά και οικονομικά ευπαθείς ομάδες, στα άτομα δηλαδή με αναπηρία στα άτομα με χρόνιες παθήσεις, που θα πρέπει να έχουν και αυτά πρόσβαση στο κοινωνικό αγαθό που λέγεται αθλητισμός. Πρέπει να αποτελέσει, αγαπητοί συνάδελφοι, προτεραιότητα όλων μας. Ταυτόχρονα, δίνουν τη δυνατότητα απασχόλησης σε σημαντικό αριθμό γυμναστών. Η απόφαση, λοιπόν, της Γενικής Γραμματείας Αθλητισμού να μη συμμετέχει στην υλοποίηση των προγραμμάτων την περίοδο ’21-’22 προκάλεσε, κύριε Υπουργέ, την απογοήτευση των πολιτών, αλλά και την αντίδραση των φορέων της τοπικής αυτοδιοίκησης, των τοπικών φορέων και της ένωσης των γυμναστών.

Μέσα από τον κοινοβουλευτικό έλεγχο σε σχετικές ερωτήσεις που σας είχα γίνει, κύριε Υπουργέ, είχατε χαρακτηρίσει προβληματική την τότε δομή των προγραμμάτων, προαναγγέλλοντας τη δημιουργία ενός νέου πλαισίου για προγράμματα άθλησης για όλους. Θα περιμένουμε.

Σήμερα με το νομοσχέδιο εισάγετε τους όρους για την ενεργοποίηση των προγραμμάτων. Ήδη στις επιτροπές σάς πρότεινα συγκεκριμένες βελτιώσεις στο άρθρο αυτό. Αποδεχτήκατε την πρότασή μας για προσμέτρηση της εργασίας στα προγράμματα ως προϋπηρεσία στο προσωπικό. Είναι πολύ σημαντικό και πραγματικά ήταν κάτι το οποίο το ανέμεναν οι ίδιοι οι αθλητές και οι προπονητές. Είναι θετικό.

Σας καλούμε, επίσης, να εξετάσετε το θέμα της χρηματοδότησης των προγραμμάτων, με δεδομένο ότι οι φορείς προέρχονται από δύο έτη πανδημίας. Αλλά και η αμοιβή των εργαζομένων είναι εξαιρετικά δύσκολο να καλυφθεί από το αντίτιμο που δίνουν οι αθλούμενοι, όπως αναφέρει και η ρύθμιση. Εδώ, αγαπητοί συνάδελφοι, υπάρχουν λειτουργικά έξοδα τα οποία δεν μπορούν να καλυφθούν από το αντίτιμο των αθλούμενων. Άρα χρειάζεται ισχυρή στήριξη και επιχορήγηση από το κράτος.

Περαιτέρω, έρχομαι στο άρθρο 14. Στο άρθρο 14, κύριε Υπουργέ, προσπαθείτε να απλοποιήσετε τη διαδικασία διοργάνωσης δρομικών αθλητικών δραστηριοτήτων, καταργώντας διάφορες εγκρίσεις. Εδώ ο ΣΕΓΑΣ έχει διατυπώσει σοβαρές επιφυλάξεις και σας καλούμε να τις δείτε ξανά. Πρέπει να τηρούνται οι προδιαγραφές ασφαλείας και να υπάρχει υπεύθυνος για τις αθλητικές δρομικές δραστηριότητες. Χωρίς, λοιπόν, τη μεσολάβηση του ΣΕΓΑΣ, ο οποίος επί έτη συνεργάζεται με την Αστυνομία αλλά και με την τοπική αυτοδιοίκηση, πολύ φοβάμαι ότι θα δημιουργηθούν μεγάλοι κίνδυνοι για τους συμμετέχοντες, αλλά και αναστάτωση στο κλείσιμο των δρόμων.

Αγαπητοί συνάδελφοι, στα θέματα του μητρώου των αθλητικών φορέων, εξαρχής από αυτό εδώ το Βήμα έχουμε τονίσει ως ΠΑΣΟΚ - Κίνημα Αλλαγής ότι το μητρώο, όταν λειτουργεί σωστά, είναι πραγματικά ένα χρήσιμο εργαλείο για την πολιτεία και τους πολίτες και γι’ αυτό απαιτείται να είναι ανοικτό. Σας είπαμε να είναι ανοικτό χωρίς γραφειοκρατία. Τα τελευταία, όμως, χρόνια είναι αλήθεια ότι το μητρώο έχει υλοποιηθεί μετ’ εμποδίων. Οι χρόνιες παθογένειες του χώρου, αγαπητοί συνάδελφοι, δεν έχουν αντιμετωπιστεί και αυτό είναι μια πραγματικότητα. Θα πρέπει αυτό να το κατανοήσουμε όλοι. Οι αθλητικοί φορείς έχουν αντιμετωπίσει σοβαρά προβλήματα στην εγγραφή τους.

Σήμερα, κύριε Υπουργέ, με το νομοσχέδιο που εισάγετε στη Βουλή και γίνεται νόμος του κράτους, με τη ρύθμιση προφορικής δραστηριότητας ορίζεται ότι η μη καταχώρηση στο μητρώο, άρα και η μη έγκαιρη ενημέρωση των στοιχείων οδηγεί σε αυτοδίκαιη έκπτωση της διοίκησης του αθλητικού φορέα. Μάλιστα, εδώ θα πρέπει να τονιστεί, χωρίς να μεσολαβεί κρίση οποιοδήποτε διοικητικού οργάνου. Και αυτό κρατήστε το. Τα αποτελέσματα, λοιπόν, είναι να διαταράσσεται άμεσα η λειτουργία των αθλητικών φορέων. Η νέα προθεσμία που δίδεται, κύριε Υπουργέ, είναι ελάχιστη. Είπατε ότι θα δώσετε περισσότερο χρόνο και το αναμένουμε.

Κλείνω με το σύστημα «ΧΙΛΩΝ». Εισάγετε, κύριε Υπουργέ, ένα σύστημα αξιολόγησης των ομοσπονδιών το οποίο συνδέεται με τον καθορισμό των επιχορηγήσεων. Εδώ θα έλεγα ότι είναι μία διάταξη, η οποία δημιουργεί πολλά μα πολλά προβλήματα, διότι ουσιαστικά τι κάνει; Αφήνει όλη την ουσία της ρύθμισης στην υπουργική απόφαση που θα εκδοθεί. Ως κριτήρια αναφέρονται μόνο το μέγεθος, η δραστηριότητα, οι διακρίσεις και η διακυβέρνηση, χωρίς κανέναν περιορισμό.

Ωστόσο, κύριε Υπουργέ, οι διαδικασίες και τα κριτήρια αξιολόγησης πρέπει να περιγράφονται με σαφήνεια στον νόμο, ώστε να γνωρίζουν όλοι οι εμπλεκόμενοι το πώς γίνεται η αξιολόγηση και πώς ελέγχονται οι όποιες αποφάσεις. Συνεπώς η ρύθμιση για το σύστημα «ΧΙΛΩΝ» είναι ατελής και θα έλεγα υπερβολικά αόριστη. Και αυτό κρατήστε το.

Κύριε Υπουργέ, τα όσα συμβαίνουν στη Super League 2 θα έλεγα ότι αφήνουν πολλά ερωτηματικά. Έχουμε δει ένα πινγκ πονγκ ανακοινώσεων με πολλές αντεγκλήσεις. Δημιουργήθηκε πράγματι εδώ ένα γκρίζο τοπίο χωρίς ορίζοντα, ενώ χρειάζονται σαφείς απαντήσεις. Δεν μπορούν να μπαίνουν οι ομάδες στη Super League 2 στον αυτόματο πιλότο, χωρίς να γνωρίζει κανείς τι μέλλει γενέσθαι.

Και εδώ, κύριε Υπουργέ, αν πράγματι υπάρχουν γκρίζες ζώνες παράνομων στοιχημάτων, καλό είναι να έρθουν όλα στο φως και θα σας στηρίξουμε. Να είστε σίγουρος. Φέρτε τα στη Βουλή. Εμείς θα σας στηρίξουμε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** …(Δεν ακούστηκε)

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Οι γκρίζες ζώνες; Γνωρίζετε πολύ καλά ποιες είναι.

Το στοίχημα θα πρέπει εδώ, κύριε Υπουργέ, να αποτελέσει τον μόνιμο χρηματοδότη του αθλητισμού, είτε μιλάμε για ποδόσφαιρο είτε για μπάσκετ είτε για βόλεϊ. Άλλωστε, το προϊόν του αθλητισμού χρησιμοποιεί ο στοιχηματισμός.

Ολοκληρώνοντας, αγαπητοί συνάδελφοι, το σημερινό νομοσχέδιο του Υπουργείου Πολιτισμού συμπληρώνει και διορθώνει διατάξεις της υφιστάμενης νομοθεσίας. Εμπεριέχει, ωστόσο, και διατάξεις που δημιουργούν σοβαρά ζητήματα και πολλά ερωτήματα και προβλήματα στους αθλητικούς φορείς, όπως σας τονίσαμε από την πρώτη στιγμή.

Εμείς σας καταθέσαμε προτάσεις. Τις αποδεχθήκατε και μάλιστα έγιναν και βελτιώσεις, όπως ιδιαίτερα η αναγνώριση της προϋπηρεσίας των εργαζομένων στα προγράμματα άθλησης για όλους που κάνατε αποδεκτή την πρότασή μας. Ψηφίζουμε, λοιπόν, επί της αρχής «παρών», γιατί είμαστε ένα κόμμα του γόνιμου και εποικοδομητικού διαλόγου.

Όσον αφορά τα άρθρα, θα τοποθετηθούμε συγκεκριμένα πριν την ψήφισή τους στη δευτερολογία μας, καθώς επίσης και για την τροπολογία που φέρνετε θα τοποθετηθούμε στη δευτερολογία μας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για τη συνέπεια στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» σαράντα εννέα μαθήτριες και μαθητές και τέσσερις συνοδοί εκπαιδευτικοί από το 2ο Γυμνάσιο Κηφισιάς.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας κ. Εμμανουήλ Συντυχάκης.

Ορίστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Πριν μπω στην ουσία του συζητούμενου αθλητικού νομοσχεδίου, θα ήθελα να αναφερθώ στην τροπολογία που επανακαταθέτει το Κομμουνιστικό Κόμμα Ελλάδας για το Εθνικό Αθλητικό Κέντρο Νεότητας του Αγίου Κοσμά, ζητώντας να σταματήσει κάθε έξωση εδώ και τώρα, να διατηρηθεί και να υποστηριχθεί η λειτουργία του, διασφαλίζοντας την απρόσκοπτη συνέχιση της αθλητικής δραστηριότητας όλων των συλλόγων μέσω της διάθεσης από τον κρατικό προϋπολογισμό του συνόλου των αναγκαίων πόρων και μέσων. Καλούμε την Κυβέρνηση να κάνει δεκτή την τροπολογία αυτή. Καλούμε τον ΣΥΡΙΖΑ, το ΠΑΣΟΚ και τα άλλα κόμματα από Βήματος Βουλής να πάρουν ξεκάθαρη θέση υπέρ ή κατά της τροπολογίας του ΚΚΕ και να σταματήσουν να υπεκφεύγουν διά της σιωπής.

Οι κυβερνητικές υποσχέσεις και μεγαλοστομίες για αξιοποίηση των ολυμπιακών εγκαταστάσεων, για εξασφάλιση των συνθηκών μετεγκατάστασης σωματείων και αθλητών για την επόμενη μέρα ακυρώνονται από την ίδια την πραγματικότητα. Όχι μόνο δεν εξασφαλίστηκε η συνέχιση των αθλητικών δραστηριοτήτων από Δευτέρα 13 Φεβρουαρίου 2023, αλλά η Κυβέρνηση προχώρησε στη διαδικασία οριστικής απομάκρυνσης των εγκαταστάσεων, αλλά και των αθλητών και αθλητριών που διαμένουν στο συγκρότημα των ξενώνων, ώστε οι χώροι να περιέλθουν στην εταιρεία «ΕΛΛΗΝΙΚΟ Α.Ε.», σφραγίζοντας την κεντρική είσοδο του αθλητικού κέντρου. Εργατικά σωματεία, φορείς της περιοχής, αθλητικά σωματεία απάντησαν γκρεμίζοντας τα κιγκλιδώματα που είχαν τοποθετηθεί στην είσοδο, εκφράζοντας με τον τρόπο αυτόν την αντίθεσή τους στο σφράγισμα του αθλητικού κέντρου στον Άγιο Κοσμά.

Η επένδυση στο Ελληνικό, κυρίες και κύριοι, δεν είναι άσχετη με όλα όσα συμβαίνουν συνολικά σε όλο το μήκος του παραλιακού μετώπου της Αττικής. Ιδιωτικοποιούνται χώροι σε όλο το μήκος του παραλιακού μετώπου προσφέροντας νέα πεδία κερδοφορίας στο κεφάλαιο, στήνοντας μια τεράστια πολιτεία για υψηλά βαλάντια, ξενοδοχειακά συγκροτήματα, τουριστικές επενδύσεις μεγάλου βεληνεκούς, μαρίνες για υπερπολυτελή σκάφη, θυσιάζοντας τις λαϊκές ανάγκες.

Αυτά τα σχέδια στερούν από τον λαό χώρους αθλητισμού, πολιτισμού, αναψυχής και ψυχαγωγίας.

Με την παρούσα τροπολογία-προσθήκη ζητάμε την αυτοδίκαιη παύση οποιασδήποτε διαδικασίας αναγκαστικής απομάκρυνσης των αθλητικών εγκαταστάσεων και των υποδομών φιλοξενίας αθλητών. Οι εγκαταστάσεις και οι υποδομές των ακινήτων του Εθνικού Αθλητικού Κέντρου Νεότητας Αγίου Κοσμά περιέρχονται και παραμένουν στην πλήρη κυριότητα του ελληνικού δημοσίου, χωρίς καμμία αλλαγή στη χρήση τους, προκειμένου να εξυπηρετούν τις δραστηριότητες του αθλητικού κέντρου. Το ελληνικό δημόσιο να αναλάβει τη διάθεση των απαραίτητων πόρων από τον κρατικό προϋπολογισμό για την εξασφάλιση του συνόλου των αναγκαίων μέσων και προϋποθέσεων ασφαλούς λειτουργίας, συντήρησης, αποκατάστασης και αναβάθμισης των υποδομών.

Επίσης, το ελληνικό δημόσιο αναλαμβάνει τη διάθεση των απαραίτητων πόρων από τον κρατικό προϋπολογισμό για τη μισθοδοσία και την ασφαλιστική κάλυψη των εργαζομένων στις εγκαταστάσεις.

Περνάω τώρα στο σχέδιο νόμου, το οποίο και καταψηφίζουμε επί της αρχής. Αν κάποιος παρατηρήσει τα αθλητικά νομοσχέδια που έχουν εισάγει διαχρονικά όλες οι κυβερνήσεις, παλαιότερα της Νέας Δημοκρατίας και του ΠΑΣΟΚ, του ΣΥΡΙΖΑ την προηγούμενη τετραετία και τώρα η Κυβέρνηση της Νέας Δημοκρατίας, θα δει ότι το πνεύμα και το γράμμα των διατάξεων όλων αυτών των νόμων έχουν έναν και μόνο σκοπό, το πώς θα προστατέψουν το προϊόν, γιατί έτσι αντιλαμβάνονται τον αθλητισμό, ως εμπόρευμα.

Αυτόν τον στόχο υπηρετεί και το παρόν σχέδιο νόμου. Όχι μόνο δεν αλλάζουν τη ζοφερή κατάσταση στον ερασιτεχνικό αθλητισμό, αλλά την επιδεινώνουν ακόμα περαιτέρω με πλήθος εμβαλωματικών διευθετήσεων προσαρμοσμένων στις ανάγκες του εμπορευματοποιημένου αθλητισμού, διασφαλίζοντας την ελεύθερη πρόσβαση των επιχειρηματικών συμφερόντων και τον αποκλεισμό του λαού και της νεολαίας από το δικαίωμα στη σωματική άσκηση και φυσική αγωγή καθώς και την εξυπηρέτηση των εκάστοτε μικροκομματικών σκοπιμοτήτων, τον ασφυκτικό έλεγχο και τη συρρίκνωση των κρατικών επιχορηγήσεων σε αθλητικές ομοσπονδίες και σωματεία, «εργαλειοποιώντας» το αθλητικό μητρώο, με την επίκληση του οποίου -συν τοις άλλοις- μπορεί να γίνεται και έκπτωση του διοικητικού συμβουλίου από τη μη εισαγωγή στοιχείων στο Μητρώο Φορέων της Γενικής Γραμματείας Αθλητισμού.

Η επίκληση της ασφάλειας δικαίου, που επικαλείται η Κυβέρνηση, μεταφράζεται σε ασφάλεια δικαίου των επιχειρηματικών δραστηριοτήτων στον αθλητισμό, ενώ η ανάγκη σήμερα είναι να παρθούν μέτρα ενίσχυσης του μαζικού λαϊκού αθλητισμού με γενναία κρατική τακτική επιχορήγηση σωματείων και ομοσπονδιών, με ελεύθερη πρόσβαση όλου του λαού, ανεξαρτήτως ηλικίας, στη σωματική άσκηση και φυσική αγωγή σε σύγχρονες και ασφαλείς αθλητικές εγκαταστάσεις.

Η απόδειξη ότι το σχέδιο νόμου δεν λύνει, αλλά επί της ουσίας προσθέτει προβλήματα είναι -πρώτον- η συγκρότηση των επιτροπών δεοντολογίας, ένα υπερόργανο που θα ελέγχεται από την εκάστοτε πλειοψηφία του διοικητικού συμβουλίου. Δεν θα αποτελείται πλέον από τακτικούς δικαστές, αλλά από πρόσωπα εγνωσμένου χώρου ή εμπειρίας σε θέματα αθλητισμού. Ως ΚΚΕ είμαστε αντίθετοι. Εξάλλου, υπάρχουν τα πειθαρχικά όργανα. Θα λειτουργεί ως ένα εκβιαστικό τιμωρητικό όργανο που θα μπορεί να βγάλει μέχρι και έκπτωτες τις διοικήσεις, λες και είναι εγκληματίες.

Δεύτερον, η συστέγαση σωματείων με εμπορικές επιχειρήσεις, όπως προβλέπει το άρθρο 4, ανοίγει ευθέως τον δρόμο για τη λειτουργία των αθλητικών σωματείων σαν επιχειρήσεις, αφού πλέον μπορεί η έδρα του σωματείου να είναι η έδρα κάποιας επιχείρησης και αυτό να μην επιφέρει την ανάκληση της αθλητικής αναγνώρισης του σωματείου, όπως θα συνέβαινε πριν την ψήφιση της υπουργικής απόφασης.

Είναι ξεκάθαρο ότι αυτό στοχεύει στον ερασιτεχνικό αθλητισμό. Είναι άλλο πράγμα όταν μιλάμε για την ανάγκη ενός κυλικείου σε μια απομακρυσμένη εγκατάσταση για να εξυπηρετεί τους γονείς και τους φιλάθλους και άλλο πράγμα η συστέγαση αθλητικού σωματείου με εμπορική επιχείρηση. Αυτό όντως υποκρύπτει κίνδυνο και δεν αρκούν απλά οι διαβεβαιώσεις που ακούσαμε και πριν από λίγο από τον Υπουργό. Άλλωστε, μπορεί να ανήκουν αυτά τα κυλικεία και σε εμπορικές επιχειρήσεις. Θα είναι σαν κι αυτά που έχουν οι δήμοι στα σχολεία, που παραχωρούνται με διαγωνισμούς σε οικογένειες με κοινωνικά και οικονομικά κριτήρια ή τίποτα μεγάλες αλυσίδες -ονόματα δεν λέμε- εστίασης ή ειδών αθλητισμού που μπορεί να ιδρύσει ένα σωματείο με έδρα μέσα στην επιχείρηση;

Τρίτον, με το άρθρο 5 βαφτίζει τα έσοδα από το «ΣΤΟΙΧΗΜΑ» ως μέρος της κρατικής ετήσιας επιχορήγησης, με προφανή στόχο νέες περικοπές από τον κρατικό προϋπολογισμό. Το ΚΚΕ δεν θεωρεί το «ΣΤΟΙΧΗΜΑ» ως τακτική επιχορήγηση. Πώς θα γίνει αυτό; Με κόλπα που σκαρφίστηκε ο Υπουργός, η ίδια η Κυβέρνηση, για να ακριβολογούμε. Τροποποιήθηκε με υπουργική απόφαση η εξαίρεση των προσλήψεων εργαζομένων στις αθλητικές ομοσπονδίες μέσω ΑΣΕΠ που είχε εισάγει ο αθλητικός νόμος, των οποίων ομοσπονδιών τα έσοδα από την τακτική κρατική επιχορήγηση υπερβαίνουν το 50% των εσόδων τους.

Στην εξαίρεση αυτή προστίθενται στον υπολογισμό της κρατικής χρηματοδότησης και τα έσοδα από το «ΣΤΟΙΧΗΜΑ» και έτσι με αυτό το κόλπο η Κυβέρνηση εξισώνει τα έσοδα από το «ΣΤΟΙΧΗΜΑ» με την τακτική χρηματοδότηση της Γενικής Γραμματείας Αθλητισμού, συνυπολογίζοντάς τα στην ετήσια χρηματοδότηση των ομοσπονδιών. Οι ομοσπονδίες βάσει του παραπάνω υπολογισμού θα έχουν τα έσοδά τους από την τακτική κρατική επιχορήγηση πάνω από το 50% του συνόλου των εσόδων τους και θα πρέπει να προσλαμβάνουν πλέον οι ίδιες το προσωπικό τους.

Είμαστε, λοιπόν, κάθετα αντίθετοι για δύο λόγους. Πρώτον, διότι εξισώνει τα έσοδα από το «ΣΤΟΙΧΗΜΑ» με την τακτική επιχορήγηση και δεύτερον, επειδή ακριβώς γι’ αυτόν τον λόγο δημιουργεί ταχύτητες εργαζομένων στις αθλητικές ομοσπονδίες, ενώ πρέπει να υπάρχει ενιαία αντίληψη προσλήψεων, είτε είναι στις αθλητικές ομοσπονδίες είτε είναι σε οποιαδήποτε υπηρεσία του δημοσίου τομέα ή στους Οργανισμούς Τοπικής Αυτοδιοίκησης. Σε κάθε περίπτωση, όμως, το ΚΚΕ μιλάει για μόνιμες προσλήψεις, τόσες όσες είναι ανάγκες, με πλήρη εργασιακά δικαιώματα.

Η Κυβέρνηση αναζητά τρόπους περικοπής, έως και εξαφάνισης της τακτικής χρηματοδότησης, μετακυλίοντας το κόστος λειτουργίας των αθλητικών σωματείων και ομοσπονδιών αποκλειστικά από χαράτσια σε γονείς και αθλητές, ακριβά εισιτήρια με σπόνσορες και χορηγούς, προϋπόθεση για να έχεις προσωπικό. Αυτό γίνεται άλλωστε στα εθνικά στάδια και στα κολυμβητήρια αυτήν τη στιγμή που μιλάμε, όπως πρόσφατα στην Κολυμβητική Ομοσπονδία με την αύξηση των παραβόλων, 40 ευρώ για κάθε αθλήτρια και για τα «αστέρια» 20 ευρώ για τη συμμετοχή στους χειμερινούς αγώνες που έγιναν στις 18 και 19 αυτού του μήνα στο Κολυμβητήριο Χαλανδρίου, παράβολα παράλογα, αδιανόητα, ιδιαίτερα σε συνθήκες οικονομικής ασφυξίας, ακρίβειας και ενεργειακής φτώχειας, τακτική βέβαια που την ξεκίνησε ο ΣΥΡΙΖΑ και την επεκτείνει σήμερα η Νέα Δημοκρατία, ενθαρρύνοντας τέτοιου είδους ενέργειες.

Τέταρτον, με την ελάχιστη διάρκεια της υποχρέωσης απασχόλησης προπονητή από αθλητικούς φορείς νησιωτικών περιοχών για τρεις μήνες τουλάχιστον και αμοιβή όχι κατώτερη των 150 ευρώ, οδηγεί σε μείωση του ήδη εξευτελιστικά κατώτατου μισθού -γιατί περί αυτού πρόκειται- των προπονητών στα 150 ευρώ. Ναι, όπως το ακούτε. Προπονητές που δουλεύουν για πενταροδεκάρες. Και η ντροπή δεν μπορεί να κρύψει τη ντροπή της. Αυτό είναι ένα επιπλέον τέχνασμα, προκειμένου να μεταφέρεται το πρόβλημα της ελλιπούς χρηματοδότησης των αθλητικών σωματείων είτε στους γονείς είτε στους προπονητές. Ή θα την πληρώσει ο γονιός με αύξηση της συνδρομής ή ο προπονητής με μείωση της αμοιβής, ένα από τα δύο ή και τα δύο.

Να γιατί το ΚΚΕ επιμένει στη σταθερή κρατική χρηματοδότηση με βάση τις ανάγκες κάθε σωματείου κάθε μήνα, με βάση τους αθλητές που έχει, τις διοργανώσεις και πάει λέγοντας. Αυτό θα δώσει ανάσα ώστε ούτε οι γονείς να επιβαρύνονται, αλλά ούτε και οι προπονητές να παίρνουν ψίχουλα.

Επιπλέον, η Κυβέρνηση οφείλει να λάβει υπ’ όψιν της την πρόταση της Ελληνικής Ομοσπονδίας Αθλητισμού Κωφών, να προχωρήσει στην τροποποίηση του άρθρου 7 του παρόντος σχεδίου νόμου και να υπάρξει πλήρης απαλλαγή από την υποχρεωτική σύμβαση και την υποχρεωτική κατώτατη αμοιβή στους προπονητές λόγω ειδικών συνθηκών που ήδη έχουν αναλύσει και στην ακρόαση των φορέων.

Πέμπτον, το ΚΚΕ δεν έχει αντίρρηση οι διακεκριμένοι αθλητές που δεν είναι πτυχιούχοι ΣΕΦΑ, περνώντας από ειδικό ταχύρρυθμο πρόγραμμα, αμέσως μετά να γίνουν προπονητές. Αυτό, όμως, που δεν δεχόμαστε είναι η εργαλειοποίηση ενός τέτοιου σωστού μέτρου αφενός για την εξυπηρέτηση ημετέρων και αφετέρου για την υποβάθμιση των επαγγελματικών δικαιωμάτων προπονητών πτυχιούχων ΣΕΦΑ.

Το ΚΚΕ έχει εκφράσει και παλαιότερα τη θέση του για το ποιος μπορεί και πρέπει να έχει την ευθύνη για την επιμόρφωση των προπονητών, τα πτυχία τους και πώς μπορεί ένας αθλητής υψηλού επιπέδου να γίνει προπονητής. Θεωρούμε ότι στο πλαίσιο των ΣΕΦΑ πρέπει να καθορίζεται ο αριθμός και το πρόγραμμα σπουδών. Εμείς θεωρούμε ότι η κατηγοριοποίηση των πτυχίων ευνοεί την αγορά και την επιχείρηση που έχει στηθεί πουλώντας πτυχία με τρανταχτό παράδειγμα αυτό των προπονητών ποδοσφαίρου, που ένας πτυχιούχος ΣΕΦΑ πρέπει να χρυσοπληρώσει στην ΕΠΟ και στην UEFA για να κάτσει στον πάγκο.

Σε συνάφεια με τις διατάξεις του άρθρου 19 του παρόντος νομοσχεδίου για το Ινστιτούτο Επιμόρφωσης Αθλητικών Στελεχών αναρωτιόμαστε ποιος θα κάνει την επιμόρφωση και ποιος θα αναλάβει τη χρηματοδότηση και την υποδομή, γιατί αποκλειστικά το Πανεπιστήμιο Πελοποννήσου και όχι όλες οι ΣΕΦΑ. Έχουμε περιέργεια να μάθουμε. Το ρωτάμε συνέχεια, αλλά απάντηση δεν παίρνουμε. Κάνει τον ψόφιο κοριό ο κύριος Υπουργός. Πρέπει να απαντήσει. Το έχουμε θέσει όχι μόνο στη συζήτηση για αυτό το νομοσχέδιο, αλλά και σε προηγούμενα νομοσχέδια. Και όσο δεν απαντάτε στο ερώτημα τόσο θα είμαστε υποψιασμένοι.

Όμως να σας δώσουμε μια απάντηση εμείς για να σας βγάλουμε και από τη δύσκολη θέση. Το Πανεπιστήμιο Πελοποννήσου είναι εκείνο που διοργάνωσε ημερίδα με θέμα πώς θα αναπτυχθεί το διαδικτυακό στοίχημα ως το νέο κερδοφόρο πεδίο της οικονομίας στη χώρα. Ποιοι ήταν προσκεκλημένοι και ποιοι ήταν οι ομιλητές; Μια σειρά από μέλη της Κυβέρνησης, Υπουργοί, Βουλευτές της Νέας Δημοκρατίας, στελέχη Υπουργείων, στελέχη άλλων κομμάτων, του ΣΥΡΙΖΑ, του ΠΑΣΟΚ, στελέχη στοιχηματικών εταιρειών, ελληνικών και ξένων, που δραστηριοποιούνται στην Ελλάδα και δημοσιογράφοι. Να, λοιπόν, τι είδους επιμόρφωση θέλετε. Γι’ αυτό και φυσικά καταψηφίζουμε αυτή την διάταξη.

Για τις διατάξεις που αφορούν το πλαίσιο λειτουργίας των ιδιωτικών γυμναστηρίων θα ψηφίσουμε «παρών». Κατανοούμε την ανάγκη να εκσυγχρονιστεί το νομικό πλαίσιο αδειοδότησης και λειτουργίας των ιδιωτικών γυμναστηρίων. Δεν παίζουμε, όμως, με την ασφάλεια στο όνομα της απλοποίησης διαδικασιών που μπορεί να χρειάζονται, αλλά όχι ενάντια στον έλεγχο. Πλέον για την ίδρυση δεν θα απαιτείται άδεια του περιφερειάρχη, αλλά γνωστοποίηση απλά στην οικεία περιφέρεια. Όμως δεν θεωρούμε ότι από μόνο του το πρόστιμο θα καλύψει αυτή την ανάγκη. Χρειάζεται να γίνουν και άλλες ενέργειες, όταν σύμφωνα με τους εκπροσώπους στην ακρόαση των φορέων ο έλεγχος των παράνομων γυμναστηρίων είναι κάτι πάρα πολύ δύσκολο να γίνει αυτή τη στιγμή λόγω του ωραρίου που έχουν. Δεν γίνεται ο σωστός και τακτικός έλεγχος για τις παράνομες δραστηριότητες.

Έβδομον, στο ίδιο πνεύμα απαξίωσης του δικαιώματος στην άθληση για όλους είναι και οι διατάξεις για το πρόγραμμα και τις εκδηλώσεις του «Άθλησης για όλους» στο άρθρο 12.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου αν είναι εύκολο ένα λεπτό, κύριε Πρόεδρε, και ολοκληρώνω.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Καμμία σχέση δεν έχουν οι διατάξεις του παρόντος νομοσχεδίου με το αίτημα να επανέλθουν στους δήμους τα προγράμματα αυτά με βάση πληθυσμιακά κριτήρια για την καταγραφή των αναγκών χρηματοδότησης από τη Γενική Γραμματεία Αθλητισμού. Παύει να είναι δωρεάν πρόγραμμα, αναπόσπαστο μέρος του μαζικού αθλητισμού, όπως ήταν, και απλά το επαναφέρετε με ιδιωτικοοικονομικούς πόρους και πλέον θα εξαρτάται από τα δίδακτρα ή από διάφορες δωρεές και χορηγίες, ενώ προβλέπει συμβάσεις εργασίας ορισμένου χρόνου στους πτυχιούχους φυσικής αγωγής, οι οποίοι θα πληρώνονται με δίδακτρα που πληρώνουν οι κάτοικοι και οι δημότες ή από εισπράξεις δωρεών και χορηγιών. Οι αντιδράσεις του αθλητικού κόσμου, των γυμναστών και των φορέων θεωρούμε ότι είναι και ήταν απόλυτα δικαιολογημένες και απαιτούμε ως Κομμουνιστικό Κόμμα Ελλάδας προγράμματα με κρατική χρηματοδότηση που θα διασφαλίζουν πλήρη εργασιακά και ασφαλιστικά δικαιώματα, προγράμματα για το παιδί, τη γυναίκα, την τρίτη ηλικία και τους εργαζόμενους.

Θα πω κατά τη δευτερολογία και κάποια άλλα για τις υπόλοιπες διατάξεις. Κλείνοντας, όμως, να πω ότι ο αθλητισμός από κοινωνικό αγαθό είναι φανερό, είναι ξεκάθαρο ότι έχει γίνει ένα εμπορεύσιμο είδος που το καταναλώνουν συστηματικά, μεθοδικά μόνο όσοι μπορούν. Για το ΚΚΕ ο αθλητισμός είναι κοινωνική και σωματική ανάγκη, είναι δικαίωμα του κάθε ανθρώπου να προασπίσει την υγεία του, ενώ παράλληλα διαμορφώνει συνειδήσεις και διαπαιδαγωγεί.

Με όλες αυτές τις σκέψεις, λοιπόν, το Κομμουνιστικό Κόμμα Ελλάδας καταψηφίζει επί της αρχής το νομοσχέδιο αυτό και επί των άρθρων κατά την ψηφοφορία θα εκφραστεί. Και στη δευτερολογία φυσικά θα πούμε και για την υπουργική τροπολογία πιο αναλυτικά.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Συντυχάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και πέντε εκπαιδευτικοί συνοδοί τους από το 9ο Δημοτικό Σχολείο Πετρούπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής της Ελληνικής Λύσης κ. Κωνσταντίνος Μπούμπας.

Ορίστε, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν πάμε σε αυτό το έβδομο κατά σειρά νομοσχέδιο του κ. Αυγενάκη σε ό,τι αφορά τον αθλητισμό και ό,τι αυτό συνεπάγεται για τις επιφυλάξεις που έχουμε ως Ελληνική Λύση, τους αστερίσκους, τα σημεία που έχουμε επισημάνει, τα οποία χρήζουν πειθούς και επιχειρηματολογίας από πλευράς του Υπουργού για να μας πείσει, να πούμε ότι ο κόσμος έχει υπομονή να περιμένει για τις συντάξεις του, έχει υπομονή να περιμένει για την αναπηρική του, έχει υπομονή ο αγρότης να περιμένει για την επιδότηση και κυρίως στη βιολογική γεωργία που αυτή τη στιγμή δεν έχει πάρει ούτε 1 ευρώ. Μπορεί να περιμένει ένας να βρει μια δουλειά. Μπορεί να περιμένει να δούμε πότε θα έχουν καλύτερες τιμές τα προϊόντα στα σουπερμάρκετ. Μπορεί να περιμένει πολλά. Μπορεί να περιμένει να πάρει τα έξοδα μετακίνησης ένας κτηνίατρος ή ένας γεωπόνος που τρέχει, αλλά δεν μπορεί να περιμένει κάτι και δεν θα έχει την υπομονή να μην προστατευθεί η πρώτη του κατοικία, το κεραμίδι, διότι αυτό το Σύνταγμα που θεσπίστηκε λίγο μετά το 1924 στην Ελλάδα είναι ένα ιστορικό πιλοτικό Σύνταγμα που έδινε εκτάρια στον Έλληνα, έδινε γη. Η γη, το κεραμίδι είναι συνυφασμένο με τον Έλληνα.

Ουαί και αλίμονο αν δεν του προστατεύσουμε το σπίτι του. Θα φύγουμε νύχτα από τη Βουλή και αν προλάβουμε. Γι’ αυτό πρέπει αυτή τη στιγμή να ακούσετε τι εμείς προτείναμε στην Ελληνική Λύση πολλές φορές απέναντι στο σχέδιο «ΗΡΑΚΛΗΣ», όπου δεν προστατεύεται η πρώτη κατοικία. Σας έχουμε δώσει εμπεριστατωμένα, τεκμηριωμένα τη λύση και έχουμε αποκαλύψει, βέβαια, και άλλα πράγματα, τα οποία ήταν υπέρ των τραπεζών, που, δυστυχώς, κανένα κόμμα δεν πήρε θέση στη βεντάλια του κοινοβουλευτισμού που έχουμε.

Ουαί και αλίμονο, λοιπόν, γιατί ο μύθος του Ανταίου δεν είναι τυχαίος για την προστασία της πρώτης κατοικίας. Ο κάματος των Ελλήνων πρέπει να προστατευθεί. Το αν υπάρχουν κάποιοι που εκμεταλλεύτηκαν κάποιους νόμους ad hoc και εξατομικευμένα είναι θέμα της δικαιοσύνης. Το ζήτημα είναι να προστατεύσουμε τον μεροκαματιάρη Έλληνα, τον κάματό του, τον ιδρώτα του για την πρώτη κατοικία.

Το λέω αυτό διότι είναι ένα σήμα προς όλους μας, όλους εμάς που δεν είμαστε αντιπρόσωποι, αλλά είμαστε εκπρόσωποι της κοινωνίας του λαϊκού αισθήματος, του πόνου, της θλίψης αυτών των ανθρώπων, που τις τελευταίες μέρες αγωνιούν για το σπίτι τους, για τον οίκο, την κατοικία τους και για τα παιδιά τους, βέβαια, διότι, όπως είπαμε, η οικογένεια είναι συνυφασμένη με την πατρογονική εστία, με το σπίτι που δεν μπορεί να αποπληρώσει ο άλλος γιατί έχασε τη δουλειά του αυτός και η γυναίκα του. Αυτά πρέπει να δούμε. Είναι το πιο σημαντικό θέμα σήμερα απέναντι στην ελληνική κοινωνία.

Να πάμε στο νομοσχέδιο, κύριε Υπουργέ. Τα λέγαμε και στην επιτροπή. Πριν πάω σε κάποια άρθρα, θα πω ότι τα πιο σημαντικά άρθρα για μας, κομβικά άρθρα, είναι το άρθρο 4, το άρθρο 14 και το άρθρο 26. Αυτή είναι η τριπλέτα.

Κάνατε κάποιες διορθώσεις. Σας άκουσα με προσοχή, αλλά ουαί και αλίμονο αν ανοίξουμε μια κερκόπορτα στον αθλητισμό, θα ανοίξει ο ασκός του Αιόλου για εμπορευματοποίηση και ιδιωτικοποίηση του αθλητισμού. Αυτό πρέπει να προσέξουμε και πρωτίστως θα πρέπει να δώσουμε βαρύτητα στον ερασιτεχνικό αθλητισμό, διότι είναι ο πυλώνας, είναι ο στυλοβάτης, είναι ο ακρογωνιαίος λίθος, αν θέλετε, για να γαλουχήσουμε παιδιά και αυριανούς αθλητές με το αθλητικό ιδεώδες, για το ευ αγωνίζεσθαι. Δεν μπορούμε να δίνουμε βορά σε εμπορευματικού τύπου συμφέροντα κάποιων να εκμεταλλευτούν τον ερασιτεχνικό αθλητισμό.

Πάμε στην τροπολογία για τα χιονοδρομικά. Έχω κάνει πολλές εκπομπές και στο χιονοδρομικό κέντρο της Βασιλίτσας. Πρέπει να γίνει στα Γρεβενά μια αναβάθμιση των χιονοδρομικών κέντρων; Βεβαίως και πρέπει.

Πρέπει να υπάρχουν τομές για να αναπτύξουμε το χιονοδρομικό τουρισμό; Βεβαίως και πρέπει. Όμως, με βάση τα όσα έχουν γίνει στο χιονοδρομικό κέντρο του Παρνασσού με την εταιρεία ακινήτων του δημοσίου και το άνοιγμα του 1,4 εκατομμυρίου ευρώ εκεί, που εμπλέκονται ιδιωτικά συμφέροντα, είναι κάτι πρέπει να σας απασχολήσει, δηλαδή όλες αυτές οι ατασθαλίες και η οικονομική αιμορραγία στο χιονοδρομικό κέντρο του Παρνασσού και ποιοι ωφελήθηκαν, για να πάτε σε μία τροπολογία με προσοχή. Διότι αν μπούνε ιδιωτικά συμφέροντα κατά το δοκούν στα χιονοδρομικά κέντρα, πολύ φοβούμαι ότι και θα απωλέσει χρήματα το ελληνικό δημόσιο, με παράδειγμα το χιονοδρομικό κέντρο του Παρνασσού, που είναι το πιο οργανωμένο –με τις περίπου είκοσι τρεις πίστες που διαθέτει- στην Ελλάδα.

Άρθρο 4, τα έχουμε πει και στην επιτροπή, τα επαναλαμβάνουμε και στην Ολομέλεια. Εξηγείστε, επιχειρηματολογείστε για ποιον λόγο να υπάρχει αθλητικό σωματείο μέσα σε μία εμπορική επιχείρηση. Το έχετε πάει -λέει τώρα- σε επιχειρήσεις εστίασης. Αυτό δεν είπατε, κύριε Υπουργέ;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Που δραστηριοποιούνται μέσα στις αθλητικές εγκαταστάσεις.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ωραία. Διότι αυτό που πηγαίνατε να κάνετε με τις εμπορικές επιχειρήσεις, με συγχωρείτε πολύ. Έχω εγώ ένα κατάστημα…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Το περιορίσαμε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ωραία. Αλλά το σκεπτικό αυτό ήταν που μας έβαλε σε έναν προβληματισμό και μας βάζει και τώρα και με τις επιχειρήσεις εστίασης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Μα το περιορίσαμε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ναι, γιατί η επιχείρηση εστίασης η εμπορευματική…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Τώρα που το αλλάξαμε, τι λέτε;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ωραία. Το αλλάξατε αυτό, είναι προς το θετικό σημείο που το αλλάξατε, αλλά ακόμη και για την εταιρεία εστίασης υπάρχουν αστερίσκοι. Διότι εδώ τι θα γινόταν; Μια εταιρεία, για παράδειγμα, που πουλάει αθλητικά ρούχα, ανήκει στα σπλάχνα της ένα σωματείο ερασιτεχνικό και πελατολόγιο θα δημιουργούσε και υπερτιμολογήσεις –είναι καλό το κόλπο- για να αυξήσει τα έξοδά της και να εκπίπτουν από τις φορολογικές υποχρεώσεις.

Ακόμη όμως τώρα και για τις επιχειρήσεις εστίασης είναι και αυτό μεμπτό. Διότι ο αθλητισμός πρέπει να είναι ακέραιος και ανεξάρτητος από κάθε είδους εμπορική δραστηριότητα. Εμείς αυτό λέμε.

Γι’ αυτό λέμε ότι ο ερασιτεχνικός αθλητισμός πρέπει να προστατευθεί διότι αποτελεί το εφαλτήριο, αποτελεί -αν θέλετε- το ερέθισμα για να ασχοληθεί κάποιος, είναι και ο γονέας που θα δαπανήσει και χρήματα για τον αθλητή του, για το παιδί της γειτονιάς, αλλά και οι ώρες που θα αφιερώσει, δεν πρέπει να εμπλέκεται οιασδήποτε μορφής εμπορική επιχείρηση, διότι ο νοών νοείτω! Άρα λοιπόν αυτό είναι το επίμαχο άρθρο 4 που εμείς ως Ελληνική Λύση διαφωνούσαμε από την αρχή.

Να πάμε τώρα στο άρθρο 6.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Το αλλάξαμε!

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ωραία, υπάρχει λοιπόν, βελτίωση σε αυτό, αλλά και πάλι σας είπα: Δεν έπρεπε καν να υπάρχει καμμία επιχείρηση που σχετίζεται με χρήμα για το ερασιτεχνικό σωματείο, δεν συνάδει ιδεολογικά με τον αθλητισμό, όπως και να το κάνουμε, κύριε Αυγενάκη. Αφήστε το ερασιτεχνικό σωματείο ανεξάρτητο, αυτόφωτο, όχι ετερόφωτο.

Μόνιμος μηχανισμός για την κρατική χρηματοδότηση των ομοσπονδιών, αυτό ζητάμε, με διαφανή κριτήρια, με δίκαιη κατανομή. Δεν μπορούμε. Διαφωνούμε εδώ πέρα, με τις κατά παρέκκλιση προσλήψεις, με τους χρηματοδοτούμενους από το κράτος φορείς, με τις κλειστές κοινωνίες ομοσπονδιών. Γιατί υπάρχουν και οι κλειστές κοινωνίες, υπάρχουν οι δελφίνοι -τι να κάνουμε;- υπάρχουν οι φατρίες. Δεν είναι γνωστές αυτές οι παράγκες του αθλητισμού; Γνωστές είναι τώρα, μην κρυβόμαστε. Από το ποδόσφαιρο να ξεκινήσουμε και πού να καταλήξουμε; Όμως, ένας μηχανισμός μόνιμος.

Έρχομαι στο άρθρο 9. Η απορία μας είναι ποιος και πώς θα ελέγχει το αν οι αλλοδαποί αθλητές είναι εγγεγραμμένοι σε αθλητικό σωματείο άλλης χώρας. Θα αρκούμαστε μόνο σε τυχόν υπεύθυνες δηλώσεις τους; Αυτή η διάταξη του άρθρου 9 για τους αλλοδαπούς είναι ανεφάρμοστη. Εδώ μπαίνουν ερωτήματα. Θα υπάρχει κάθε καρυδιάς καρύδι. Τι είναι, πού είναι εγγεγραμμένος, θα υπογράφει μια υπεύθυνη δήλωση. Ε και; Τι έγινε με την υπεύθυνη δήλωση; Είμαστε σίγουροι γι’ αυτόν τον αλλοδαπό; Ξέρουμε τι συμφέροντα εξυπηρετεί;

Με όσα αποκαλύφθηκαν στην εξεταστική επιτροπή -δεν θα τα πούμε όλα, θα σεβαστούμε το απόρρητο- η Ελληνική Λύση δικαιώνεται για πολλά, εμείς που κινδυνολογούσαμε, για το ισλαμικό τόξο, για περίεργα κράτη που δραστηριοποιούνταν εδώ. Κι εδώ τώρα, λοιπόν, ελλοχεύει ο κίνδυνος: Ποιοι θα είναι αυτοί; Θα υπογράφουν μία απλή υπεύθυνη δήλωση ότι είμαστε εκεί και εντάξει; Τους πιστέψαμε; Για δείτε τα λίγο, είναι τα άρθρα 9 και 10.

Σε ό,τι αφορά το άρθρο 12 «Προγράμματα και εκδηλώσεις άθλησης για όλους», εδώ δεν μπορεί ένας Υπουργός της Κυβέρνησης να καθορίζει τους συναρμόδιους φορείς και τα κριτήρια πιστοποίησης των φορέων. Να τα μας πάλι, στο ίδιο έργο θεατές! Πάλι θέλετε κρεοντικά να δώσετε εξουσία στον κάθε Υπουργό να αποφασίζει αυτός για όλους! Αυτό το έχουμε δει πάμπολλες φορές σε νόμους που θέλετε να φέρετε ως πλειοψηφούσα παράταξη. Δεν γίνεται συγκέντρωση εξουσιών ως Κρέοντας να λειτουργεί ο Υπουργός, να αποφασίζει αυτός μόνος του. Πάμε να αναπτύξουμε έναν κοινοβουλευτισμό δημοκρατικό για το ποιοι θα αποφασίζουν.

Τώρα θα μου πείτε «πολλές γνώμες;»; Όχι, αλλά να υπάρχουν δικλείδες ασφαλείας. Θα δίνετε πιστοποίηση σε φιλικούς προς την κυβέρνηση φορείς. Και αυτό αφορά την εκάστοτε κυβέρνηση, δεν αφορά μόνο τη γαλάζια παράταξη που κυβερνά, αλλά όσες εξουσίες δώσετε σε ένα πρόσωπο τόσο αυτή η εξουσία αλλοιώνει, μεταλλάσσει και το πρόσωπο και το σύστημα.

Πάμε τώρα στο άρθρο 14 -άλλο άρθρο και αυτό!- για τη διοργάνωση δρομικών αθλητικών δραστηριοτήτων και από μη αθλητικούς φορείς. Όπα, όπα! Δηλαδή, τι θα μπορεί -για παράδειγμα- να κάνει ο κ. Βιλιάρδος ή ο κ. Χήτας ή ο κ. Μυλωνάκης ή ο Αβδελάς ή η κ. Αθανασίου ή η κ. Αλεξοπούλου ή η κ. Ασημακοπούλου; Να κάνουν μια εταιρεία μη κερδοσκοπικού χαρακτήρα -κύριε Βιλιάρδο, που τα ξέρετε τα οικονομικά και ξέρετε ότι αυτές οι εταιρείες μπορούν στα βιβλία τους να κρατούν και μέχρι 1 εκατομμυριάκι- και να κάνουν έναν πολύ ωραίο αγώνα. Πόσων χιλιομέτρων θέλετε; Στο δάσος, στον κάμπο; Θα έρχεστε σε επαφή εκεί και σε συνεργασία με τους ΟΤΑ θα κάνετε αθλητικές δραστηριότητες -πάρα πολύ ωραία!-, χωρίς να χρειάζεται η έγκριση της ομοσπονδίας.

Μιλήστε στο κινητό, κύριε Υπουργέ, συνεννοηθείτε με το Υπουργείο σας τι θα κάνετε.

Όμως το θέμα είναι άλλο. Δηλαδή θα έχουμε και δέκα χορηγούς από πίσω, χωρίς αυτό να δίνει ασφάλεια στη διοργάνωση. Προσέξτε. Διότι, για παράδειγμα, θα κάνετε εσείς, κύριε Χήτα, τον αγώνα, αλλά δεν χρειάζεται ασφάλεια, να ξέρετε. Μπορείτε να τον κάνετε έτσι και θα το κάνουμε survivor, όποιος επιβιώσει, επιβίωσε.

Δεν γίνονται αυτά τα πράγματα! Δηλαδή παραγκωνίζουμε μία ολόκληρη ομοσπονδία, ένα θεσμικό όργανο, εγκεκριμένο αν θέλετε και από παγκόσμιο οργανισμό για να κάνουμε ένα αθλητικό γεγονός; Και ποιος εγγυάται για την ασφάλεια του χώρου. Διότι πολλά έχουν συμβεί στο παρελθόν.

Τώρα να πάμε λίγο έτσι και στο άρθρο 16. Δεν πρέπει να εισάγονται ρυθμίσεις που συγκεκριμένα εξυπηρετούν αθλητικές ανώνυμες εταιρείες. Δεν πρέπει να εισάγονται ρυθμίσεις που τιμωρούν άλλες αθλητικές ανώνυμες εταιρείες, με κομματικά κριτήρια -εμείς αυτό βλέπουμε στο άρθρο 16. Το παρόν άρθρο γίνεται πιο αυστηρό, καθώς για τη χορήγηση -λέει- πιστοποιητικού απαιτείται και υπεύθυνη δήλωση ότι δεν συντρέχει κώλυμα. Με υπεύθυνες δηλώσεις, ξέρετε, δεν επιλύεται όλη αυτή η κατάσταση.

Να πάμε στο «ΧΙΛΩΝ»; Εδώ δεν έχουμε πειστεί. Θέλει περισσότερα κριτήρια, μεγαλύτερη δικλίδα ασφαλείας για τη βελτιστοποίηση των διαδικασιών για την ετήσια τακτική επιχορήγηση των ομοσπονδιών από τη Γενική Γραμματεία Αθλητισμού. Δεν πειθόμεθα πάνω σε αυτό.

Στο άρθρο 22 το είδατε αυτό, κύριε Υπουργέ, με τα δύο χρόνια; Μου είπατε στην επιτροπή ότι θα το δείτε στην αρχή και μου είπατε ότι δεν υπάρχουν τέτοια αθλήματα. Το είδατε;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Το είδα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Το είδατε. Θα δείτε και αυτό το θέμα που σας κάνουμε πρόταση ως Ελληνική Λύση; Για τη διετία λέω.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Μα δεν υπάρχει κανένα τέτοιο ζήτημα!

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δεν υπάρχει; Το έχετε δει, το έχετε ψάξει; Ωραία.

Γιατί εμείς τι είπαμε. Απέναντι στην COVID και σε όλο αυτό με την υγειονομική κρίση να δινόταν η δυνατότητα και σε ανθρώπους οι οποίοι αγωνίζονται όχι ανά έτος, αλλά ανά διετία. Λέει ο Υπουργός, μετά την πρόταση που έχουμε κάνει ως Ελληνική Λύση, ότι το έχει ψάξει, ότι δεν υπάρχουν τέτοια αθλήματα, αλλά, αν υπάρχουν, παρακαλώ λίγο να το δείτε, διότι κάποιοι θα αδικηθούν.

Επανέρχομαι στο άρθρο 4, διότι εδώ -για να θυμίσουμε- υπήρχε ο ν.2725/1999. Τι έλεγε, λοιπόν, αυτός ο νόμος; «Απαγορεύεται η συστέγαση αθλητικού σωματείου και εμπορικής επιχείρησης. Αθλητικό σωματείο, το οποίο έχει συσταθεί με πρωτοβουλία ιδιωτικού εκπαιδευτικού οργανισμού ή εργασιακού χώρου και φέρει την επωνυμία τους, δύναται να συστεγάζει την έδρα αυτών».

Στην προγενέστερη μορφή του άρθρου 8 του ν.2725/1999 η απόφαση της αθλητικής αναγνώρισης ανακαλείται, αν διαπιστωθεί ότι το σωματείο συστεγάζεται με εμπορική επιχείρηση ή υποκρύπτεται άσκηση εμπορικής δραστηριότητας από τη λειτουργία του σωματείου ή το σωματείο δεν επιδεικνύει την αθλητική δραστηριότητα που προβλέπεται από το καταστατικό της αθλητικής ένωσης. Γιατί το λέμε αυτό εμείς; Διότι αυτό δεν το βγάζουμε εμείς από το μυαλό μας ως Ελληνική Λύση για να σας το πούμε. Το είχε προβλέψει ο νομοθέτης.

Ο νομοθέτης τι έκανε με τον ν.2725/1999; Ακριβώς ήθελε να προστατέψει αυτό το οποίο και εμείς, κύριε Υπουργέ μου, κύριε Αυγενάκη, σας είπαμε, κάνατε τη διόρθωση, διότι είναι φανερό ότι μπορεί να υπάρξει οικονομική συναλλαγή. Και μπορεί να υπάρξει -αν θέλετε- αυτή η εκμετάλλευση εμπορικού χαρακτήρα του ερασιτεχνικού σωματείου από μία εμπορική επιχείρηση. Αυτό προέβλεπε τότε ο νομοθέτης, δεν το νομοθέτησε έτσι στο ακέραιο.

Τώρα, για την κατάργηση όλων των εξαιρέσεων ανά αθλήματα διαφωνούμε, διότι μην βάζετε εκεί ηλικιακό κριτήριο. Το έχετε ξανακάνει αυτό. Αυτό το έχετε ξανακάνει με το ηλικιακό κριτήριο. Δεν μου αρέσει η φράση «ηλικιακό κριτήριο», μπορεί να είναι ρατσιστικό το ηλικιακό, δώστε φτερά να συμμετέχουν όλοι. Αν έχουν τη δυνατότητα να είναι ενεργά κύτταρα, θα τους βάλουμε εμείς ηλικιακό όριο να είναι και μέλη των σωματείων;

Άρα, λοιπόν, να είναι ανεξαρτήτου ηλικίας, να μετέχουν στο διοικητικό συμβούλιο και στα άλλα όργανα, εφ’ όσον δεν είναι εν ενεργεία αθλητές. Γιατί να τους κόψουμε εμείς τα φτερά πάνω σε αυτό το θέμα;

Υπάρχουν και άλλα ζητήματα -τα έχουμε πει- και για τα γυμναστήρια για τα οποία θέλουμε μεγαλύτερη ασφάλεια, είναι το άρθρο 9, διότι πολλά έχουν συμβεί, όπως γενικότερα και με την ασφάλεια των αθλητών. Δυστυχώς, έχουμε θανάτους κυρίως σε ερασιτεχνικό ποδόσφαιρο αλλά και όχι μόνο, όπου πρέπει να δούμε επιτέλους τι θα κάνουμε. Θα έχουμε μια ειδική εκπαίδευση για την ΚΑΡΠΑ από υπαλλήλους; Εγώ έχω περάσει από τμήμα διάσωσης και σε ιδιωτική κλινική πριν από λίγα χρόνια και γίνονταν συνέχεια μαθήματα. Θα είναι το αντικείμενό τους, διότι αν έχεις μία επικίνδυνη κατάσταση και σε ένα γυμναστήριο, σε έναν αγώνα δρόμου, όπου εσείς θέλετε να υπερκεράσετε κάποια γραφειοκρατικά εμπόδια ενδεχομένως -εγώ το αντιλαμβάνομαι- αλλά πρέπει πρωτίστως να έχουμε την ασφάλεια του αθλητή. Έχουμε ανθρώπους που έχασαν με αδόκητο τρόπο τη ζωή τους και πρέπει να μην επαναληφθούν τέτοια γεγονότα.

Εν κατακλείδι, έχουμε το μεγάλο πρόβλημα με τη Super League 2. Εσείς κάνατε μία πρόταση.

Κοιτάξτε, κύριε Υπουργέ, να πάτε σε έναν διάλογο, να βρείτε έναν δίαυλο, έναν κώδικα επικοινωνίας, να δούμε τι θα κάνουμε, διότι πίσω από αυτό το πρωτάθλημα, το οποίο καλά ξεκίνησε αλλά δεν ξέρω πού θα καταλήξει, υπάρχουν άνθρωποι που τρώνε ψωμί και έχουν μεροκάματο γύρω από αυτό -πέρα από τον κόσμο που διψάει για να μπορεί να αναβαθμιστεί και η επαρχία- και δείτε τι θα κάνετε με τα χρήματα που είχατε υποσχεθεί, διότι δεν παίρνουν ούτε το 1/3. Άντε να παίρνουν και λίγο κατιτίς παραπάνω! Και επειδή δεν έχουν εμπιστοσύνη, εσείς τους λέτε «ξεκινήστε και θα τα βρούμε!», αυτοί λένε «αν δεν τα βρούμε, δεν ξεκινάμε». Δείτε, τέλος πάντων, να τα βρείτε για να δούμε τι θα κάνουμε και με αυτό το πρωτάθλημα.

Σήμερα είναι η απελευθέρωση της Νιγρίτας στη Βισαλτία, στην εκλογική μου περιφέρεια στις Σέρρες, να μην ξεχνάμε και την ιστορία μας, γιατί έτσι η Μακεδονία έμεινε Ελλάδα. Να είστε καλά και χρόνια πολλά στη Νιγρίτα και σε όλη την περιοχή της Βισαλτίας!

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαοκτώ μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Κηφισιάς (δεύτερο τμήμα).

Η Βουλή σάς καλωσορίζει και σας εύχεται καλή πρόοδο!

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η ειδική αγορήτρια του ΜέΡΑ25 και Αντιπρόεδρος της Βουλής, η κ. Σοφία Σακοράφα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Να καλωσορίσω και εγώ τα παιδιά, τους φίλους μας από την Κηφισιά!

Κύριε Πρόεδρε, έχουμε μπροστά μας το έβδομο κατά σειρά νομοσχέδιο της Κυβέρνησης για τον αθλητισμό. Μέχρι τώρα έξι νόμοι, διακόσια ογδόντα εννέα νέα άρθρα, πάνω από χίλιες νέες ρυθμίσεις στην αθλητική νομοθεσία, χωρίς να μετρήσουμε και τις κατά καιρούς τροπολογίες σε άλλα νομοσχέδια. Και για αυτά επαίρεται ο κύριος Υπουργός.

Το ζήτημα, όμως, είναι αν αυτή η επίδοση αποτελεί απλώς αποτύπωση μεταρρυθμιστικού ζήλου ή είναι μία ακραία περίπτωση νομοθετικής κοπτοραπτικής, μία πρακτική εναλλασσόμενης και ρευστής πολυνομίας, που είναι φαινόμενο οπωσδήποτε απευκταίο για ένα κράτος δικαίου.

Αυτό το νομοσχέδιο προσπαθεί πάλι με αποσπασματικό τρόπο να διορθώσει κενά και ελλείψεις της νομοθεσίας, επίσης, όμως και να προωθήσει την πολύ συγκεκριμένη σε αυτόν τον τομέα κυβερνητική πολιτική ακόμα και επανατροποποιώντας πρόσφατες ρυθμίσεις.

Εδώ μετράμε είκοσι δύο ειδικές τροποποιητικές διατάξεις. Άλλες από αυτές ανταποκρίνονται σε πραγματικές ανάγκες που προέκυψαν από έκτακτες περιστάσεις, όπως η πανδημία ή ο πόλεμος στην Ουκρανία, άλλες έρχονται τώρα να καλύψουν κενά επειδή απλώς ήταν ατελής η αρχική νομοθέτηση. Όλα αυτά τα κενά, οι παραλείψεις και τα λάθη δεν θα υπήρχαν, εάν υπήρχε διάλογος με την αθλητική κοινότητα πριν την αρχική νομοθέτηση.

Και η τρίτη κατηγορία αφορά σε προσθετικές παρεμβάσεις με βάση τη νομοθετική αντίληψη με την οποία η Κυβέρνηση και ο κύριος Υφυπουργός αντιμετωπίζουν τον αθλητισμό.

Εξάλλου και σε αυτό το νομοσχέδιο αποτυπώνεται πλήρως η συγκεντρωτική και αυταρχική κυβερνητική λογική. Όπου ο νόμος δεν εξαντλεί το θέμα, όλη η παραπέρα διαδικασία ανατίθεται πάντα στην απόλυτη ευχέρεια του Υφυπουργού Αθλητισμού, του εκάστοτε, βεβαίως, Υφυπουργού.

Δεν θα μπούμε στη διαδικασία να αντικρούσουμε ή να επιφυλαχθούμε για διατάξεις που έρχονται να αντιμετωπίσουν τις συνέπειες έκτακτων περιστάσεων στην αθλητική δραστηριότητα. Είπα και στην επιτροπή για τις θετικές διατάξεις των άρθρων 22 και 23 που αντιμετωπίζουν το κενό αθλητικών διοργανώσεων κατά την περίοδο της πανδημίας.

Επίσης θετικοί είμαστε και για τα άρθρα 8, 10, 11, 13 και 24 για τη θέρμανση κολυμβητικών δεξαμενών με πετρέλαιο θέρμανσης, που πάντως έρχεται πάρα πολύ αργά. Το έχουν επισημάνει και άλλοι συνάδελφοι.

Ας δούμε, όμως, τώρα τα άρθρα που έχουν προβληματικό περιεχόμενο είτε λόγω ατελούς πάλι αντιμετώπισης είτε λόγω κάποιων σκοπιμοτήτων.

Στο άρθρο 4 διαβάζουμε στην αιτιολογική έκθεση ότι επιβάλλεται μία νέα ρύθμιση για να αντιμετωπιστεί το ζήτημα που δημιουργεί η συχνή συστέγαση σωματείων με αθλητικές εγκαταστάσεις με εμπορικές, ανεξάρτητες αυτών εμπορικές επιχειρήσεις, ιδίως -λέει- κυλικεία, αναψυκτήρια κ.λπ.. Και με αυτό το εφαλτήριο φέρνετε μία διάταξη που απελευθερώνει πλήρως τη συστέγαση σωματείων με εμπορικές επιχειρήσεις. Αφού είναι τόσο συγκεκριμένη και εμπεριστατωμένη η αιτιολογία, γιατί δεν ακολουθείται και στη διατύπωση της διάταξης;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Το αλλάξαμε!

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Καταθέσαμε συγκεκριμένη πρόταση, κύριε Υπουργέ -εσείς μπορεί να αλλάξατε κάτι- και αντίστοιχη τροπολογία με βάση ακριβώς τη δική σας αιτιολογία και προτείνουμε την εξής διατύπωση για το άρθρο 4: Λέμε «επιτρέπεται η συστέγαση αθλητικού σωματείου με εμπορική επιχείρηση μόνο σε αθλητικές εγκαταστάσεις και με την αναγκαία προϋπόθεση ότι η επιχείρηση λειτουργεί αποκλειστικά με αντικείμενο που αφορά στην εξυπηρέτηση των αναγκών λειτουργίας της συγκεκριμένης αθλητικής εγκατάστασης». Έτσι καλύπτεται απόλυτα η αιτιολόγηση της ρύθμισης, χωρίς να εξακοντίζεται στην από κάθε άποψη προβληματική αλλά και ύποπτη πλήρη απελευθέρωση του πλαισίου.

Σας καλούμε να την κάνετε δεκτή έτσι όπως σας την είπα, κύριε Υπουργέ, και προφανώς πρέπει να την κάνετε, εάν εννοείτε αυτό που είπατε και αυτό που γράφετε. Εάν δεν το κάνετε, τότε όχι μόνο θα αποδείξετε πως θέλετε να εξυπηρετήσετε άλλες σκοπιμότητες, αλλά και ότι η αιτιολογική έκθεση χρησιμοποιείται εντελώς προσχηματικά για να αποκρύψει τη βούληση του Υπουργείου, δηλαδή να εξαπατήσει τη Βουλή και κάθε Βουλευτή ξεχωριστά.

Η απελευθέρωση της συστέγασης αθλητικού σωματείου με οποιαδήποτε εμπορική επιχείρηση είναι πολλαπλά επικίνδυνη και οπωσδήποτε απαράδεκτη, όχι μόνο γιατί θα αλλοιώνει τη δράση, την παρουσία και την όλη εικόνα των αθλητικών σωματείων που μπορεί να χρησιμοποιούνται και απλώς σαν προμετωπίδα του εμπορίου, αλλά και γιατί δημιουργεί σοβαρό πρόβλημα αθέμιτου ανταγωνισμού για τις ομοειδείς επιχειρήσεις. Η συστεγαζόμενη θα έχει το αθέμιτο προνόμιο της προσέλκυσης πελατείας με βάση τη σωματειακή λειτουργία και δραστηριότητα.

Όσον αφορά στο άρθρο 5 που αφορά στις επιτροπές δεοντολογίας στις αθλητικές ομοσπονδίες, εδώ υπάρχει ένα πραγματικό πρόβλημα στελέχωσης που, όμως, το αντιμετωπίζετε πρόχειρα. Χρειάζεται ένα σαφές και ολοκληρωμένο σύστημα σε συνεννόηση με τις ομοσπονδίες και όχι αντανακλαστικές και ελλιπείς προβλέψεις. Δεν είναι αξιόπιστο ένα θεσμικό πλαίσιο που εξαντλείται στη φράση «πρόσωπα εγνωσμένου κύρους ή εμπειρίας σε θέματα αθλητισμού ή απονομής δικαιοδοτικού έργου». Έτσι δημιουργούμε πολύ περισσότερα προβλήματα και, επειδή μιλάμε για επιτροπές δεοντολογίας, αυτό είναι και πολύ επικίνδυνο.

Ερχόμαστε στο άρθρο 6. Εδώ προστίθεται στην τακτική επιχορήγηση και η χρηματοδότηση από το ποσοστό των εσόδων από τη φορολογία κερδών και τυχερά παίγνια. Εδώ έχουμε το βασικό πρόβλημα, το οποίο και θα επαναλαμβάνω χωρίς να κουράζομαι, όσο δεν κουράζεστε κι εσείς να το διαψεύδετε εντελώς αβάσιμα.

Το μόνο θεσμοθετημένο, κυρίες και κύριοι συνάδελφοι, στον νόμο είναι το ποσοστό του φόρου. Αντίθετα, το ποσοστό από αυτά τα έσοδα που θα αποδοθεί στον αθλητισμό δεν είναι θεσμοθετημένο ούτε σαν ελάχιστο όριο ποσού ούτε σαν ελάχιστο όριο ποσοστού. Ο ίδιος ο ν.4764/2020 στο άρθρο 79 προβλέπει μόνο ότι με την κοινή υπουργική απόφαση -διαβάζω επί λέξει- «καθορίζονται οι δικαιούχοι, ο τρόπος κατανομής και κάθε άλλη αναγκαία λεπτομέρεια». Καθορίζονται, λοιπόν, ακόμα και οι δικαιούχοι με την κοινή υπουργική απόφαση και προφανώς στις λεπτομέρειες ανήκει και το ποσό της χρηματοδότησης.

Το ύψος της χρηματοδότησης, λοιπόν, επαφίεται απολύτως στη διακριτική ευχέρεια, στην πρόθεση, στη διάθεση και τη συνεννόηση των Υπουργών Οικονομικών και Αθλητισμού, για να είμαστε ξεκάθαροι, χωρίς κανένα περιορισμό από νομοθετικά όρια και κριτήρια. Μόνοι τους καθαρίζουν και τα ποσοστά, αλλά και τα ποσά για τους δικαιούχους και τους δικαιούχους, αλλά και την κατανομή.

Σε κάθε περίπτωση, η διάταξη είναι προβληματική, κυρίως ως προς τα εξής: Με βάση τα στοιχεία του απολογισμού, δηλαδή στις 31 Δεκεμβρίου κάθε έτους, θα καθορίζεται το καθεστώς προσλήψεων για το αμέσως επόμενο έτος. Με αυτόν τον τρόπο, δηλαδή, κανείς δεν μπορεί να μιλάει για σοβαρό προγραμματισμό σε οποιαδήποτε αθλητική ομοσπονδία. Επίσης, με αυτή την πρόβλεψη μπορεί από χρόνο σε χρόνο να αλλάζει το ισχύον καθεστώς στις ομοσπονδίες.

Για να δούμε, λοιπόν, τι ακριβώς προβλέπεται εδώ. Φέτος η ομοσπονδία ανήκει στο σύστημα ΑΣΕΠ, με βάση τα στοιχεία της 31ης Δεκεμβρίου του περασμένου χρόνου. Θα ξεκινήσει, λοιπόν, η χρονοβόρα γνωστή διαδικασία για να γίνουν οι προσλήψεις, ενώ από 1η Ιανουαρίου του επόμενου έτους θα μπορεί να προσλαμβάνει εκτός ΑΣΕΠ. Εδώ, λοιπόν, θα έπρεπε να προβλέπεται, τουλάχιστον, μία σειρά συνεχόμενων χρήσεων που να καθορίζει το καθεστώς και η αλλαγή να επέρχεται μετά από έναν χρόνο, έτσι ώστε να μπορεί να υπάρχει σοβαρός προγραμματισμός με αντικειμενικά δεδομένα και κριτήρια. Το προτείναμε παρά τις υπόλοιπες διαφωνίες μας, αλλά δεν έχουμε πάρει απάντηση.

Όμως, πριν από όλα αυτά, υπάρχει και ένα εντελώς βασικό και ουσιαστικό ερώτημα: Σε ποιο ποσοστό τακτικής επιχορήγησης θα προστίθεται το ποσό του «Στοιχήματος», κυρίες και κύριοι συνάδελφοι; Το γνωρίζετε εσείς; Γιατί εμείς δεν το γνωρίζουμε. Ο νόμος προβλέπει ότι οι ομοσπονδίες καταθέτουν υποχρεωτικά τους προϋπολογισμούς τους μέχρι 31 Οκτωβρίου κάθε χρόνου και η Γενική Γραμματεία Αθλητισμού ανακοινώνει το ύψος των επιχορηγήσεων έως το τέλος Ιανουαρίου κάθε χρόνου. Ας ξεπεράσουμε το ότι δεν είναι λογικό να καταθέτουν προϋπολογισμό από τον Οκτώβριο ομοσπονδίες που έχουν σημαντικές και μεγάλες διοργανώσεις τους δύο τελευταίους μήνες του χρόνου.

Θα μιλήσω με ένα παράδειγμα που μπορείτε να το προβλέψετε. Για τον ΣΕΓΑΣ, που καταθέτει πάντα εμπρόθεσμα τους προϋπολογισμούς του. Η επιχορήγηση το 2020 ανακοινώθηκε αντί για τον Ιανουάριο τέλη Μαΐου, ενώ ο προϋπολογισμός εγκρίθηκε στις 25 Σεπτεμβρίου του 2020, σχεδόν έναν χρόνο μετά την υποβολή του. Το 2021 η επιχορήγηση ανακοινώθηκε επίσης Μάιο. Ο προϋπολογισμός εγκρίθηκε στις 4 Οκτωβρίου του 2021, πάλι σχεδόν έναν χρόνο μετά από την υποβολή του. Το 2022 η επιχορήγηση ανακοινώθηκε τον μήνα Ιούλιο και ο προϋπολογισμός εγκρίθηκε στις 22 Νοεμβρίου του 2022, πάλι έναν χρόνο μετά από την υποβολή του.

Σας καταθέτω όλα αυτά τα στοιχεία στα Πρακτικά και μάλιστα, αναλυτικά, κύριε Υπουργέ, για να τα διαβάσουν και οι συνάδελφοί μας.

(Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η υποχρέωση, λοιπόν, για ανακοίνωση της επιχορήγησης τον Ιανουάριο είναι ένα κενό γράμμα. Η ομοσπονδία δουλεύει σχεδόν τον μισό χρόνο ή και παραπάνω χωρίς καμμία εικόνα για την επιχορήγηση, ενώ ξέρετε καλύτερα από τον καθένα ότι είναι κρίσιμη για τη λειτουργία όλων των ομοσπονδιών.

Και έρχομαι σε ένα τελευταίο ερώτημα: Πώς θα χαρακτηρίζατε εσείς, κύριε Υπουργέ, αυτή την κατ’ εξακολούθηση παραβίαση των υποχρεώσεων εκ μέρους της πολιτείας και εκ μέρους του Υπουργείου; Πάντως, όταν εσείς μιλάτε για πολίτες ή για υφισταμένους, την παραβίαση νόμιμης υποχρέωσης τη λέτε «παρανομία». Εδώ ποιος έχει ευθύνη γι’ αυτή την κατά συρροή παρανομία; Μπορείτε να μου πείτε; Δεν βλέπουμε εδώ να έχετε την άνεση να προβλέπετε κυρώσεις για τον Υπουργό όπως την αυτοδίκαιη έκπτωση που προβλέπετε αλλού. Θα το δούμε αυτό στη συνέχεια.

Έρχομαι τώρα στα άρθρα 7 και 8. Ειδικά για τις νησιωτικές περιοχές υπάρχει ένα πραγματικό πρόβλημα που το αντιμετωπίζετε με λάθος τρόπο. Η λύση δεν είναι η μέθοδος του Προκρούστη, δεν είναι η υποβάθμιση των σωματείων και των προπονητών που θα δουλεύουν με τρίμηνη σύμβαση και μηνιαίες απολαβές των 150 ευρώ. Το ίδιο το Υπουργείο είχε θέσει ως προϋπόθεση αναγνώρισης τις εξάμηνες συμβάσεις με ελάχιστο ποσό τα 250 ευρώ τον μήνα. Όμως, και αυτό το καταστρατηγείτε λίγο μετά από τη θέσπισή του.

Η πραγματική λύση, λοιπόν, θα ήταν η θεσμοθέτηση της ενίσχυσης των ευάλωτων σωματείων και νησιωτικών και ορεινών περιοχών, αλλά και των προπονητών από την ίδια την πολιτεία. Θα έπρεπε να έχετε φέρει διάταξη που να εξασφαλίζει την κάλυψη της διαφοράς μέχρι την εύλογη κατά περίπτωση αμοιβή, παραδείγματος χάριν, από τη φορολογία των κερδών από τα τυχερά παίγνια. Ούτε γι’ αυτή την ελάχιστη διαφορά δεν θέλετε να θεσμοθετήσετε δέσμευση και να έχετε μία κοινή υπουργική απόφαση, όπως λέγαμε πριν.

Έρχομαι στο άρθρο 14 που αφορά στη διοργάνωση των δρομικών αθλητικών δραστηριοτήτων από τους μη αθλητικούς φορείς, τους οποίους θεσμοθετείτε για την ανάπτυξη, όπως είπατε στην επιτροπή, του δρομικού κινήματος περαιτέρω, λες και η ομοσπονδία που έχει την ευθύνη αυτών των δρομικών αγωνισμάτων και γενικώς των αγώνων δεν έχει τη δυνατότητα, τις προϋποθέσεις και φυσικά, την εμπειρία να αναπτύξει ακόμη παραπέρα όλο αυτό το αθλητικό κίνημα.

Εκφράσαμε και στην επιτροπή την πλήρη αντίθεση και τη διαφωνία μας γι’ αυτή την τροποποίηση. Ποιος θα κάνει τον έλεγχο για τους όρους και τις συνθήκες διεξαγωγής και ασφάλειας των αγώνων; Το νομοσχέδιο δίνει μία μόνο απάντηση. Κανείς ή τουλάχιστον κανείς με εχέγγυα γνώσης και τεχνογνωσίας. Σε κάθε περίπτωση, επαναφέρουμε ότι είναι κρίσιμη και ουσιώδης η παράλειψη να μην περιλαμβάνεται στη διάταξη το αγωνιστικό πρόγραμμα της οικείας παγκόσμιας ομοσπονδίας.

Υπάρχουν, κύριοι συνάδελφοι, αγωνίσματα, όπως το μίλι, τα πέντε και δέκα χιλιόμετρα ανοικτού δρόμου, που εντάσσονται στο επίσημο αγωνιστικό πρόγραμμα της παγκόσμιας ομοσπονδίας. Δεν θα μιλήσω εδώ για το ranking, οι συνάδελφοι το ξέρουν. Για τη διεξαγωγή τέτοιων αγώνων δεν επιτρέπεται αίτηση διεξαγωγής ούτε και από αθλητικό σωματείο μεμονωμένα, μόνο μέσω της οικείας ομοσπονδίας. Είναι, λοιπόν, δυνατόν η Ελλάδα να επιτρέπει τη διεξαγωγή τους σε εξωαθλητικούς φορείς;

Και έρχομαι στο άρθρο 18, που αφορά στις συνέπειες μη εισαγωγής στοιχείων στο μητρώο φορέων της Γενικής Γραμματείας Αθλητισμού. Το ένα ζήτημα αφορά στις προθεσμίες. Δηλώσατε στην επιτροπή ότι το επανεξετάζετε. Το άλλο είναι η κύρωση που προβλέπεται, η οποία υπερβαίνει κάθε όριο εύλογης ποινής. Η έκπτωση του διοικητικού συμβουλίου και μάλιστα, αυτοδίκαια δεν είναι απλώς αυστηρή ποινή. Είναι κύρωση πέρα από κάθε θεμιτή αναλογικότητα. Δυστυχώς, φαίνεται και πάλι ότι η διάταξη τίθεται για άλλο σκοπό και όχι γι’ αυτόν που παρουσιάζετε. Θυμίζω ότι υπάρχουν ήδη αυστηρές συνέπειες για μία τέτοια παράλειψη. Ο αθλητικός φορέας, το σωματείο ή η ένωση, παραδείγματος χάριν, που δεν έχει εισάγει ή επικαιροποιήσει τα στοιχεία του, πρώτον, δεν μπορεί να συμμετέχει σε αγώνες, δεύτερον, του αφαιρείται η ειδική αθλητική αναγνώριση και τρίτον, δεν μπορεί να κάνει χρήση δημόσιων και δημοτικών αθλητικών εγκαταστάσεων.

Τι σημαίνει, λοιπόν, στην πράξη η αυτοδίκαιη έκπτωση του διοικητικού συμβουλίου; Ότι με βάση τον νόμο πρέπει να ακολουθηθεί δικαστική διαδικασία για ορισμό προσωρινής διοίκησης, προκήρυξη και διενέργεια εκλογών για νέο διοικητικό συμβούλιο κ.λπ., κ.λπ. με όλα τα προβλήματα που μπορεί να δημιουργήσει αυτή η διαδικασία και στις αθλητικές ενώσεις και στο σωματείο και σε όλους.

Δηλαδή, το σωματείο -για να τα πω και λίγο πιο αναλυτικά- οπωσδήποτε θα υπολειτουργεί για ένα πολύ μεγάλο χρονικό διάστημα, η οικονομική επιβάρυνση γι’ αυτή τη διαδικασία θα είναι πάρα πολύ μεγάλη και θα επέλθει -με βεβαιότητα- και διαρροή του δυναμικού του. Για κάποια σωματεία μία τέτοια δοκιμασία θα οδηγήσει σε αναστολή ή ακόμα και σε παύση της λειτουργίας τους. Αλήθεια, αυτό είναι που θέλουμε ή που πρέπει να θεσπίσουμε;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αντιπροέδρου)

Κύριε Πρόεδρε, θα ήθελα λίγο την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Οπωσδήποτε.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Η πρότασή μας, για την οποία πάλι δεν λάβαμε απάντηση, στηρίζεται σε όλα τα παραπάνω δεδομένα και αφού υπάρχουν όλες οι παραπάνω συνέπειες, λέει, να διαγραφεί το δεύτερο εδάφιο και να διαμορφωθεί ως εξής: «Η εισαγωγή και επικαιροποίηση των στοιχείων γίνεται με πρωτοβουλία και ευθύνη του κάθε φορέα».

Ερχόμαστε τώρα στο άρθρο 21, για το σύστημα αξιολόγησης αθλητικών ομοσπονδιών «ΧΙΛΩΝ», για το οποίο έχουν ειπωθεί τόσα πολλά.

Ξεκαθαρίζω από την αρχή, κυρίες και κύριοι συνάδελφοι, για να μην υπάρξουν παρεξηγήσεις, ότι είμαστε υπέρ της θεσμοθέτησης συστήματος αξιολόγησης.

Σας ρώτησα, όμως, κύριε Υπουργέ, και στην επιτροπή τι ακριβώς νομοθετούμε εδώ. Έναν τίτλο; Ένα σύστημα αξιολόγησης μόνο ως τίτλο και με εντελώς άγνωστο και απροσδιόριστο περιεχόμενο το οποίο μπορεί και να μεταβάλλεται, να τροποποιείται οποτεδήποτε και αενάως κατά βούληση και ανέλεγκτα; Υπάρχει κάπου ήδη θεσμοθετημένο το περιεχόμενο του «Χίλωνα», ώστε να μπορεί ο νομοθέτης να προβλέπει την εφαρμογή του και να παραπέμπει σε αυτό;

Έχετε μόνο στο άρθρο 25 την εξουσιοδοτική διάταξη. Πάλι και εδώ βλέπουμε το συγκεντρωτικό μοντέλο. Στην απόλυτη υπουργική αρμοδιότητα, λοιπόν, και χωρίς καμμία διαδικασία διαβούλευσης με τις ομοσπονδίες και οι επιμέρους δείκτες. Μιλάω για τους επιμέρους δείκτες -όχι για το ποιους αγώνες θα βάλουμε μέσα και ποιες επιτυχίες έχουν οι αθλητές μας και οι ομοσπονδίες για να μπορέσουν να αξιολογηθούν- και τη βαρύτητα των κριτηρίων. Και όλα αυτά χωρίς όρια διακύμανσης. Αλλά και όλη η διαδικασία αξιολόγησης των αθλητικών ομοσπονδιών. Και μάλιστα, χωρίς κανένα χρονικό όριο ελάχιστης ισχύος.

Είναι ένα πλαίσιο που μπορεί να τροποποιείται κατά βούληση και οποτεδήποτε. Δηλαδή, θέλετε να νομοθετήσετε ένα σύστημα ρευστής κυβερνητικής αυθαιρεσίας. Θα θυμίσω, κύριε Υπουργέ, μόνο δύο έννοιες: κράτος δικαίου και χρηστή διοίκηση. Δεν μπορεί να είναι ψιλά γράμματα γι’ αυτή την Κυβέρνηση.

Θα επαναλάβω και κάτι ακόμα: Η έκθεση του Γενικού Λογιστηρίου του Κράτους προβλέπει ότι από τις διατάξεις για τον «Χίλωνα» προκύπτει ενδεχόμενη εξοικονόμηση δαπάνης σε περίπτωση καταβολής μικρότερου ύψους επιχορήγησης προς τις ομοσπονδίες. Από πού, λοιπόν, βγαίνει το συμπέρασμα από αυτές τις διατάξεις ότι μπορεί μόνο να προκύψει μείωση των επιχορηγήσεων και επ’ ουδενί αύξηση; Υποτίθεται ότι ο «ΧΙΛΩΝ» δεν επεμβαίνει και δεν επηρεάζει το συνολικό ύψος της επιχορήγησης, ότι αφορά αποκλειστικά και μόνο στον τρόπο κατανομής της επιχορήγησης μεταξύ των ομοσπονδιών. Φαίνεται ότι και πάλι πίσω από τα έγγραφα καλύπτεται η σκληρή πραγματικότητα, ένα κυβερνητικό σχέδιο για εξοικονόμηση δαπάνης με τη μείωση του ποσού των επιχορηγήσεων, ανομολόγητο σχέδιο αφού δεν το ομολογείτε, αλλά προκύπτει από τα συμφραζόμενα.

Σε όλα αυτά τα χρόνια, λοιπόν, σε όλους αυτούς τους νόμους, σε πάνω από τριακόσια άρθρα, κύριε Υπουργέ, δεν υπάρχει ούτε ένα άρθρο και καμμία έμπρακτη πρόνοια για τις υποδομές και τους αθλητές. Τον Ιούνιο του 2021 είχαμε -θυμάστε και εσείς- μία συνάντηση με τον κύριο Πρωθυπουργό, τον κ. Μαυρωτά και εσάς, βέβαια. Κατέθεσα στοιχεία και ντοκουμέντα για την κατάσταση που υπάρχει στις αθλητικές εγκαταστάσεις. Σας τα δείχνω για να έχετε μία εικόνα, κύριοι συνάδελφοι, για το πού γυμνάζονται οι ολυμπιονίκες μας ακόμη και σήμερα και τα οποία βεβαίως, θα τα καταθέσω για να μπορείτε οποτεδήποτε θέλετε να τα πάρετε και να τα δείτε. Αυτή είναι η κατάσταση του Αθλητικού Ολυμπιακού Κέντρου Αθηνών όπου γυμνάζονται οι ολυμπιονίκες μας, οι αθλητές μας που μας φέρνουν μετάλλια, τεράστιες επιτυχίες και μας κάνουν περήφανους και τους χειροκροτούμε κάθε φορά. Τα καταθέτω στα Πρακτικά για να τα πάρετε και να τα δείτε, κύριοι συνάδελφοι.

(Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, κύριε Υπουργέ, τότε σας δήλωσα ότι δεν έχω καμμία πρόθεση να κάνω μικροπολιτική αντιπολίτευση πάνω σε αυτά και μάλιστα, με στοχοποίηση του προσώπου του κυρίου Πρωθυπουργού. Εξάλλου δεν έχει και την αποκλειστική ευθύνη. Δύο χρόνια μετά δεν έχει γίνει απολύτως τίποτα, το παραμικρό και η απραξία βέβαια, επιδείνωσε δραματικά την κατάσταση.

Δεν βρέθηκε καν, δεν διατέθηκε ένα στοιχειώδες ποσό για να στεγανοποιηθεί το κλειστό του Ολυμπιακού Αθλητικού Κέντρου, όπου προπονούνται αθλητές, όπως είπα προηγουμένως, διεθνούς κύρους και αναγνώρισης. Ο Άγιος Κοσμάς σε λίγο δεν θα υπάρχει. Τον κλείνετε, τον κλείνουν. Πού είναι η απαραίτητη εγκατάσταση που θα μπορούν να χρησιμοποιούν οι αθλητές μας;

Εσείς είχατε ζητήσει να σας υποβάλει ο ΣΕΓΑΣ μία κατάσταση εγκαταστάσεων. Σας τη διαβάζω και αυτή γιατί σας απαντήσαμε αμέσως: Υπάρχει το Αθλητικό Κέντρο των Αθηνών όπου ο τάπητας είναι κατεστραμμένος και χρήζει αντικατάστασης, το Εθνικό Καυταντζόγλειο, όπου ο τάπητας είναι προβληματικός, είναι ελλιπής, το Παμπελοποννησιακό, όπου είναι παλαιός -από το 2003-, είναι ικανοποιητικός, το «Αλκαζάρ» στη Λάρισα που το έχει αναλάβει ο κύριος περιφερειάρχης, το προχωράει και θα είναι έτοιμο, το Πανηπειρωτικό Αθλητικό Κέντρο «Ζωσιμάδες», όπου είναι προβληματικός ο τάπητας, ικανοποιητικός για να κάνουμε και να μην κάνουμε αγώνες. Όλα αυτά, όμως, τα στάδια δεν έχουν πιστοποίηση, κύριοι συνάδελφοι, για να κάνουν διεθνείς αγώνες. Στο Εθνικό Αθλητικό Κέντρο Αγίου Κοσμά είναι ο τάπητας προβληματικός, χρήζει αντικατάστασης, στο Εθνικό Αθλητικό Κέντρο Χανίων προβληματικός, ελλιπής, στο Εθνικό Αθλητικό Κέντρο Ηρακλείου κατεστραμμένος, ελλιπής, Εθνικό Αθλητικό Κέντρο Κέρκυρας μη λειτουργικός, Εθνικό Αθλητικό Κέντρο Κομοτηνής «Πανθρακικό» είναι υπό κατασκευή, έχουμε καθυστέρηση εργασιών, έλλειψη εξοπλισμού, στο Εθνικό Στάδιο Ναυπάκτου «Παπαχαραλάμπειο» είναι καινούργιος με πολλές κακοτεχνίες και έχουμε έλλειψη εξοπλισμού. Όπως καταλαβαίνετε, μας λείπουν πάρα πολλά. Τα καταθέτω και αυτά στα Πρακτικά.

(Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέσσερα χρόνια, λοιπόν, κύριε Υπουργέ, χορτάσαμε από λόγια και μικροκομματικές παρεμβάσεις, τέσσερα χρόνια ούτε ένα έργο, μία ανακατασκευή, μία επισκευή έστω. Δεν έχει γίνει τίποτα. Μηδέν εις το πηλίκον, λοιπόν, ο απολογισμός για τις υποδομές, κύριε Υπουργέ.

Όπως είδατε, κύριε Υπουργέ, χρειάστηκε πάλι να επαναλάβω πολλά πράγματα. Δυστυχώς, όσο κάνετε πως δεν καταλαβαίνετε και δεν δίνετε απαντήσεις, πρέπει να επαναλαμβάνουμε τα επιχειρήματά μας, γιατί εμείς θέλουμε να έχουμε λόγο επιχειρημάτων και όχι εντυπώσεων και, εφόσον μέχρι τέλους δεν αλλάζετε στάση, θα τα επαναλαμβάνουμε και στην Ολομέλεια, για να καταλάβει και ο κόσμος που μας παρακολουθεί και οι συνάδελφοι -τουλάχιστον όσοι ενδιαφέρονται- τι ακριβώς γίνεται.

Σας ευχαριστώ πολύ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Έτσι κι αλλιώς δεν θα αναφερθώ στο έβδομο νομοσχέδιο του κ. Αυγενάκη και στις τόσες άλλες τροπολογίες. Η πολυνομία και τα πολυνομοσχέδια δείχνουν μία κυβερνητική ανικανότητα να φέρει ένα δομημένο νομοσχέδιο για τον ελληνικό αθλητισμό έτσι κι αλλιώς.

Όμως θα μείνουμε λίγο στα σημαντικά, τα οποία θεωρώ ότι τα προσπερνάμε πολύ εύκολα στο ελληνικό Κοινοβούλιο, μια και πλησιάζουν οι εκλογές. Είχαμε προειδοποιήσει από τον Σεπτέμβριο του 2022 ως Ελληνική Λύση την ελληνική Κυβέρνηση και το ελληνικό Κοινοβούλιο ότι τα πράγματα με τις επόμενες εκλογές δεν θα είναι και πολύ δημοκρατικά.

Διαβάζω ότι πλέον τα αποτελέσματα θα ανακοινωθούν εννέα η ώρα το βράδυ, δύο ώρες μετά από το κλείσιμο της κάλπης. Κανένα πολιτικό κόμμα δεν ενημερώθηκε -τουλάχιστον εμείς δεν ενημερωθήκαμε- πώς θα γίνει αυτό, τι λογισμικό αγοράστηκε. Είχαμε καταγγείλει εδώ ότι το νέο λογισμικό είναι ένα λογισμικό ιδιαίτερου «κάλλους», το οποίο αγοράστηκε από την Κυβέρνηση χωρίς να ενημερώσει κανέναν. Εμείς το καταγγείλαμε. Ο ΣΥΡΙΖΑ και τα υπόλοιπα κόμματα δεν μίλησαν και δεν μιλάνε.

Εμείς στη διακομματική επιτροπή θα ζητήσουμε τον έλεγχο όλης της εκλογικής διαδικασίας από μία ανεξάρτητη επιτροπή, διότι δεν μπορεί μία εταιρεία να καθορίζει το αποτέλεσμα των εθνικών εκλογών και να χρησιμοποιεί λογισμικά τα οποία δεν γνωρίζει κανένας. Το λέμε, το φωνάζουμε, διότι υπάρχουν διεθνή δημοσιεύματα όπως αυτό του «GUARDIAN», το οποίο, ούτε λίγο ούτε πολύ, ομιλεί για νοθεία στις εκλογές, ομιλεί για επηρεασμό της κοινής γνώμης. Ομάδα Ισραηλινών -Team Jorge- χακάρουν εκλογές και παραπληροφορούν ψηφοφόρους σε τριάντα χώρες. Μεταξύ αυτών των χωρών είναι και η Ελλάδα.

Εκεί, λοιπόν, σταθήκαμε και μένουμε εδώ με το δημοσίευμα και λέμε: Είχε συνάντηση ο Πρωθυπουργός με τον Ταλ Χανάν στην Ελλάδα, ναι ή όχι; Υπάρχει σύμβουλος στο Μαξίμου με το όνομα Στιβ Παρξ; Ποιο είναι το αντικείμενο της εργασίας του; Αναζητούμε στοιχεία τα οποία δεν μας δίδονται και πολύ φοβόμαστε ότι η σιωπή των υπολοίπων κομμάτων ίσως να είναι και η ηθική αυτουργία αυτής της νοθείας που θα έρθει στις επόμενες εκλογές.

Γιατί αν πραγματικά η Κυβέρνηση ήθελε να είναι ανόθευτες οι εκλογές και η βούληση του ελληνικού λαού, θα έπρεπε να μας ενημερώσει να στείλουμε κι εμείς ειδικούς. Ποια είναι αυτή η εταιρεία, τι λογισμικό έχει για την καταγραφή των ψήφων και πώς γίνεται η διαδικασία, γιατί ακούω για τάμπλετ.

Πάμε και στην εταιρεία που διαχειρίζεται τις εκλογές, τη «SINGULARLOGIC». Τον Ιανουάριο του 2021 εξαγοράστηκε αντί 18,5 εκατομμυρίων ευρώ από τις εταιρείες «SPACE HELLAS» και «EPSILON NET». Ο διευθύνων σύμβουλος της «SINGULARLOGIC», Ιωάννης Μερτζάνης, διατηρεί την ίδια θέση στη «SPACE HELLAS», μέτοχος της «EPSILON NET» σε ποσοστό 6,05% είναι η εταιρεία «Barca Global Master Fund» με έδρα τις βρετανικές Παρθένες Νήσους, δηλαδή offshore εταιρεία, που δεν μπορούν να τη βρουν πουθενά.

Τη «SPACE HELLAS» ίδρυσε ο Δημήτρης Μανωλόπουλος και πλέον έχει αναλάβει ο γιος του Σπύρος. Η οικογένεια Μανωλόπουλου διατηρεί διαχρονικά στενές σχέσεις με τη ΝΔ-Μητσοτάκης, την οικογένεια. Αυτή η εταιρεία με τις στενές σχέσεις με τη ΝΔ-Μητσοτάκης αποφάσισε η Κυβέρνηση να κάνει τις εκλογές. Δυστυχώς -θα το πω ακόμα μία φορά-, ο κ. Τσίπρας, ο κ. Ανδρουλάκης και οι υπόλοιποι πολιτικοί αρχηγοί μάλλον δεν θέλουν να μιλήσουν, μάλλον σιωπούν, μάλλον συναινούν σε αυτό που πάει να γίνει. Αυτό που πάει να γίνει είναι αλληλένδετο με τις γεωπολιτικές και οικονομικές εξελίξεις στο ευρύτερο περιβάλλον της Μεσογείου. Δεν είναι κάτι τυχαίο.

Για εμάς στην Ελληνική Λύση είναι αδιαμφισβήτητη η νοθεία στις εκλογές και γιατί; Πριν ακόμη γίνει η εκλογική διαδικασία έχει γίνει νοθεία και επιβεβαιωνόμαστε όχι λόγω του «GUARDIAN» ή λόγω του λογισμικού Πιερρακάκη, αλλά η αλλοίωση της δημοκρατίας υφίσταται επί δεκαετίες στην ελληνική επικράτεια.

Είμαστε η μόνη πολιτική δύναμη που το καταγγείλαμε. Είμαστε η μόνη πολιτική δύναμη που καταθέσαμε συγκεκριμένες προτάσεις, αλλά η νοθεία έχει γίνει. Νοθεία είναι η φίμωση ενός εκλεγμένου κόμματος από τα συστημικά μέσα ενημέρωσης εδώ και τέσσερα χρόνια. Νοθεία είναι όταν το ΕΣΡ, αντί να παρεμβαίνει, να υπερασπιστεί τη δημοκρατία και την πολυφωνία, επιβάλλει πρόστιμα και φίμωση σε ένα μόνο κόμμα.

Νοθεία είναι όταν μία πολιτική δύναμη με μηδενικά χρέη και διάφανη οικονομική λειτουργία καλείται να ανταγωνιστεί κόμματα που χρωστούν εκατοντάδες εκατομμύρια ευρώ, που δεν πληρώνουν ΔΕΗ, που δεν πληρώνουν τηλέφωνα, που δεν πληρώνουν τίποτα και ξεκινάμε από την ίδια αφετηρία και αποκρύπτουν τους συλλογισμούς τους. Νοθεία είναι η παράνομη φίμωσή μας στα μέσα κοινωνικής δικτύωσης. Νοθεία είναι οι πληρωμένες δημοσκοπήσεις. Νοθεία είναι τα εκατοντάδες εκατομμύρια ευρώ σε μιντιάρχες. Η νοθεία έχει γίνει. Τέσσερα χρόνια γίνεται νοθεία.

Τα εκατομμύρια που έδωσε η Κυβέρνηση στους μιντιάρχες είναι το αντίδωρο της νοθείας, του επηρεασμού της κοινής γνώμης και αυτό που εμένα λυπεί περισσότερο είναι ότι δικός σας στόχος είναι η σωτηρία της καρέκλας σας, η σωτηρία του Πρωθυπουργού Νέα Δημοκρατία-Μητσοτάκη, η σωτηρία της καρέκλας του κ. Τσίπρα, η σωτηρία της καρέκλας του Ανδρουλάκη, η σωτηρία της καρέκλας του οποιουδήποτε πολιτικού Αρχηγού και όχι η σωτηρία της πατρίδας.

Για εμάς η σωτηρία της Ελλάδας προέχει από οποιαδήποτε καρέκλα που θέλετε να κερδίσετε εσείς.

(Χειροκροτήματα από την πτέρυγα της Ελληνικής Λύσης)

Είστε ίδιοι. Είστε ίδιοι, δυστυχώς. Είστε ίδιοι και απαράλλαχτοι, ομογάλακτοι. Γι’ αυτό και ο κ. Τσίπρας συνάντησε τον κ. Στουρνάρα, τον οποίο καθύβριζε επί έτη πολλά και τον θεωρούσε δεν ξέρω τι. Τώρα ξαφνικά το κλίμα ήταν καλό. Γι’ αυτό και ο κ. Τσίπρας συναντάει τον κ. Μπλίνκεν. Ξαφνικά επιλέγει ο κ. Μπλίνκεν ΝΔ-Μητσοτάκη και Τσίπρα. Δεν είναι τυχαία όλα αυτά που γίνονται για τις περαιτέρω εξελίξεις. Γιατί έρχεται η επαίσχυντη συμφωνία Πρέσπες του Αιγαίου σε λίγο καιρό. Θα τα πούμε σε λίγο.

Έτσι όπως μιλάτε στα κόμματά σας και σας ακούω στα κανάλια, βλέπω Υπουργούς -Άδωνις, τι παιδί!-, βλέπω τον κ. Κακλαμάνη, τα λένε μόνοι τους, τον κ. Ανδρουλάκη, σε λίγο καιρό θα έχουμε ή κυβέρνηση με κορμό ΣΥΡΙΖΑ, πρωθυπουργό τον Γιώργο Παπανδρέου και Πρόεδρο Δημοκρατίας τον Ευάγγελο Βενιζέλο ή κυβέρνηση ΣΥΡΙΖΑ-ΝΔ-Μητσοτάκη, με ΠΑΣΟΚ, με ΓΑΠ, Βενιζέλο, Τσίπρα, Μητσοτάκη.

Δηλαδή, αυτά τα πράγματα είναι αδιανόητα. Διότι ακούστε τι κάνετε. Ακυρώνετε τη βούληση του ελληνικού λαού πριν ακόμα γίνουν οι εκλογές. Συζητάτε πως θα ακυρώσετε την ψήφο του οποιουδήποτε. Θα ψηφίσει ο νεοδημοκράτης ψηφοφόρος Νέα Δημοκρατία-Μητσοτάκη -ωραία, το αντιλαμβάνομαι- και θα του βγει ΠΑΣΟΚ, θα του βγει ΣΥΡΙΖΑ. Θα ψηφίσει ΣΥΡΙΖΑ, τον κ. Τσίπρα, και θα του βγει ΠΑΣΟΚ ή θα του βγει Νέα Δημοκρατία.

Αυτό πραγματικά είναι αλλοίωση της δημοκρατικής βούλησης ενός ολόκληρου λαού. Παίζετε με τη δημοκρατία. Δεν έχετε δικαίωμα πριν από τις εκλογές να συζητάτε για ανίερες συνεργασίες που δεν έχουν καμμία σχέση με τη δημοκρατία.

(Χειροκροτήματα από την πτέρυγα της Ελληνικής Λύσης)

Από τη Νέα Δημοκρατία το περίμενα έτσι κι αλλιώς, είναι ένα κόμμα «Φρανκενστάιν», ένα κόμμα που δεν έχει καμμία σχέση με τη Νέα Δημοκρατία του Κωνσταντίνου Καραμανλή. Αυτή η Νέα Δημοκρατία είναι ΝΔ - Μητσοτάκης.

Ο πρώην πρωθυπουργός Κωνσταντίνος Καραμανλής έκανε μια δήλωση σήμερα που τρυφερά αδειάζει τη Νέα Δημοκρατία - Μητσοτάκης. Τρυφερά σάς λέει: «Αποφάσισα ότι ήρθε η ώρα να ολοκληρωθεί η κοινοβουλευτική μου διαδρομή». Τρυφερά σάς αναφέρει: «Ως εκ τούτου δεν θα είμαι υποψήφιος στις προσεχείς εκλογές». Τρυφερά τονίζει: «Προφανώς στηρίζω πάντα την Κυβέρνηση της Νέας Δημοκρατίας, την παράταξη που ίδρυσε ο Κωνσταντίνος Καραμανλής και υπηρετώ αδιαλείπτως επί μισό σχεδόν αιώνα». Τρυφερά σάς το λέει. «Δεν στηρίζω Νέα Δημοκρατία - Μητσοτάκη». Τρυφερά σάς το αναφέρει. «Στηρίζω την παράταξη του Κωνσταντίνου Καραμανλή του πρώτου», που εσείς ξεχάσατε, εσείς δεν κάνετε ό,τι έλεγε, εσείς παραβιάζετε κάθε λογική εκείνου του ανδρός.

Αυτό θυμίζει έναν διάσημο Γάλλο συγγραφέα. Θα σας πω τι έλεγε, κύριοι της Νέας Δημοκρατίας - Μητσοτάκη. «Σε έναν χωρισμό αυτός που δεν είναι πραγματικά ερωτευμένος είναι εκείνος που λέει τα πιο τρυφερά λόγια». Και ο κ. Καραμανλής δεν είναι ερωτευμένος με τη Νέα Δημοκρατία - Μητσοτάκη, γιατί δεν είστε Νέα Δημοκρατία, είστε κάτι άλλο, κάτι τελείως διαφορετικό από τις ιδεολογικές αρχές εκείνου της παράταξης που μίλησε για κρατική ΔΕΗ, κρατικούς λιγνίτες, κρατικό ΟΤΕ, κρατικά ναυπηγεία, κρατικά αεροδρόμια και εσείς τα ξεπουλήσατε όλα, μαζί με τους υπόλοιπους. Καμμία σχέση.

(Χειροκροτήματα από την πτέρυγα της Ελληνικής Λύσης)

Εμείς θέλουμε λαϊκή εντολή, να κάνουμε ένα δημοψήφισμα. Ήρθε η ώρα να αναλάβουν οι πολίτες πλέον τις τύχες τους στα χέρια τους. Και το λέω ως πρόταση, γιατί πρέπει να γίνει κάποια στιγμή. Είμαστε στη λογική του Αριστοτέλη. Θα επαναφέρουμε την υποχρεωτική ψήφο στους Έλληνες. Θα ψηφίζουν οι Έλληνες υποχρεωτικά. Δεν μπορεί το 50% να αποφασίζει για το άλλο 50% και να καταλογίζουμε ευθύνες σε όλους τους πολιτικούς.

(Χειροκροτήματα από την πτέρυγα της Ελληνικής Λύσης)

Θα επαναφέρουμε, λοιπόν, την υποχρεωτικότητα της ψήφου διά δημοψηφίσματος. Διότι, όπως έλεγε ο Αριστοτέλης, επιδίωξη της τυραννίας είναι να πτωχεύσουν οι πολίτες, αφ’ ενός για να συντηρείται με τα χρήματά τους η φρουρά του καθεστώτος, αφ’ ετέρου για να απασχολούνται οι πολίτες και να μην τους μένει χρόνος για επιβουλές.

Αυτό επιτυγχάνεται, έλεγε ο μέγας Αριστοτέλης, με επιβολή μεγάλων φόρων -το κάνετε-, με απορρόφηση των περιουσιών των πολιτών -το κάνετε με τις κατασχέσεις-, με την κατασκευή μεγάλων έργων που εξαντλούν τα δημόσια οικονομικά -το κάνετε με ανεμογεννήτριες και όλα αυτά τα παραμύθια που ταΐζετε τον κόσμο. Αυτά κάνατε εσείς ως Νέα Δημοκρατία.

Θα επαναφέρουμε, λοιπόν, την υποχρεωτικότητα στην ψήφο. Όχι να ψηφίζει το 50% και να αποφασίζει το 45% ή το 50% για το υπόλοιπο 50%. Πώς θα το κάνουμε; Δημοψήφισμα. Αρχή της δημοκρατίας είναι τα δημοψηφίσματα. Με δημοψήφισμα θα το κάνουμε, θα το επαναφέρουμε για να είναι συμμέτοχοι όλοι οι Έλληνες πολίτες.

(Χειροκροτήματα από την πτέρυγα της Ελληνικής Λύσης)

Και υπάρχει και τρόπος, όπως κάνατε με τα εμβόλια εσείς, με πρόστιμα, όπως στους ανεμβολίαστους, τα οποία δεν παίρνετε πίσω.

Όχι προσλήψεις στο δημόσιο. Δεν μπορεί αυτός που δεν ψηφίζει να προσλαμβάνεται αργότερα στο δημόσιο. Και βέβαια το σημαντικότερο από όλα είναι αυτό που έχουμε πει πολλές φορές, η λαϊκή συμμετοχή είναι ο πυλώνας της δημοκρατίας. Πρέπει να συμμετέχουν οι πολίτες, να γίνουν ενεργοί, επιτέλους να φύγουν από τις καρέκλες τους, από τα ντιβάνια τους, από τα σπίτια τους και να ψηφίσουν.

Έλεγα προηγουμένως ότι η σιωπή του κ. Τσίπρα και του κ. Ανδρουλάκη για τις «Πρέσπες του Αιγαίου» είναι ενοχή. Σιωπούν, δεν μιλούν και αυτό μας προβληματίζει.

Σειρά γεγονότων, τα οποία προβληματίζουν την Ελληνική Λύση: Η κ. Μπακογιάννη, πρώην Υπουργός Εξωτερικών φίλη του Υπουργού αν δεν κάνω λάθος, είπε από την Κρήτη στον κ. Σαχίνη ότι δεν είναι ταμπού η συνεκμετάλλευση για την ίδια. Δεν δικαιούσαι ως πρώην Υπουργός Εξωτερικών να εξωτερικεύεις έστω και την ατομική σου πρόταση όταν διακυβεύεται η εθνική κυριαρχία της χώρας την οποία υπηρετείς, ακόμη και προσωπική πρόταση να έχεις και άποψη.

(Χειροκροτήματα από την πτέρυγα της Ελληνικής Λύσης)

Να μαθαίνει το ελληνικό Κοινοβούλιο για συζητήσεις με τη Γερμανία και να μη διαμαρτύρεται ο Τσίπρας, να μη διαμαρτύρεται ο Ανδρουλάκης ότι έχει συμφωνήσει η ΝΔ - Μητσοτάκης με την Τουρκία με ομπρέλα τη Γερμανία σε έξι σημεία. Και διαρρέει η Γερμανία τα τρία. Ποια είναι τα άλλα τρία; Τι συμφώνησε ο Πρωθυπουργός με τον Ερντογάν; Τι συμφώνησε στο Βερολίνο; Τι συμφώνησε και δεν το ξέρει ο ελληνικός λαός; Θα σας το πω εγώ. «Πρέσπες του Αιγαίου», αυτή είναι η συμφωνία. Αλλιώς δεν θα έβγαινε η κ. Μπακογιάννη και τα άλλα πουλάκια τους, οι λαγοί τους -που ξαφνικά πήραν 6 εκατομμύρια ευρώ και θα ξανακάνουν τις κυβιστήσεις τους- να μιλούν για συνεκμετάλλευση και να τα βρούμε με την Τουρκία και δεν πειράζει και όλα καλά είναι.

Τι εννοεί ο Μπλίνκεν, ο Υπουργός των Ηνωμένων Πολιτειών όταν μιλάει για τα τεράστια οφέλη της επίλυσης των θαλάσσιων ζωνών μεταξύ Ελλάδας και Τουρκίας; Τι εννοεί; Πείτε μου. Να μοιράσουμε το οικόπεδα το δικό μας; Μοιράστε την περιουσία τη δική σας. Είμαι βέβαιος ότι αν πάω στην κ. Μπακογιάννη στα Χανιά στο σπίτι της και πω ότι το μισό οικόπεδο είναι δικό μου, θα με πετάξει με τις κλωτσιές και θα έχει και δίκιο. Στο οικόπεδο της Ελλάδος δεν μοιράζει κανείς τα ιμάτια της χώρας μας!

(Χειροκροτήματα από την πτέρυγα της Ελληνικής Λύσης)

Και ας μας πει ο κ. Τσίπρας τι θα πει με τον κ. Μπλίνκεν. Δεν θα πω για τον κ. Κοτζιά. Μην είμαστε μοναχοφάηδες. Δεν θα τα πω. Είναι ίδια η αντίληψή τους, ίδια ακριβώς. Για εμάς η λογική είναι μία, ΑΟΖ με την Κύπρο τώρα και τελειώνει το τουρκολιβυκό μνημόνιο. Ανακήρυξη ΑΟΖ τώρα! Γιατί εδώ και δεκαετίες υπάρχει αυτή η ιστορία. Επί ΠΑΣΟΚ ξεκίνησε. Ο Παπανδρέου τότε δεν ήθελε. Είπε «αφήστε το λίγο παραπάνω», ας τσουλήσει και άλλο. Τσούλα, τσούλα, τσούλα, φτάσαμε τώρα να μη σας πω πού. Φτάσαμε στο σημείο να μιλάμε ξεδιάντροπα για συνεκμετάλλευση. Να δώσω τα περιουσιακά μου στοιχεία στον εχθρό μου ζητάει η κ. Μπακογιάννη -και πολλοί που έχουν την ίδια άποψη- για να με φάει πιο εύκολα.

Την ώρα που η Τουρκία κλυδωνίζεται, την ώρα που η Τουρκία καταρρέει, την ώρα που το διεθνές περιβάλλον είναι μαζί μας γιατί βοηθήσαμε τον τουρκικό λαό να βγει -όσο μπορεί η Ελλάδα τους βοήθησε- από την δυσπραγία τη σημερινή μετά τους σεισμούς, θα έπρεπε να υπάρχει μια στιβαρή κυβέρνηση, μια κυβέρνηση πατριωτική, μια κυβέρνηση ελληνική που να επιβάλλει το Διεθνές Δίκαιο στη Μεσόγειο και να πει ΑΟΖ τώρα με την Κύπρο!

(Χειροκροτήματα από την πτέρυγα της Ελληνικής Λύσης)

Αυτό λέει το Διεθνές Δίκαιο και αυτό κάνουμε.

Και ρωτώ τους Υπουργούς της Νέας Δημοκρατίας. Εξηγήστε μας γιατί τώρα η συνεκμετάλλευση, τώρα που είναι πεσμένη, τώρα που είναι κάτω, τώρα που έχει δυσκολίες ο Ερντογάν, τώρα που δεν κάνει τίποτα η Ελλάς να κινηθεί διπλωματικά θεωρώ ότι είναι μια ακόμη χαμένη ευκαιρία. Είμαστε έτοιμοι να κουβεντιάσουμε με την Τουρκία τι; Πείτε μου εσείς, τον 28ο μεσημβρινό που λέει ο κ. Τσίπρας και ο κ, Μητσοτάκης; Τι να συζητήσουμε, ότι ανατολικά της Ρόδου είναι Ελλάδα; Τι να συζητήσουμε, την αποστρατικοποίηση των νησιών; Τι να συζητήσουμε, τον εκτουρκισμό της Θράκης; Τι να συζητήσουμε με τους Τούρκους; Είναι πράγματα που με θλίβουν και αυτά θα είναι το διακύβευμα των επόμενων εκλογών.

Και απευθύνομαι στον ελληνικό λαό: Αν θέλεις τη Συμφωνία των Πρεσπών ως «Συμφωνία του Αιγαίου», ψήφισε ΠΑΣΟΚ, Νέα Δημοκρατία και ΣΥΡΙΖΑ. Αν θες περήφανη εξωτερική πολιτική και λύσεις στα εθνικά θέματα, ψήφισε Ελληνική Λύση.

(Χειροκροτήματα από την πτέρυγα της Ελληνικής Λύσης)

Θα σας πω τώρα το εξής. Επί τέσσερα χρόνια η Ελληνική Λύση στάθηκε στο ύψος περιστάσεων που εσείς προκαλέσατε ως Νέα Δημοκρατία και δικαίως, γιατί επί δέκα έτη ο ΣΥΡΙΖΑ δεν έκανε ούτε ένα εξοπλιστικό πρόγραμμα. Και ο ελληνικός λαός πληρώνει δισεκατομμύρια ευρώ από την τσέπη του για να έχει άμυνα η χώρα μας. Και δώσαμε δισεκατομμύρια ευρώ, κύριοι της Νέας Δημοκρατίας, τόσα λεφτά. Είμαστε πρώτοι στον κόσμο σε επίπεδο ΑΕΠ σε αγορές εξοπλιστικών με 3,76% επί του ΑΕΠ του 2022 όταν οι Αμερικανοί έχουν 3,47%. Γιατί τα πήραμε τα όπλα; Γιατί αγοράζουμε φρεγάτες; Γιατί πήραμε Ραφάλ, για να βάλετε την Ελλάδα σε συνεκμετάλλευση με τους Τούρκους; Τα πήραμε για να έχουμε άμυνα, για να μη διεκδικεί κανείς τη συνεκμετάλλευση ή τη διεκδίκηση εθνικής κυριαρχίας. Και τώρα χωρίς να πέσει τουφέκια, θέλετε να παραδώσετε εθνική κυριαρχία. Δεν είναι έτσι.

Και για να καταλάβετε πόσο λίγοι είστε, δεν είναι ο πόνος μόνο του τουρκικού λαού. Είναι και ο πόνος του συριακού λαού για τον οποίο κανείς δεν μίλησε από εσάς. Κανένα από τα συστημικά κόμματα δεν μίλησε για τη Συρία. Γιατί οι Σύριοι δεν είναι φίλοι μας; Οι Σύριοι δεν μας βοήθησαν τη δεκαετία του ’90 όταν χρειάστηκε ο Ανδρέας Παπανδρέου τότε και το ΠΑΣΟΚ βοήθεια στα νότια σύνορα της Τουρκίας και είπε ο πατέρας του Άσαντ ότι, αν τολμήσει η Τουρκία και εισβάλει στην Ελλάδα και κάνει πόλεμο με την Ελλάδα, ο συριακός στρατός θα εισβάλει στην Τουρκία; Αυτοί είναι οι φίλοι μας και όχι οι Τούρκοι που χαϊδεύετε. Άλλο βοηθάω και άλλο ξεχνάω. Ο Έλληνας δεν ξεχνά τα όσα υπέμεινε και υπέστη εδώ και δεκαετίες από την Τουρκία.

Και ποιο ήταν το ευχαριστώ των Τούρκων; Να σας απαντήσω κύριε Μητσοτάκη, Νέα Δημοκρατία - Μητσοτάκη. Γίνονται ασκήσεις τουρκικών drones νοτιοδυτικά της Ρόδου, ούτε καν νοτιοανατολικά, ούτε καν στον 28ο μεσημβρινό και ανατολικά που τους δίνει ο Τσίπρας και ο Μητσοτάκης ελεύθερο. Όχι, νοτιοδυτικά πηγαίνει η Τουρκία. Αυτό είναι το ευχαριστώ του Ερντογάν προς την Ελλάδα και στον ελληνικό λαό.

Και ακόμη ένα τηλέφωνο δεν σήκωσε ο Πρόεδρος της Τουρκίας να μιλήσει με τον Πρωθυπουργό και του πει «ευχαριστώ». Γιατί; Αυτό είναι το «ευχαριστώ» της Τουρκίας; Και εσείς τι κάνατε; Βρίσκετε δικαιολογίες για να μην επεκτείνετε τα χωρικά ύδατα της χώρας. Πρώτα δεν τα επεκτείνουμε εδώ και πολλές δεκαετίες με το γνωστό «και τι θέλετε, δηλαδή, πόλεμο;». Έτσι έλεγαν. Τώρα δεν τα επεκτείνουμε, γιατί -λέει- τους λυπόμαστε. Κρίμα είναι οι άνθρωποι, σεισμό υπέστησαν.

Αποφασίστε τι θέλετε και τι κάνετε. Προφάσεις εν αμαρτίαις δουλικών συμπεριφορών δεν αρμόζουν σε Έλληνες. Όποιος δεν θέλει να σηκώσει σαράντα μέρες, χρόνια κοσκινίζει. ΑΟΖ τώρα με την Κύπρο και τελειώνει η ιστορία με την Τουρκία και το τουρκολιβυκό μνημόνιο!

(Χειροκροτήματα από την πτέρυγα της Ελληνικής Λύσης)

Η διαφορά μας, λοιπόν, είναι η εξής και είναι ιδεολογική αλλά είναι και ανθρώπινη. Δεν είμαι επαγγελματίας πολιτικός. Μπορεί μετά από τέσσερα χρόνια να μην είμαι στη Βουλή. Δεν με αφορά τόσο πολύ. Ήρθαμε να προσφέρουμε. Ήρθαμε να βοηθήσουμε την Ελλάδα. Ήρθαμε να στηρίξουμε τον Έλληνα. Είμαστε διαφορετικοί. Είστε όλοι ίδιοι. Θέλετε πραγματικά τους Έλληνες πρόβατα και συζητάτε από τώρα τις διεργασίες και συνεργασίες τις ανίερες που θα κάνετε μετά τις εκλογές. Πού το έχετε δει αυτό;

Η Ελληνική Λύση δεν θέλει ψηφοφόρους πρόβατα. Η Ελληνική Λύση θέλει αετούς να πετάν ψηλά, γιατί τα πρόβατα είναι πρόβατα και οι αετοί είναι αετοί! Και οι Έλληνες δεν μπορεί να είναι πρόβατα!

(Χειροκροτήματα από την πτέρυγα της Ελληνικής Λύσης)

Για τη συγκυβέρνηση στόχος είναι η καρέκλα, το ξαναείπα. Φτιάξατε όλοι μια Ελλάδα άδικη, μια Ελλάδα άδικη απέναντι στους Έλληνες, μια Ελλάδα μη τίμια απέναντι στον Έλληνα πολίτη. Έλεγε, λοιπόν, ένας εξαιρετικός φιλόσοφος: «Αν δείτε φτωχούς σε μία πόλη όπου ζουν πολιτισμένοι άνθρωποι, να ξέρετε ότι οι διαχειριστές αυτής της πόλης κλέβουν δημόσια περιουσία». Έχετε κάνει περιουσίες όχι εσείς, αλλά οι κολλητοί σας οι ολιγάρχες και οι μιντιάρχες, οι διαπλεκόμενοι, η πλουτοκρατία. Έχουν ρημάξει τον κρατικό κορβανά. Σαράντα χιλιάδες παράσιτα σιτίζονται από τον κρατικό κορβανά, κομματικά στελέχη των τριών κομμάτων με μισθούς από 2.000 έως 7.000 ευρώ. Είναι σαράντα χιλιάδες νοματαίοι. Αυτή είναι η γάγγραινα της Ελλάδος. Αυτούς τους σαράντα χιλιάδες εμείς θα τους εξοστρακίσουμε, γιατί είναι πληρωμένοι δολοφόνοι της Ελλάδος. Δεν υπάρχει άλλη λύση.

(Χειροκροτήματα από την πτέρυγα της Ελληνικής Λύσης)

Και θέλετε να σας αποδείξω γιατί κάνατε ένα άδικο κράτος, κύριε Υπουργέ; Έγινε έφεση του δημοσίου για το Μάτι. Ντροπή, ντροπή! Αυτός ο Υπουργός που έδωσε εντολή να γίνει η έφεση του δημοσίου για την αποζημίωση στο Μάτι πρέπει να παραιτηθεί χθες. Δικαιώθηκε ένας άνθρωπος με 300.000 ευρώ, γιατί έχασε τον συνάνθρωπο του. Και τι έκανε το δημόσιο; Έκανε έφεση για να μην πάρει την αποζημίωση. Αυτή είναι η αξία του Έλληνα πολίτη.

Σε κάτι άλλους μεγάλους εργολάβους, όμως, δεν κάνετε εφέσεις. Σε κάτι άλλους κολλητούς σας δεν κάνετε εφέσεις. Κάνετε διαγραφές προστίμων, κάνετε κουρέματα δανείων, όπως στο «Πρώτο Ψέμα» και τα υπόλοιπα. Γι’ αυτό και λέω ότι κάνατε ένα άδικο κράτος απέναντι στον πολίτη και δεν ντρέπεστε. Αν διαβάσετε το κείμενο, κύριοι συνάδελφοι, της εφέσεως του δημοσίου για το Μάτι, θα δείτε ότι είναι συγκλονιστικό. Είναι βάρβαρο, είναι απάνθρωπο και όμως το έκαναν κι αυτό. Αυτό δεν είναι Κυβέρνηση.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)**

Άλλη απόδειξη. Ο δικηγορικός σύλλογος εγκαλεί τον Άρειο Πάγο για προειλημμένη απόφαση για τους πλειστηριασμούς πρώτης κατοικίας. Σε οκτώ ημέρες η απόφαση, σε δεκαέξι το καθαρογράψιμό της. Ρεκόρ όλων των εποχών! Αν λειτουργούσε έτσι η δικαιοσύνη σε όλες τις δίκες, δεν θα είχαμε πρόβλημα με τη δικαιοσύνη. Αυτό είναι το μεγάλο πρόβλημα. Άδικο κράτος. Αδικεί τον πολίτη, ο όποιος μισεί το κράτος.

Να σας αποδείξω πού φτάσαμε στη χώρα μας. Η λαχαναγορά, ο χώρος που ήταν ο χώρος των Ελλήνων πολιτών, όπου παίρναμε τα λαχανικά μας, ξέρετε που ανήκει; Στο ΤΑΙΠΕΔ. Στο ΤΑΙΠΕΔ η λαχαναγορά. Δεν υπάρχει τίποτα ελληνικό. Δεν έχει μείνει τίποτα στη δημόσια περιουσία. Τώρα αδειάζουμε και την ιδιωτική περιουσία.

Με ψίχουλα κοροϊδεύετε τον κόσμο. Άνοιξε, λέει, το Market Pass, αλλά δεν δέχεται στο σύστημα τις αιτήσεις των πολύτεκνων οικογενειών. Με περισσότερα από έξι παιδιά δεν μπορείς να μπεις μέσα. Θα μου πεις πόσοι έχουν; Ε, δείχνει το πόσο άρπα κόλλα κάνουν το σύστημα.

Όμως, δεν ξέρουν κάτι οι πολίτες. Τα λεφτά που παίρνουν είναι από τη φορολόγηση, από τον ακριβό ΦΠΑ στα τρόφιμα, από τον ακριβό ειδικό φόρο στα καύσιμα και από τα δανεικά. Αυτά θα επιστραφούν, κύριοι συνέλληνες. Αυτά που σας δίνουν σήμερα τα ψίχουλα, θα τα πληρώσετε πάλι χρυσάφι. Επί δεκαετίες αναπαράγουν το χρέος 400 δισεκατομμύρια χρέος, 20 δισεκατομμύρια έλλειμμα τρεχουσών συναλλαγών. Πηγαίνουμε στον Καιάδα πραγματικά και αυτοί ασχολούνται με τις καρέκλες τους.

Ένα ακόμα παράδειγμα άδικου κράτους. Τιμή γάλακτος: Σε κάθε συσκευασία λίτρου γάλα που κοστίζει 1,80 ευρώ, το κράτος παίρνει 0,24 ΦΠΑ. Ξέρετε πόσο παίρνει ο κτηνοτρόφος στο λίτρο, όταν δουλεύει τριακόσιες εξήντα πέντε μέρες; Παίρνει 0,08 ευρώ το λίτρο. Αυτός που το παράγει, δουλεύει για να βγει παίρνει 0,08 και το κράτος, το παρασιτικό 0,24. Δεν μπορείς να κάνεις κράτος έτσι. Δεν μπορείς να κάνεις κράτος έτσι! Σκοτώνετε την οικονομία.

Κλείσατε τα ελληνικά εργοστάσια. Από τη δεκαετία του ’80 μέχρι και σήμερα έκλεισαν δεκάδες βιομηχανίες, αυτό που έλεγαν κάποτε «φουγάρα που δούλευαν». Βλέπεις μια Αθήνα και αναρωτιέσαι από τι συντηρείται αυτή η πόλη των πέντε εκατομμυρίων πληθυσμού. Αναρωτηθήκατε ποτέ; Πέντε εκατομμύρια Αθηναίοι από πού δουλεύουν, πώς συντηρούνται; Πείτε μου εσείς, για να καταλάβω και εγώ, γιατί δεν βλέπω φουγάρα, δεν βλέπω εργοστάσια, δεν βλέπω βιοτεχνίες, δεν βλέπω παραγωγή.

Πώς συντηρούνται; Από τα επιδόματα σας και όχι μόνο. Από τις τετρακόσιες, πεντακόσιες χιλιάδες δημοσίους υπαλλήλους, από τρεις οικογένειες ο καθένας, από τρία άτομα, να τα δύο εκατομμύρια. Αυτοί είναι οι όμηροι της διαδικασίας που αλλοιώνουν το εκλογικό αποτέλεσμα. Γιατί αυτοί είναι διορισμένοι από εσάς και πάνε και ψηφίζουν, όχι όλοι, αλλά πολλοί εξ αυτών, λάθος. Αυτό είναι το μεγάλο έγκλημα.

Και κάνετε το εξής: Παραγγέλνουν λεωφορεία ο κ. Χατζηδάκης, λεωφορεία, ναι οικολογικά, ηλεκτρικά, πράσινα ναι, από την Τουρκία. Διακόσια λεωφορεία θα πάρουμε από την Τουρκία. Γιατί, ρε εσείς; Γιατί, συνάδελφοί μου; Για ποιον λόγο; Είναι ιταλοτουρκικής κατασκευής. Η ιταλική «Industria Italiana Autobus» με Τούρκο συνεταίρο την «KARSAN». Εκπροσωπείται στην Ελλάδα από τη «ΜΙΕΤΣΕΛ Α.Ε.». Γιατί; Πείτε μου τον λόγο. Πλοία από τους Γάλλους, αεροπλάνα από τους Γάλλους ή από τους Αμερικανούς, αυτοκίνητα από τους Γερμανούς, Γάλλους, Τούρκους. Πού πάμε; Πού πάει αυτός ο τόπος;

Θέλετε πραγματικά την Ελλάδα και τους Έλληνες πάμπτωχους, τους θέλετε πεινασμένους, τους θέλετε επαίτες. Αλλά, κύριοι της Νέας Δημοκρατίας - Μητσοτάκη, όπως έλεγε και ο Γκάντι, η χειρότερη μορφή βίας, είναι η φτώχεια. Αυτή η φτώχεια, που δεν είναι μόνο δικό σας πρόβλημα, αλλά είναι όλων των Ελλήνων, θα έρθει ως κύμα στην πορεία και θα σας συμπαρασύρει και θα φανεί από το αποτέλεσμα των εκλογών.

Μέχρι πριν μερικές εβδομάδες μάς λέγατε για αυτοδυναμίες. Τώρα μας λέτε για συγκυβερνήσεις. Αύριο θα μας λέτε για οικουμενικότητα, για ειδικού σκοπού κυβερνήσεις. Γιατί; Διότι είστε αδύναμοι να δώσετε δύναμη στον Έλληνα και στην Ελλάδα. Είστε αδύναμοι να προτάξετε το εθνικό συμφέρον. Είστε αδύναμοι να καλλιεργήσει η μάνα ελληνική γη και να παράγει πλούτο.

(Χειροκροτήματα από την πτέρυγα της Ελληνικής Λύσης)

Διαφέρουμε στο εξής και κλείνω. Εσείς μιλάτε για αυτοδύναμη κυβέρνηση. Εμείς μιλάμε για αυτοδύναμη και αυτεξούσια Ελλάδα. Είναι τελείως διαφορετική έννοια, είναι τελείως διαφορετική η αντίληψή μας. Είμαστε διαφορετικοί.

Θα συγκυβερνήσετε με τον ΣΥΡΙΖΑ. Τώρα σας ενδιαφέρει η πεντακομματική κυβέρνηση. Αρχίζετε να πριονίζετε και τον Βαρουφάκη. Το κάνετε και αυτό με τις ψεύτικες δημοσκοπήσεις. Πριονίζετε. Μέχρι τώρα ήταν στο 4%. Τον πήγατε στο 2% με 2,5%.

Θα σας πω κάτι. Με χωματουργικές εργασίες και δημοσκοπήσεις κάνετε δουλειές. Υπάρχει εταιρεία η οποία πληρωνόταν με τιμολόγια χωματουργικών εργασιών, εξακόσιες, επτακόσιες χιλιάδες τιμολόγια, η εταιρεία δημοσκοπήσεων «Χωματουργικαί εργασίαι “Ο Μήτσος”», με «JCB» και κλαρκ, με αυτούς κάνετε δουλειές.

Θα σας πω ένα πράγμα. Η ιστορία θα γράψει ότι ήσασταν η καλύτερη σε προοπτικές Κυβέρνηση για να κυβερνήσει τη χώρα και σε τέσσερα χρόνια γίνατε το όνειδος των επόμενων ετών. Είστε η χειρότερη Κυβέρνηση, δυστυχώς, που πέρασε από την Ελλάδα! Να φύγετε, να γίνουν οι εκλογές, να απαντήσει ο ελληνικός λαός.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Γεώργιος Κωτσός από τη Νέα Δημοκρατία. Μετά θα πάρουν τον λόγο ο κ. Τόλκας, ο κ. Μάρκου, η κ. Ασημακοπούλου, η κ. Δούνια και θα αρχίσουν οι Κοινοβουλευτικοί Εκπρόσωποι.

Κύριε συνάδελφε, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, πριν μπω στο νομοσχέδιο θα ήθελα να κάνω δύο, τρεις παρατηρήσεις αναφορικά με την τοποθέτηση του Αρχηγού της Ελληνικής Λύσης που κατέβηκε πριν από λίγο από το Βήμα.

Επειδή αναφέρθηκε σε ανίερες συμμαχίες που εξυφαίνονται για μετά τις εκλογές, θα ήθελα να τον ενημερώσω, όπως και όλο το Σώμα, ότι η Νέα Δημοκρατία διαχρονικά, από αρχής υπάρξεώς της μέχρι σήμερα, είναι σταθερά προσανατολισμένη στις μονοκομματικές και αυτοδύναμες κυβερνήσεις. Αυτή η τοποθέτηση, αυτή η πολιτική άποψη, αυτή η στρατηγική άποψη δεν έχει να κάνει με το πολιτικό περιβάλλον της εκάστοτε εποχής. Είναι μια διαχρονική, μια σταθερή, μια άποψη η οποία διατρέχει τη Νέα Δημοκρατία από το 1974 μέχρι σήμερα.

Τώρα όσον αφορά στη συμμετοχή των συμπολιτών μας στην εκλογική διαδικασία, έχω την αίσθηση ότι αυτή δεν μπορεί να διασφαλιστεί ούτε με ποινικά, ούτε με πειθαρχικά, ούτε με διοικητικά μέτρα. Είναι μια ευθύνη του πολιτικού συστήματος να προσεγγίσει και τον τελευταίο πολίτη και να τον πείσει ότι είναι εξαιρετικής σημασίας η συμμετοχή του στην εκλογική διαδικασία. Προς αυτή την κατεύθυνση πρέπει να δουλεύουμε όλοι μαζί. Βέβαια, με την εικόνα που παρουσιάζουμε πολλές φορές μέσα στο Κοινοβούλιο, το μόνο που επιτυγχάνουμε είναι ακριβώς το αντίθετο, διότι οι έντονοι διαξιφισμοί, η έντονη κομματική -αν θέλετε- ή μικροκομματική τοποθέτηση το μόνο που κάνουν είναι να αποστρέφουν τον πολίτη από αυτή τη διαδικασία και βεβαίως, να τον διώχνει πολύ μακριά από την κάλπη.

Όσον αφορά στο σχέδιο νόμου που συζητούμε, είναι γεγονός ότι έρχεται να συμπληρώσει μία σειρά μεταρρυθμίσεων της Κυβέρνησής μας, της Κυβέρνησης του Κυριάκου Μητσοτάκη στον χώρο του αθλητισμού, μεταρρυθμίσεων ιδιαίτερα σημαντικών, όπως το νομοθέτημα με το οποίο προβλέφθηκε η συγκρότηση του Μητρώου των Αθλητικών Σωματείων, του Μητρώου των Αθλητικών Υποδομών, οι πρωτοβουλίες για την καταπολέμηση των χειραγωγημένων αγώνων, για την αντιμετώπιση του ντόπινγκ, για τη συντήρηση και αξιοποίηση των αθλητικών υποδομών της χώρας μας.

Έτσι με το συγκεκριμένο νομοσχέδιο πετυχαίνουμε τη θωράκιση ακόμα περισσότερο του θεσμικού πλαισίου που αφορά στον αθλητισμό. Διευθετούμε δυσλειτουργίες και ερμηνευτικά ζητήματα τα οποία έχουν ανακύψει κατά την εφαρμογή της αθλητικής νομοθεσίας.

Εξασφαλίζουμε τη συνοχή της αθλητικής νομοθεσίας, την απελευθέρωση συγκεκριμένων διαδικασιών από δυσλειτουργίες και διοικητικές αγκυλώσεις, την αποκατάσταση αδικιών στον τομέα της απονομής προνομίων σε διακριθέντες αθλητές. Ιδιαίτερα, διασφαλίζουμε τον εξορθολογισμό της συστέγασης ερασιτεχνικών σωματείων με εμπορικές επιχειρήσεις, τον προσδιορισμό ότι κρατική χρηματοδότηση προς τις αθλητικές ομοσπονδίες νοούνται τόσο η ετήσια τακτική επιχορήγησή τους όσο και η ενίσχυσή τους από τον μόνιμο μηχανισμό χρηματοδότησης, μέσω της φορολογίας των κερδών, των παικτών των τυχερών παιγνίων. Την ένταξη στο επίπεδο προπονητών α΄ επιπέδου και των προπονητών εκείνων των αθλητών που κατέκτησαν συγκεκριμένες διακρίσεις. Την εναρμόνιση της διαδικασίας ίδρυσης και λειτουργίας ιδιωτικών γυμναστηρίων και ιδιωτικών αθλητικών σχολών. Την αντιμετώπιση του φαινομένου πρόσκαιρων και περιστασιακών εισαγωγών αλλοδαπών αθλητών, καθώς απαιτείται επιπλέον να μην είναι εγγεγραμμένοι ταυτόχρονα σε αθλητικό σωματείο κάποιου άλλου κράτους-μέλους της Ευρωπαϊκής Ένωσης ή τρίτης χώρας.

Την εξομοίωση της μισθολογικής κατάταξης των κωφών ολυμπιονικών με εκείνη των Παραολυμπιονικών. Τη δυνατότητα σωματείων και φορέων της τοπικής αυτοδιοίκησης να διοργανώνουν δρομικές δραστηριότητες που δεν περιλαμβάνονται στο επίσημο αγωνιστικό πρόγραμμα της οικείας ομοσπονδίας χωρίς την άδειά της. Τη θέσπιση κύρωσης περί απαγόρευσης συμμετοχής ανώνυμης αθλητικής εταιρείας σε αθλητικές διοργανώσεις λόγω μη κατάθεσης εγγυητικής επιστολής τράπεζας. Τον εκσυγχρονισμό του πλαισίου που διέπει το πρόγραμμα «Άθληση για Όλους» και τις εκδηλώσεις «Άθληση για Όλους».

Διαδικαστικά ζητήματα της σύστασης και της λειτουργίας του Ινστιτούτου Επιμόρφωσης Αθλητικών Στελεχών. Τη θωράκιση του διάφανου και με αντικειμενικά κριτήρια συστήματος αξιολόγησης αθλητικών ομοσπονδιών «ΧΙΛΩΝ», με απώτερο στόχο τη βελτιστοποίηση των διαδικασιών για την ετήσια τακτική επιχορήγηση των ομοσπονδιών από τη Γενική Γραμματεία Αθλητισμού, η οποία θα καθορίζεται με βάση αντικειμενικά δεδομένα σύμφωνα με τις γενικές αρχές του Συμβουλίου της Ευρώπης για την καλύτερη διακυβέρνηση στον αθλητισμό. Τη χρησιμοποίηση πετρελαίου και τη χρηματοδότησή του στα κολυμβητήρια αθλητικών εγκαταστάσεων του δημοσίου και των οργανισμών της τοπικής αυτοδιοίκησης, ιδιαίτερα μετά το ενεργειακό ζήτημα που έχει προκύψει ένεκα της γεωπολιτικής κρίσης στα ανατολικά της Ευρώπης.

Αγαπητές και αγαπητοί συνάδελφοι, όπως αναφέρθηκε και από πολλούς προλαλήσαντες, το συγκεκριμένο σχέδιο νόμου είναι το έβδομο στη σειρά νομοσχέδιο που φέρνει το Υπουργείο Αθλητισμού το οποίο εξελίσσει την αθλητική μεταρρύθμιση, καθώς περιέχει τις απαιτούμενες διαρθρωτικές τροποποιήσεις για την εξασφάλιση της συνοχής της αθλητικής νομοθεσίας και την απλοποίηση συγκεκριμένων διαδικασιών, ώστε να αντιμετωπιστούν σημαντικές δυσλειτουργίες που έχουν παρατηρηθεί μέχρι στιγμής.

Σας καλώ, λοιπόν, όλες και όλους να ξεπεράσουμε τις κομματικές μας γραμμές, να δούμε το αθλητικό οικοδόμημα στο σύνολό του, να δούμε πώς μπορούμε να το ανατάξουμε στον μέγιστο δυνατό βαθμό, να το φέρουμε ακόμη πιο κοντά και στον τελευταίο πολίτη και όλοι μαζί να μπορέσουμε να φτιάξουμε το ζητούμενο για όλους μας, που είναι μια καλύτερη Ελλάδα, μια Ελλάδα που αξίζει στις Ελληνίδες και τους Έλληνες. Γι’ αυτό σας καλώ να υπερψηφίσετε το συγκεκριμένο νομοσχέδιο πιστεύοντας ότι έτσι συνεισφέρετε σημαντικά προς τη σωστή κατεύθυνση του αθλητικού οικοδομήματος της χώρας μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Υπάρχει κάποιος από τους Κοινοβουλευτικούς Εκπροσώπους που θέλει να προηγηθεί; Απ’ ό,τι βλέπω, όχι.

Ο κ. Τόλκας τώρα έχει τον λόγο και αμέσως μετά ο κ. Μάρκου.

**ΑΓΓΕΛΟΣ ΤΟΛΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, έχει γίνει μονότονο ως Βουλευτής Ημαθίας να έρχομαι κάθε φορά σε αυτό εδώ το Βήμα και να περιγράφουμε λύσεις, οι οποίες δίνονται σε άλλες περιοχές -λύσεις που μπορεί να μη δίνονται καθόλου- και η Ημαθία πάντα να μένει ο «φτωχός συγγενής», είτε γιατί δεν υπάρχει καμμία διεκδίκηση εκ μέρους των συναδέλφων της Νέας Δημοκρατίας του Νομού Ημαθίας είτε δεν ξέρω για ποιον άλλο λόγο -μάλλον δεν έχουμε ισχυρές προσβάσεις σε αυτή την Κυβέρνηση.

Και μιας και παρουσιάζετε από τη δικιά σας πλευρά, από τη Συμπολίτευση, ότι αυτή είναι μία από τις τελευταίες συζητήσεις -προφανώς αυτής της διακυβέρνησης- επιτρέψτε μου να πω στην αρχή πέντε πράγματα, τα οποία νομίζω είναι καθοριστικά, για το τι πέρασε αυτή την τετραετία και κυρίως τι δεν πέρασε από αυτά που έπρεπε να έχουν γίνει για τον τόπο μας, την Ημαθία.

Ήμουν εδώ πάντα και ρωτούσα για τα χιονοδρομικά κέντρα που, ξέρετε, είναι ο βασικός πυλώνας ανάπτυξης ενός νομού σαν την Ημαθία που είναι στην ηπειρωτική χώρα, στην ενδοχώρα της κεντρικής Μακεδονίας και που, έτσι όπως έχετε φέρει τα πράγματα και στην αγροτική οικονομία και σε όλους τους τομείς οικονομίας, δεν έχει άλλες δυνατότητες τουριστικής ή οικονομικής αξιοποίησης.

Για το χιονοδρομικό κέντρο «3-5 Πηγάδια» του Δήμου Νάουσας που ανήκει στον Δήμο Νάουσας είχα καταθέσει ερώτησή μου στον κ. Γεωργιάδη, ο οποίος έταζε 10,7 εκατομμύρια για την αξιοποίηση του χιονοδρομικού κέντρου που συζητάμε σήμερα -και θα μιλήσω μόνο για την τροπολογία που φέρνετε-, για το Σέλι. Οι υπηρεσίες του Υπουργείου Ανάπτυξης -του κ. Γεωργιάδη, δηλαδή- απάντησαν ότι όλα ήταν ψέματα, δεν υπήρχε τίποτα, δεν υπάρχει τίποτα ούτε σαν αίτηση ούτε σαν σχέδιο.

Στις 3-1-2022 ο κ. Αυγενάκης επισκεπτόμενος την Ημαθία είχε εντυπωσιαστεί από την επίσκεψή του στο Σέλι -μαζί με Βουλευτές και στελέχη της Νέας Δημοκρατίας μόνο, καθώς δεν είχαν καλέσει κανέναν άλλο- και υποσχέθηκε τότε, πριν έναν χρόνο περίπου, ότι θα λειτουργεί τεχνητή χιόνωση στο Σέλι το 2023, αυτό το έτος που «τρέχουμε». Και προσέξτε: Το Σέλι, το οποίο είναι Εθνικό Χιονοδρομικό Κέντρο, έχει διορισμένη διοίκηση από εσάς, είναι δική σας η διοίκηση και θέτετε -υποτίθεται- πολιτικές προτεραιότητες και προτεραιότητες ανάπτυξης για το συγκεκριμένο χιονοδρομικό κέντρο.

Μας λέγατε, λοιπόν, ότι το 2023 θα λειτουργεί τεχνητή χιόνωση και σήμερα με την τροπολογία μάς λέτε ότι δεν κάνατε τίποτα, ότι αποτύχατε και επομένως, ας δώσετε σε κάποιον άλλο, σε κάποιον ιδιώτη το χιονοδρομικό κέντρο, γιατί θα τρέξει να κάνει καλύτερα τα πράγματα από εσάς. Θυμηθείτε μόνο ότι έχουμε πάρα πολλά παραδείγματα, όπου μπαίνοντας ιδιώτες σε χιονοδρομικά κέντρα όχι μόνο δεν τα εξέλιξαν -μπορεί να εξέλιξαν το ταμείο τους, μπορεί να εξέλιξαν το πορτοφόλι τους- αλλά πήγαν πολύ πίσω την τοπική ανάπτυξη και τα ίδια τα χιονοδρομικά κέντρα, καθώς τα έχουν χρεώσει.

Δυστυχώς και στην Ημαθία έχουμε πολλά τέτοια παραδείγματα.

Θέλετε να πω άλλα ζητήματα για την Ημαθία, για το πώς της φέρεστε ως Κυβέρνηση; Για παράδειγμα, για τις αμφισβητούμενες δημόσιες εκτάσεις των Ριζωμάτων, όπου προσωπικά σας περιέγραψα νομοθετική λύση η οποία έχει εφαρμοστεί και στη Λαμία από τον Υπουργό Οικονομικών και φέρατε μία νέα νομοθετική επανάληψη υπουργικής απόφασης του 1960 που ήταν κοροϊδία και δεν έχει γίνει τίποτα για το συγκεκριμένο θέμα;

Να θυμηθούμε την αξιοποίηση του κόμβου της Κουλούρας, όπου ήρθε ο Υφυπουργός Οικονομικών και έβγαινε φωτογραφίες με τον κ. Πιτσιλή και δεν έγινε τίποτα; Να θυμηθούμε τα παλιά δικαστήρια, όπου 10 Φεβρουαρίου -τώρα πριν από δέκα ημέρες- έκανα παρέμβαση και ζητάω να λυθεί το θέμα ξανά -πολλοστή παρέμβαση- και έρχεται χθες 20 Φεβρουαρίου απόφαση του διευθύνοντος συμβούλου της ΕΤΑΔ για μία ακριβή παραχώρηση στον Δήμο Βέροιας και όχι δωρεάν παραχώρηση όπως έχει γίνει σε πολλές άλλες περιοχές της χώρας, όπως για παράδειγμα στην Κόρινθο, όπου και εκεί έχει προχωρήσει εδώ και καιρό;

Και όλα αυτά γίνονται στον τέταρτο χρόνο διακυβέρνησης, ενώ τρία χρόνια καθόσασταν; Ενώ τρία χρόνια δεν ξέρατε πώς θα προχωρήσει; Πού είναι οι Βουλευτές σας; Κανείς δεν είναι εδώ σήμερα. Θυμήθηκαν τα προβλήματα και θυμηθήκατε τα προβλήματα της Ημαθίας τώρα, τις τελευταίες ημέρες, έναν μήνα πριν τις εκλογές. Και αντί να δημοσιοποιούν τι έκαναν για τον τόπο μας και τι λύσεις βρήκαν, βγάζουν χαριτωμένες φωτογραφίες σε πρωτοχρονιάτικες πίτες και λένε ότι είναι δίπλα σε όλους και τι ωραία τούς στηρίζουν.

Είμαστε εδώ όμως για ένα εξαιρετικά σημαντικό θέμα, το οποίο αποτελεί από τους λίγους παράγοντες της οικονομικής ανάπτυξης της Ημαθίας. Κύριε Αυγενάκη, ναι στον διαγωνισμό. Αλλά για να γίνει το χιονοδρομικό κέντρο Σελίου τι; Έρχεστε έτσι και περνάτε μία νομοθετική δυνατότητα στο ΤΑΙΠΕΔ, επειδή δεν μπόρεσε η δικιά σας διοίκηση -εσείς, δηλαδή, το δικό σας Υπουργείο- να προχωρήσετε στην αξιοποίηση του χιονοδρομικού κέντρου Σελίου; Ποια είναι η διαβούλευσή σας με την τοπική κοινωνία;

Και μη μου πείτε ότι τώρα κάνουμε τη νομοθετική αλλαγή, για να έρθουμε μετά και να συζητήσουμε. Πρέπει τώρα να μας πείτε τι θα συζητήσουμε, τι θα γίνει το Σέλι, πώς θέλετε να το αξιοποιήσετε, πώς θέλετε να το προχωρήσετε. Και μάλιστα, τη στιγμή που περίπου έναν χρόνο πριν και το άλλο χιονοδρομικό κέντρο του Νομού Ημαθίας, τα «3-5 Πηγάδια, δόθηκαν σε ιδιώτη -δεν σας ανήκει, ανήκει στον δήμο, αλλά έχουν την ίδια λογική. Πείτε μας, όμως, τι θέλετε να κάνετε. Ποια είναι η πραγματική αναπτυξιακή ανάγκη που σας οδηγεί τώρα και όχι πριν από τέσσερα χρόνια να προχωρήσετε σε διαγωνισμό μέσω του ΤΑΙΠΕΔ;

Σας άκουσα στην απάντησή σας, διαβάσατε την αιτιολογική έκθεση. Δεν μας καλύπτει σε τίποτα. Η δική σας διοίκηση στο χιονοδρομικό κέντρο Σελίου δεν κατάφερε τίποτα από τις προτεραιότητες που τους θέσατε. Και σήμερα εσείς τους παίρνετε την κάθε αρμοδιότητα, για να τη δώσετε στο ΤΑΙΠΕΔ. Και τι λέτε; Λέτε ότι δεν μπορεί η διοίκηση του νομικού προσώπου να κάνει κάτι, ας το δώσουμε στο ΤΑΙΠΕΔ, το οποίο έχει καλύτερη υποδομή και τεχνογνωσία.

Μάλιστα, πράγματι. Αλλά οφείλατε να στηρίξετε τη διοίκηση σε αυτό. Και πρώτα από όλα, να προχωρήσει από την ίδια τη διοίκηση.

Γνωρίζετε αν υπάρχει σήμερα τεχνητή χιόνωση στο Σέλι ή όχι, όπως τάξατε πέρυσι τέτοιο καιρό; Δεν υπάρχει. Και δεν το πιστέψατε ούτε και εσείς, όταν μου απαντήσατε σε σχετική ερώτησή μου εάν υπάρχει ή όχι τεχνητή χιόνωση.

Αναφερθήκατε σε δηλώσεις της σημερινής διοίκησης του χιονοδρομικού κέντρου Σελίου. Γιατί αφήσατε άραγε τη διοίκηση να ψάχνει προγράμματα ΕΣΠΑ από την περιφέρεια αλλά και άλλα ΕΣΠΑ για οποιαδήποτε αξιοποίηση του Σελίου και σήμερα λέτε ότι της παίρνετε αυτή την αρμοδιότητα για αξιοποίηση του Σελίου;

Αλήθεια, εσείς, οι Υπουργοί, μιλάτε μεταξύ σας; Ο κ. Γεωργιάδης τάζει 10,7 εκατομμύρια για το χιονοδρομικό κέντρο «3-5 Πηγάδια». Η κ. Ζαχαράκη μιλάει για ορεινό τουρισμό για τα δεκαεπτά χιονοδρομικά κέντρα της χώρας και μιλάει για 60 εκατομμύρια ευρώ του Ταμείου Ανάκαμψης. Εσείς στην αρχή δηλώνετε εντυπωσιασμένος από το Σέλι, το επισκέπτεστε και σήμερα το δίνετε σε ιδιώτες ουσιαστικά με αυτή την παραχώρηση που κάνετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δώστε μου, σας παρακαλώ, ένα λεπτό.

Είναι καθαροί οι στόχοι σας. Φέρνετε τώρα στα μουλωχτά, λίγες ημέρες πριν κλείσει η Βουλή, ένα πυροτέχνημα, δήθεν για να αναπτυχθεί το Σέλι και η Βασιλίτσα. Γιατί δεν το κάνατε τέσσερα χρόνια; Έχετε παρατήσει την Ημαθία και τους Ημαθιώτες και τώρα που το ανακαλύψατε, έχετε ιδρώσει, για να παρουσιάσετε έργο. Τις τελευταίες ημέρες βλέπουμε πάρα πολλές εξαγγελίες.

Μόνο αθώα δεν είναι η τροπολογία σας. Οι διοικήσεις σας δεν μπόρεσαν να προχωρήσουν λόγω του ελέγχου που υπάρχει, και του δικού μας πολιτικού ελέγχου, αλλά και των τοπικών κοινωνιών. Και έρχεστε ύπουλα, εν κρυπτώ, να περάσετε με νόμο την παραχώρηση των χιονοδρομικών κέντρων υπέρ λίγων και εις βάρος των τοπικών κοινωνιών, εις βάρος του Σελίου, της Βέροιας και της Ημαθίας. Θέλετε μια Ημαθία των ισχυρών κι όχι μια ισχυρή Ημαθία.

Από εδώ περιγράφω αυτό που κάνατε παντού και θα κάνετε και στο Σέλι. Παίρνετε τις δημόσιες υποδομές από τις τοπικές κοινωνίες, βρίσκετε φίλους σας επενδυτές και στήνετε διαγωνισμούς, από τους οποίους κερδίζουν μόνο οι δήθεν επενδυτές, οι οποίοι νιώθουν ότι κάνουν και χάρη στην τοπική κοινωνία, χωρίς ουσιαστικά στο τέλος να παρέχουν και να προσφέρουν τίποτα.

Κλείνω, κύριε Υπουργέ και κύριε Πρόεδρε, λέγοντας τι μπορεί να γίνει και τι θέλουμε. Λέμε ναι στην αξιοποίηση για συμφέρον όλων και κυρίως των τοπικών κοινωνιών και του τόπου μας, που βρίσκεται σε παρακμή, με ευθύνη δικιά σας. Δείτε, κύριε Υπουργέ, τι γίνεται στο χιονοδρομικό κέντρο Καλαβρύτων, που είναι δημοτικό και πηγαίνει καλά, με έσοδα και εξελίσσεται και αναπτύσσεται.

Δεύτερον, να γίνει αξιοποίηση με σοβαρότητα, σχεδιασμό και κυβερνητική ολοκληρωμένη παρέμβαση. Η παρέμβασή σας ξέρετε ποια θα έπρεπε να είναι; Δεν είναι ώρα του ιδιοκτησιακού καθεστώτος, αλλά ως πολιτεία αυτό έπρεπε να κάνετε. Στην περιοχή μας υπάρχουν χιονοδρομικά κέντρα. Είναι το Καϊμακτσαλάν, είναι τα «3-5 Πηγάδια», είναι το Σέλι, είναι η Βασιλίτσα, είναι το Ελατοχώρι στην Πιερία. Κάντε υποδομές, κάντε δρόμους, ενώστε τα. Δεν έχετε κάνει καν το δρόμο πρόσβασης από τη Θεσσαλονίκη στη Νάουσα. Δεν τα έχετε κάνει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε ξεπεράσει τα εννιά λεπτά. Σας παρακαλώ.

**ΑΓΓΕΛΟΣ ΤΟΛΚΑΣ:** Κλείνω, κύριε Πρόεδρε.

Ξεκαθαρίστε πόρους και αρμοδιότητες. Δεν σας εμπιστεύεται κανείς, κύριε Αυγενάκη. Φεύγετε από την Κυβέρνηση, φεύγετε και από την Ημαθία, ευτυχώς.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Μάρκου. Αμέσως μετά είναι η κ. Ασημακοπούλου και μετά δεν βλέπω κάποιον εδώ άλλον Κοινοβουλευτικό Εκπρόσωπο. Κυρία Δούνια, δεν σας ξεχνάω. Είστε μετά την κ. Ασημακοπούλου.

Ορίστε, κύριε Μάρκου, έχετε τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα αναφερθώ στο θέμα του αθλητικού νομοσχεδίου επιγραμματικά, γιατί -με δυο κουβέντες- ουσιαστικά χωρίζεται σε δύο κατηγορίες: Το μισό διορθώνει προηγούμενες κακές ρυθμίσεις από τα έξι αθλητικά νομοσχέδια, που έχουν έρθει μέχρι τώρα από τον κ. Αυγενάκη και το άλλο μισό διευθετεί μικροπελατειακές και ρουσφετολογικές ρυθμίσεις.

Το είπαμε και στις επιτροπές. Μία από τις πιο μελανές σελίδες του θεσμού του ποδοσφαιρικού πρωταθλήματος στη Β΄ κατηγορία και νυν Super League 2 είναι αυτή που γράφεται επί διακυβέρνησης Νέας Δημοκρατίας. Σύμφωνα με την ΚΥΑ του Δεκεμβρίου του 2021 για τη διανομή των 63 εκατομμυρίων από τα έσοδα του στοιχήματος σε επαγγελματικές κατηγορίες ποδοσφαίρου, μπάσκετ, βόλεϊ, ερασιτεχνικού αθλητισμού, προβλεπόταν ότι οι ομάδες θα ελάμβαναν 17% όχι πάνω από τα 8,5 εκατομμύρια, δηλαδή, σύμφωνα με τα ίδια τα δεδομένα του Υπουργείου Πολιτισμού και Αθλητισμού, 10.710.000 ευρώ.

Είπατε στις επιτροπές, κύριε Υπουργέ, ότι ποτέ δεν είπατε ποσά. Ξέρετε, η τεχνολογική εποχή μας καταγράφει και σας διαψεύδει. Συνεχίζω.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Πού με διαψεύδει;

**ΚΩΝΣΤΑΝΤΙΝΟΣ ΜΑΡΚΟΥ:** Μπορώ, άμα θέλετε, να σας τα δώσω προσωπικά. Να μη καθυστερήσω.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Καταθέστε το, σας παρακαλώ.

**ΚΩΝΣΤΑΝΤΙΝΟΣ ΜΑΡΚΟΥ:** Θα τα καταθέσω. Αν το επιθυμείτε, ναι.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δώστε το τώρα. Δώστε αυτό που λέτε. Όχι ψέματα.

**ΚΩΝΣΤΑΝΤΙΝΟΣ ΜΑΡΚΟΥ:** Σας παρακαλώ. Είδατε ότι είμαι καλοπροαίρετος και δέχομαι τη διακοπή, όχι όμως την αγένεια. Θα τα καταθέσω μετά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ. Εφόσον θέλει ο Βουλευτής, θα το καταθέσει.

**ΚΩΝΣΤΑΝΤΙΝΟΣ ΜΑΡΚΟΥ:** Επανήλθατε με ανακοίνωση που ενημέρωνε ότι το ποσό που θα λάβουν οι ομάδες θα ανέλθει συνολικά στα 1.700.000 ευρώ, ενώ μετά από συνάντηση με τους εκπροσώπους των πρωταθλημάτων δηλώνατε αν θέλουν, να τα πάρουν, ειδάλλως δεν έχετε καμμία συζήτηση μαζί τους. Είστε υπερήφανος που είστε ο πρώτος Υπουργός επί του οποίου αναστέλλεται η διεξαγωγή του πρωταθλήματος ποδοσφαίρου; Σε αυτό οφείλετε να απαντήσετε. Μάλιστα, για τους ελέγχους για τη χειραγώγηση έχετε κάποιο νέο να μας πείτε; Πέρασαν επτά μέρες από τότε που το αναφέρατε.

Έρχομαι στο δεύτερο μείζον θέμα, στην τροπολογία όπου αναφέρθηκε και ο συνάδελφος του ΣΥΡΙΖΑ πριν. Και ξέρετε, επειδή είμαι από τα Καλάβρυτα, επιβεβαιώνω πλήρως αυτά που λέει. Να σας ενημερώσω, κύριε συνάδελφε, διότι ο Υπουργός δεν ενδιαφέρεται και αγνοεί αυτά τα πράγματα, ότι το χιονοδρομικό κέντρο Καλαβρύτων πήρε πρόγραμμα 20 εκατομμυρίων από την περιφέρεια και ήδη τελειώνοντας τη σεζόν αρχίζει την αναβάθμισή του.

Λοιπόν, έχουμε τη Βασιλίτσα στα Γρεβενά και το Σέλι στην Ημαθία, δύο εθνικά χιονοδρομικά κέντρα. Να πω για τη Βασιλίτσα κάτι πολύ σημαντικό. Θα κάνω μια μικρή ιστορική αναδρομή. Όταν ήταν η προσφυγική κρίση σε πλήρη εξέλιξη, ο περιβόητος πλέον Ανδρέας Πάτσης μεθόδευε την υποβάθμιση των ξενοδοχείων του τόπου του, των ορεινών Γρεβενών, κατηγορώντας τους πρόσφυγες για τα πάντα, ώστε να αποχωρήσουν, να μειωθεί ο κύκλος εργασιών -όπως και έγινε-, να κοκκινίσουν τα δάνειά τους και να έρθουν τα funds που εκπροσωπούσε να τα πάρουν κοψοχρονιά. Σε διάστημα τριών μηνών, αυτός ο κύριος έκανε τρεις κοινοβουλευτικές ερωτήσεις σχετικά με την εγκατάσταση των προσφύγων στα Γρεβενά. Με την αποχώρηση των προσφύγων ξεκίνησαν τα προβλήματα, μια και τα εκκρεμή συμβόλαια, που είχαν οι ξενοδόχοι με το Υπουργείο Μετανάστευσης παρέμεναν ανεκτέλεστα. Τα «κοράκια», οι «Πάτσηδες» εφόρμησαν στα Γρεβενά και ήδη έχουν πλειστηριαστεί ξενοδοχεία.

Και ερωτώ εσάς ευθέως, κύριε Αυγενάκη. Η ιδιωτικοποίηση του χιονοδρομικού κέντρου των Γρεβενών σε συνέχεια των ανωτέρω είναι τυχαία; Εγώ δεν νομίζω. Είναι κάποιος Πάτσης από πίσω ή ο ίδιος ο Πάτσης; Οφείλετε να απαντήσετε.

Και βεβαίως, στο Σέλι με αιφνιδιαστικές κινήσεις, όπως όλα τα στελέχη μας καταγγέλλουν, χωρίς να γνωρίζουμε αν έχει προηγηθεί διάλογος με την τοπική κοινωνία -ανέφεραν και ότι πέρσι τους εξαπατήσατε πηγαίνοντας εκεί-, η Κυβέρνηση ετοιμάζεται να παραχωρήσει το μεγαλύτερο αθλητικό κέντρο της Ημαθίας σε ιδιώτες.

Το παρόν νομοσχέδιο δεν έχει κάποιο συνεκτικό αφήγημα για τον αθλητισμό. Το είπαμε. Συρραφή τροπολογιών είναι και εξυπηρετεί τα όσα ανέφερα. Όπως είπαμε και στις προηγούμενες συνεδριάσεις, είναι επτά νομοσχέδια, από τα οποία το 40% διορθώνει τα προηγούμενα ή κάνει πελατειακές ρυθμίσεις.

Ενδεικτικά, στο άρθρο 3 για το τρίαθλο, με την κατ’ εξαίρεση δυνατότητα συμμετοχής του αθλητή στη διοίκηση της ομοσπονδίας, εξυπηρετείτε γνωστό ιδιοκτήτη ιδιωτικού εκπαιδευτηρίου, γείτονά σας και, ως γνωστόν, αυτοί οι ιδιοκτήτες έχουν αγαστή σχέση με τη Νέα Δημοκρατία, με το αζημίωτο βέβαια.

Στο άρθρο 7, για την ελάχιστη διάρκεια της υποχρέωσης απασχόλησης προπονητή από αθλητικούς φορείς, αίτημα αθλητικών σωματείων μικρών νησιών κυρίως άγονης γραμμής, τα είπαμε στις επιτροπές. Εγώ προσθέτω και τα σωματεία ορεινών περιοχών, που συντηρούν αγωνιστικά τμήματα και απαιτούν επαγγελματία προπονητή. Τα σωματεία αυτά κινδυνεύουν να μη λάβουν αθλητική αναγνώριση -άλλη θλιβερή και ταλαιπωρημένη ιστορία το περίφημο μητρώο-, λόγω μη απασχόλησης προπονητή με συμβόλαιο, που θα έχει ως αποτέλεσμα την απώλεια αγωνιστικής συμμετοχής.

Κατανοητό το πρόβλημα, αλλά η λύση μειώνοντας τον κατώτατο μισθό και τον χρόνο ελάχιστες μέρες δεν είναι η ενδεδειγμένη. Το ξαναείπα και στους φορείς στην ακρόαση. Θα μπορούσατε να επιχορηγήσετε με μεγαλύτερα ποσά τα σωματεία της νησιωτικής χώρας, να καλύψετε το μεταφορικό ισοδύναμο, να επιδοτήσετε αθλητικές συναντήσεις.

Στο άρθρο 12 με τα προγράμματα για εκδηλώσεις άθλησης για όλους, αφού εγκαταλείψατε για δύο χρόνια τα προγράμματα για εκδηλώσεις, τα επαναφέρετε δυνητικά την τελευταία στιγμή, αποσπασματικά και εδώ, με έντονο το άρωμα της ιδιωτικοποίησης, καθώς δίνετε τη δυνατότητα ίδρυσης νομικών προσώπων ιδιωτικού δικαίου μαζικής άθλησης και τη δημιουργία ομοσπονδίας με τη συμμετοχή, τουλάχιστον, δέκα σωματείων. Δίνετε, λοιπόν, τη δυνατότητα στον καθένα να ιδρύει σωματείο μαζικής άθλησης, να συμμετέχει σε προγράμματα, να παίρνει συνδρομές και δημόσιο χρήμα. Καταργείτε ουσιαστικά έναν πετυχημένο ιστορικά θεσμό, όπως τα προγράμματα αυτά που λειτουργούν εδώ και σαράντα χρόνια.

Κύριε Υπουργέ, είναι το τελευταίο σας νομοσχέδιο και βεβαίως οφείλω να σας ομολογήσω ότι δεν θα μας λείψετε από αυτή την καρέκλα. Το κακό είναι, βέβαια, ότι δεν θα λείψετε και από τον ελληνικό αθλητισμό, όμως ως κόμμα είστε υπόλογοι και θα λογοδοτήσετε, διότι επί των ημερών σας έχετε αποκλείσει μια ολόκληρη γειτονιά του κέντρου της Αθήνας. Το ’19 μάλιστα ο κ. Βορίδης είχε «γλυκά» αποκαλέσει το ξύλο των ΜΑΤ «αναγκαστικότητα». Είστε υπόλογοι και θα λογοδοτήσετε, διότι επί των ημερών σας έχετε κάνει κατάχρηση αστυνομικής βίας σε μικροπαραβατικούς Ρομά με αποτέλεσμα την αφαίρεση της ζωής τους.

Είστε υπόλογοι και θα λογοδοτήσετε, διότι επί των ημερών σας οι Ευρωβουλευτές της Νέας Δημοκρατίας ψηφίζουν κόντρα στη γραμμή του Ευρωπαϊκού Λαϊκού Κόμματος σε ψήφισμα, που ζητούσε έρευνες για τυχόν παράνομες δραστηριότητες εντός Ευρωπαϊκής Ένωσης που σχετίζονται με τα Panama Papers.

Είστε υπόλογοι και θα λογοδοτήσετε, διότι επί των ημερών σας δολοφονήθηκε ο δημοσιογράφος Γιώργος Καραϊβάζ και δεν υπάρχει γύρω από την υπόθεση αυτή καμμία ενημέρωση.

Είστε υπόλογοι και θα λογοδοτήσετε, διότι επί των ημερών σας η Αστυνομία ασκεί αδιακρίτως παντού ωμή βία, χημικά σε ανυποψίαστους πολίτες με ιδιαίτερη αδυναμία, νέες, νέους, γονείς, μικρά παιδιά και τελευταία καλλιτέχνες.

Είστε υπόλογοι και θα λογοδοτήσετε, διότι επί των ημερών σας η ισότητα των φύλων έπεσε δεκατέσσερις θέσεις στον παγκόσμιο δείκτη, κάτω από την Ουγγαρία και το Αζερμπαϊτζάν.

Είστε υπόλογοι και θα λογοδοτήσετε, διότι επί των ημερών σας την περίοδο του COVID επιβάλατε γενικό σιωπητήριο απόψεων και σε εθνικό δίκτυο οι πολίτες λάμβαναν διαγγέλματα και νομοθεσίες από τον Πρωθυπουργό και τον ένστολο Υφυπουργό του.

Είστε υπόλογοι και θα λογοδοτήσετε, διότι επί των ημερών σας έγιναν διώξεις δημοσιογράφων της ερευνητικής δημοσιογραφίας και στοχοποιήθηκαν συντονισμένα -από Κυβέρνηση και συστημικά, φιλικά σας ΜΜΕ- ξένοι ανταποκριτές που ενόχλησαν τον Μητσοτάκη.

Είστε υπόλογοι και θα λογοδοτήσετε, διότι επί των ημερών σας έγιναν διώξεις εν ενεργεία δικαστικών λειτουργών που διερευνούσαν υποθέσεις διαφθοράς.

Είστε υπόλογοι και θα λογοδοτήσετε, διότι επί των ημερών σας ο Πρωθυπουργός με δικό του νόμο παίρνει στα χέρια του την ΕΥΠ, αναθέτει στον ανιψιό του Δημητριάδη να επιμελείται των παρακολουθήσεων και στον ανεκδιήγητο Κοντολέοντα.

Είστε υπόλογοι και θα λογοδοτήσετε, διότι επί των ημερών σας η Κυβέρνηση και ο Πρωθυπουργός δηλώνουν ότι δεν έχουν ουδεμία σχέση με το έγκλημα των παρακολουθήσεων.

Είστε υπόλογοι και θα λογοδοτήσετε, διότι επί των ημερών σας αποκαλύφθηκε ότι υπάρχουν γραφεία της εταιρείας «INTELLEXA» με τη συμμετοχή κρατικών υπαλλήλων και ότι γίνεται και εξαγωγή του παράνομου λογισμικού.

Είστε υπόλογοι και θα λογοδοτήσετε, διότι επί των ημερών σας υπάρχει ολιγοπώλιο του Τύπου και μονομερής παράθεση γεγονότων.

Είστε υπόλογοι και θα λογοδοτήσετε, διότι επί των ημερών σας σε έναν ιδιώτη με το όνομα Φουρθιώτης παραχωρείται από την Κυβέρνηση σύνταγμα αστυνομικών για προστασία.

Είστε υπόλογοι και θα λογοδοτήσετε, διότι επί των ημερών σας κατά τη διερεύνηση υπόθεσης βιασμών από προβεβλημένο καλλιτέχνη ο οποίος πρόσκειται στο περιβάλλον Μαξίμου η Αστυνομία δεν προχωρεί άμεσα στην κατάσχεση ηλεκτρονικών υπολογιστών, οπότε χάνονται τα όποια στοιχεία.

Είστε υπόλογοι και θα λογοδοτήσετε, διότι επί των ημερών σας μεγάλο συστημικό μέσο μεταδίδει τηλεφωνικές συνομιλίες ανώτατων αστυνομικών και μελών της «greek mafia» και ο Υπουργός ΠΡΟ.ΠΟ. κωφεύει. Είστε υπόλογοι και θα λογοδοτήσετε, διότι επί των ημερών σας η δικαστική υπόθεση παραλλήλως κλείνει, ενώ ο εισαγγελέας δηλώνει ότι χάθηκαν στοιχεία.

Είστε υπόλογοι και θα λογοδοτήσετε, διότι η κηδεία του έκπτωτου βασιλιά -από τις πιο μελανές σελίδες στην πορεία της χώρας- μεταδίδεται σε εθνικό δίκτυο και με τη συμμετοχή της κρατικής ΕΡΤ με παρέλαση Υπουργών και Βουλευτών.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ένα λεπτό θα κάνω, κύριε Πρόεδρε.

Είστε υπόλογοι και θα λογοδοτήσετε, γιατί πριμοδοτείτε με πολλά δισ. το καρτέλ της ενέργειας.

Είστε υπόλογοι και θα λογοδοτήσετε, γιατί έχετε δώσει 8,5 δισ. απευθείας αναθέσεις.

Είστε υπόλογοι και θα λογοδοτήσετε για την πρωτοφανή ακρίβεια που πλήττει την ελληνική κοινωνία.

Είστε υπόλογοι και θα λογοδοτήσετε για τον πτωχευτικό σας νόμο που οδηγεί χιλιάδες ιδιοκτήτες πρώτης κατοικίας να χάσουν τα σπίτια τους.

Είστε υπόλογοι και θα λογοδοτήσετε για το καθεστώς αναξιοκρατίας και πελατειοκρατίας που έχετε εγκαταστήσει.

Καταλήγω με μία φράση από τον Λυσία, που είναι αγαπητός, υποθέτω όχι μόνο στον κ. Γεραπετρίτη, και αφορά τον ελληνικό λαό μπροστά στις επερχόμενες εκλογές: «Παύομαι κατηγορών. Ακηκόατε, εοράκατε, πεπόνθατε, έχετε, δικάζετε». Που σημαίνει: Σταματάω τις κατηγορίες. Ακούσατε, είδατε, πάθατε. Τον έχετε μπροστά σας. Δικάστε τον.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την κ. Ασημακοπούλου.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ο κ. Μάρκου είπε προηγουμένως ότι θα καταθέσει κάτι στα Πρακτικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλετε να το πείτε; Πείτε το. Αυτό θα το κάνει ο κύριος Βουλευτής.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Μάρκου, πού πάτε; Καταθέστε αυτό που είπατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη. Μισό λεπτό. Κύριε Υπουργέ, είπατε αυτό.

Παρακαλώ, κύριε συνάδελφε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Καταθέστε το! Κι άλλο ψέμα;

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Υπουργέ, σας το έχω ξαναπεί. Είστε προπέτης…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κι άλλο ψέμα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, εγώ διευθύνω τη συζήτηση. Να καθίσετε μισό λεπτό.

**ΚΩΝΣΤΑΝΤΙΝΟΣ ΜΑΡΚΟΥ:** Σας υπόσχομαι, μέχρι το τέλος της συνεδρίασης θα το έχω καταθέσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, ωραία.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Άσε τώρα! Άσε τα παραμύθια τώρα!

**ΚΩΝΣΤΑΝΤΙΝΟΣ ΜΑΡΚΟΥ:** Και θα σταματήσεις μια για πάντα!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ποιον κοροϊδεύεις τώρα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ, παρακαλώ. Ο κύριος Βουλευτής θα καταθέσει, λέει, μέχρι το τέλος.

Τον λόγο έχει η κ. Ασημακοπούλου.

Αμέσως μετά η κ. Δούνια. Πρέπει να δούμε και μετά τους Κοινοβουλευτικούς Εκπροσώπους και θα ολοκληρώσει ο Υπουργός.

Ελάτε, κυρία Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα για τη θωράκιση του θεσμικού πλαισίου του αθλητισμού. Με το παρόν ορίζεται και το νέο πλαίσιο λειτουργίας των ιδιωτικών γυμναστηρίων και των ιδιωτικών αθλητικών σχολών. Όταν συζητούμε για τη διασφάλιση της υγείας των αθλουμένων όμως, θα πρέπει να τηρούνται αυστηρές προδιαγραφές. Κατά πόσον αυτές θα τηρούνται με την απλή γνωστοποίηση ίδρυσης και λειτουργίας των ιδιωτικών γυμναστηρίων και των ιδιωτικών αθλητικών σχολών;

Αναφορικά με τα προγράμματα και τις εκδηλώσεις άθλησης για όλους, στην παράγραφο 2 λέτε ότι οι φορείς, που υλοποιούν προγράμματα και εκδηλώσεις άθλησης για όλους μπορούν να προσλαμβάνουν και να απασχολούν πτυχιούχους φυσικής αγωγής αποκλειστικά για τις ανάγκες υλοποίησης των εγκεκριμένων από τη Γενική Γραμματεία Αθλητισμού προγραμμάτων και εκδηλώσεων με σύμβαση εργασίας ιδιωτικού δικαίου ορισμένου χρόνου διάρκειας έως οκτώ μηνών. Με ποια κριτήρια θα γίνονται οι συγκεκριμένες προσλήψεις; Ρωτήσαμε και κατά τη διάρκεια των επιτροπών, αλλά απάντηση δεν πήραμε.

Οι υπερεξουσιοδοτήσεις σε Υπουργούς και σε αυτό το νομοσχέδιο δίνουν και παίρνουν, από τον καθορισμό αποζημίωσης των μελών που μετέχουν σε κλιμάκια ελέγχου αθλητικών φορέων και το περιεχόμενο και τη διαδικασία της γνωστοποίησης που αναφέραμε παραπάνω, μέχρι τους επιμέρους δείκτες που απαρτίζουν τα κριτήρια αξιολόγησης των αθλητικών ομοσπονδιών, τη βαρύτητα των κριτηρίων αξιολόγησης, τη διαδικασία αξιολόγησης που συνδέεται με τα αποτελέσματα της αξιολόγησης και κάθε άλλη αναγκαία λεπτομέρεια.

Ο Ιανουάριος του 2023 σημαδεύτηκε από δύο τραγικές ειδήσεις στον χώρο του ερασιτεχνικού ποδοσφαίρου, με δύο αθλητές να χάνουν τη ζωή τους από ανακοπή καρδιάς εντός γηπέδων. Ο λόγος για τον εικοσάχρονο Καρδιτσιώτη Ηλία Μπρέλλα στις 15 Ιανουαρίου και τον σαρανταεξάχρονο Θεοδόση Σαράντη από το Ναύπλιο στις 29 Ιανουαρίου. Και οι δύο θα μπορούσαν να είχαν σωθεί, αν τους είχαν παρασχεθεί έγκαιρα οι πρώτες βοήθειες.

Ωστόσο, η έλλειψη απινιδωτή από τα γήπεδα όπου αγωνίζονταν αποδείχθηκε μοιραία, με αποτέλεσμα να προστεθούν στον τραγικό κατάλογο των αθλητών, που κατέρρευσαν στον αγωνιστικό χώρο και κατέληξαν.

Όπως θα καταθέσουμε στα Πρακτικά, ο Πρόεδρος της Ελληνικής Καρδιολογικής Εταιρείας Γιάννης Κανακάκης τονίζει ότι υπολογίζεται ότι οι πιθανότητες επιτυχούς ανάνηψης μειώνονται κατά 10% για κάθε λεπτό που καθυστερεί η απινίδωση χωρίς την παράλληλη διενέργεια βασικής καρδιοπνευμονικής αναζωογόνησης ΚΑΡΠΑ.

Σύμφωνα με την ΚΥΑ που εκδόθηκε στις 10 Οκτωβρίου 2017, για τη διεξαγωγή αγώνα ποδοσφαίρου σε μικρά ανοιχτά γήπεδα κατηγορίας Α2 πρέπει να εξασφαλίζεται η ύπαρξη φορητού απινιδωτή κατά τη διάρκεια των αγώνων.

Παρ’ όλα αυτά, φαίνεται ότι η απόφαση αυτή δεν εφαρμοζόταν μέχρι τουλάχιστον πριν λίγες ημέρες. Χρειάστηκε να φτάσουμε στον θάνατο του εικοσάχρονου προκειμένου η ΕΠΟ να ζητήσει με απόφασή της στις 17 Ιανουαρίου του 2023 την εφαρμογή της. Άλλωστε, στον κανονισμό αγώνων ποδοσφαίρου της ομοσπονδίας δεν υπάρχει καμμία αναφορά σε σχετική υποχρέωση ή και γενικότερα στα όσα προβλέπονται για την παροχή πρώτων βοηθειών στη διάρκεια αγώνων.

Αλήθεια, κύριε Υπουργέ, υπάρχει έλεγχος για την τήρηση της ανωτέρω απόφασης ή οι αγώνες συνεχίζονται κανονικά στα πρωταθλήματα σα να μην τρέχει τίποτα;

Με αφορμή την ανακοίνωση που εξέδωσε η Εκτελεστική Επιτροπή της ΕΠΟ σχετικά με την απόφαση που έλαβε να αποστείλει προς την Κεντρική Ένωση Δήμων Ελλάδος επιστολή με την οποία θα ζητείται να ενημερωθούν οι δήμοι όλης της χώρας, που αποτελεί προϋπόθεση αδειοδότησης των γηπέδων η ύπαρξη απινιδωτή σε κάθε γήπεδο, σε σχετική ανακοίνωσή της η ΚΕΔΕ -την οποία θα καταθέσουμε στα Πρακτικά- αναφέρει μεταξύ άλλων ότι για τη μεγάλη πλειοψηφία των αθλητικών εγκαταστάσεων όπου διεξάγονται τοπικοί και ερασιτεχνικοί αγώνες, δεν είναι υποχρεωτική εκ του νόμου η ύπαρξη απινιδωτή ως προϋπόθεση για την αδειοδότησή τους. Αυτό που πρέπει να εξασφαλίζεται είναι η ύπαρξη φορητού απινιδωτή κατά τη διάρκεια μόνο των αγώνων και είναι ανεξάρτητο της διαδικασίας αδειοδότησης των αθλητικών εγκαταστάσεων.

Κατ’ ανάλογη εφαρμογή του κανονισμού αγώνων ποδοσφαίρου πρωταθλημάτων των επαγγελματικών και ερασιτεχνικών πρωταθλημάτων της ΕΠΟ, άποψή μας είναι πως υπεύθυνη για την ύπαρξη απινιδωτή στον αγώνα είναι η γηπεδούχος ομάδα, η οποία επίσης έχει την ευθύνη για την παρουσία και γιατρού κατά τη διάρκεια του αγώνα. Καταλήγει στο ότι μόνο στις αθλητικές εγκαταστάσεις με πέντε χιλιάδες θεατές και πάνω, στους αγώνες εθνικών και επαγγελματικών κατηγοριών και στους διεθνείς αγώνες, είναι υποχρεωτικό να υπάρχει σε μόνιμη βάση απινιδωτής με ευθύνη του φορέα στον οποίον ανήκει το γήπεδο ως προϋπόθεση για την αδειοδότησή τους.

Η ΕΠΟ απάντησε σε αυτό, όπως επίσης θα καταθέσουμε, ότι στο άρθρο 12 παράγραφος 2 της ΚΥΑ αναφέρεται ότι θα πρέπει να εξασφαλίζεται η ύπαρξη φορητού απινιδωτή κατά τη διάρκεια των αγώνων, όρος που σε καμμία περίπτωση δεν απευθύνεται στους χρήστες των γηπέδων, αφού σε κανένα σημείο της σχετικής νομοθεσίας δεν ορίζονται οι υποχρεώσεις των χρηστών των γηπέδων, παρά μόνο οι υποχρεώσεις των αρμοδίων τήρησης των όρων αδειοδότησης των γηπέδων και του λοιπού υλικοτεχνικού εξοπλισμού. Ποιος είναι τελικά υπεύθυνος, κύριε Υπουργέ;

Η Ευρωπαϊκή Καρδιολογική Εταιρεία έχει εκδώσει οδηγία που προβλέπει διαφορετικό αριθμό απινιδωτών ανάλογα με το μέγεθος του γηπέδου. Συγκεκριμένα, ορίζει ότι πρέπει να υπάρχουν ένας με δύο απινιδωτές σε γήπεδο χωρητικότητας κάτω των δέκα χιλιάδων θέσεων και τέσσερις στα γήπεδα μεταξύ δέκα χιλιάδων και πενήντα χιλιάδων θέσεων. Το ΟΑΚΑ, με χωρητικότητα εβδομήντα χιλιάδων θέσεων, οφείλει να έχει οκτώ απινιδωτές.

Αναφορικά με τον προαθλητικό έλεγχο, κατά πόσο τηρούνται οι προβλέψεις της νομοθεσίας για τον ιατρικό έλεγχο των αθλητών, προκειμένου να διαγνωστούν έγκαιρα οι περιπτώσεις που διατρέχουν υψηλό κίνδυνο ιατρικού επεισοδίου;

Κλείνοντας, θα πω ότι για ακόμη μία φορά θέλουμε να τονίσουμε την αναγκαιότητα παροχής κινήτρων στις εξακόσιες πενήντα χιλιάδες Έλληνες που έφυγαν από τη χώρα μας κατά τα χρόνια των μνημονίων για να βρουν εργασία. Δώστε τους κίνητρα και την ευκαιρία να γυρίσουν πίσω στη χώρα μας.

Εμείς ως Ελληνική Λύση πιστεύουμε ότι όταν μιλάμε για τη θωράκιση του αθλητισμού, θα πρέπει κυρίως να μιλάμε για την ουσία της θωράκισης, που πρέπει να είναι η διασφάλιση της υγείας των αθλητών και των αθλούμενων. Πότε θα κοιτάξουμε επιτέλους την ουσία, ούτως ώστε να σταματήσει αυτή η μεταφορά ευθυνών, η οποία στοιχίζει ανθρώπινες ζωές;

Σας ευχαριστώ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η κ. Δούνια έχει τον λόγο. Ολοκληρώνουμε με τους συναδέλφους Βουλευτές και αμέσως μετά θα ξεκινήσουμε με τους Κοινοβουλευτικούς Εκπροσώπους -είναι η κ. Αραμπατζή εδώ- και αμέσως μετά θα μιλήσει ο Υπουργός και κλείνει η συνεδρίαση.

Ορίστε, κυρία συνάδελφε, έχετε τον λόγο.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο του Υπουργείου Πολιτισμού και Αθλητισμού για το οποίο συζητάμε σήμερα συνεχίζει τη μεταρρύθμιση που σταδιακά και στοχευμένα υλοποιεί η Κυβέρνηση της Νέας Δημοκρατίας τα τελευταία σχεδόν τέσσερα χρόνια στον τομέα του αθλητισμού.

Μετά την ψήφιση διατάξεων για την αναμόρφωση του θεσμικού πλαισίου των αρχαιρεσιών των αθλητικών φορέων για την αντιμετώπιση της χειραγώγησης των αθλητικών αγώνων και την εναρμόνιση της ελληνικής νομοθεσίας με τον Κώδικα Αντιντόπινγκ του Παγκόσμιου Οργανισμού Αντιντόπινγκ, αλλά και έπειτα από το νομοσχέδιο για την αναμόρφωση του θεσμικού πλαισίου της Επιτροπής Επαγγελματικού Αθλητισμού, καθώς και εκείνο που έθιγε το μείζον ζήτημα της οπαδικής βίας, ερχόμαστε σήμερα να ψηφίσουμε ένα εξίσου σημαντικό νομοσχέδιο, που σαν κύριο στόχο έχει τη θωράκιση ακόμα περισσότερο του θεσμικού πλαισίου του αθλητισμού.

Με ποιον τρόπο επιχειρεί να το κάνει αυτό; Με την αντιμετώπιση δυσλειτουργιών και ερμηνευτικών ζητημάτων που έχουν ανακύψει κατά την εφαρμογή της αθλητικής νομοθεσίας, μέσω της εισαγωγής νέων ρυθμίσεων που εξασφαλίζουν τη συνοχή της αθλητικής νομοθεσίας, την απελευθέρωση συγκεκριμένων διαδικασιών από δυσλειτουργίες και διοικητικές αγκυλώσεις και την αποκατάσταση αδικιών στον τομέα της απονομής προνομίων σε διακριθέντες αθλητές.

Ας δούμε, όμως, τι προβλέπει το παρόν νομοσχέδιο. Στα είκοσι επτά άρθρα του αθλητικού νομοσχεδίου που εξετάζουμε, μεταξύ άλλων εισάγεται ο εξορθολογισμός της συστέγασης ερασιτεχνικών σωματείων με εμπορικές επιχειρήσεις. Διευκολύνεται η λειτουργία των σωματείων του τριάθλου. Πρόκειται για τη νέα ομοσπονδία, την οποία το Υπουργείο Πολιτισμού και Αθλητισμού βοηθά στα πρώτα της βήματα, όπως έκανε βέβαια και με όλες τις νεοσύστατες ομοσπονδίες που σήμερα υπάρχουν στη χώρα μας. Αποσαφηνίζεται η συγκρότηση και λειτουργία των Επιτροπών Δεοντολογίας των Αθλητικών Ομοσπονδιών. Το πρόβλημα αδυναμίας στελέχωσης των Επιτροπών Δεοντολογίας, λόγω της μη συμμετοχής των δικαστικών λειτουργών στις επιτροπές αυτές λύνεται με τη στελέχωση των εν λόγω επιτροπών από πρόσωπα που δεν είναι εν ενεργεία δικαστικοί λειτουργοί και απολαμβάνουν της εμπιστοσύνης, αλλά και της εκτίμησης της αθλητικής κοινότητας.

Εξαίρεση αποτελεί η Ελληνική Ποδοσφαιρική Ομοσπονδία, όπου η Επιτροπή Δεοντολογίας συγκροτείται υποχρεωτικά από τακτικούς δικαστές με τριετή θητεία, η οποία δεν ανανεώνεται.

Στο υπό εξέταση νομοσχέδιο διευκρινίζεται ακόμα, ότι ως κρατική χρηματοδότηση προς τις αθλητικές ομοσπονδίες νοείται τόσο η τακτική ετήσια επιχορήγησή τους όσο και η ενίσχυσή τους από τον μόνιμο μηχανισμό χρηματοδότησης μέσω της φορολογίας των κερδών των παικτών των τυχερών παιγνίων.

Επίσης, με το εν λόγω νομοσχέδιο τροποποιείται και ορίζεται η ελάχιστη διάρκεια υποχρέωσης απασχόλησης προπονητή από αθλητικούς φορείς σε τουλάχιστον έξι μήνες. Εντάσσονται στο επίπεδο των προπονητών αθλήματος Α΄ επιπέδου και των προπονητών των αθλητών εκείνοι που κατέκτησαν συγκεκριμένες διακρίσεις.

Ειδικότερα, πλέον θα συγκαταλέγονται στους προπονητές αθλήματος Α επιπέδου και οι προπονητές των αθλητών εκείνων που έχουν συμμετάσχει σε θερινούς ή χειμερινούς Ολυμπιακούς Αγώνες ή έχουν κατακτήσει είτε πρώτη έως έκτη νίκη στο Παγκόσμιο Πρωτάθλημα είτε πρώτη έως τέταρτη νίκη σε Πανευρωπαϊκό Πρωτάθλημα ανδρών ή γυναικών.

Επίσης, εναρμονίζεται η διαδικασία ίδρυσης και λειτουργίας ιδιωτικών γυμναστηρίων και ιδιωτικών αθλητικών σχολών με τα άρθρα περί υπαγωγής της οικονομικής δραστηριότητας σε διαδικασία προηγούμενης γνωστοποίησης, ενώ αντιμετωπίζεται και το φαινόμενο των πρόσκαιρων και περιστασιακών εισαγωγών αλλοδαπών αθλητών. Έτσι, εφεξής οι αλλοδαποί αθλητές θα πρέπει να μην είναι εγγεγραμμένοι ταυτόχρονα σε αθλητικό σωματείο άλλου κράτους-μέλους της Ευρωπαϊκής Ένωσης ή τρίτης χώρας, προκειμένου να αποκτήσουν την αθλητική ιδιότητα στη χώρα μας.

Κυρίες και κύριοι συνάδελφοι, δεν θα πρέπει να παραγνωρίσουμε τη σημασία των προβλεπόμενων ρυθμίσεων για τη δυνατότητα έκδοσης της ψηφιακής κάρτας υγείας αθλητή, η οποία αποσκοπεί στη μείωση της γραφειοκρατίας. Αυτή η διαδικασία, όπως γίνεται κατανοητό, εντάσσεται στο πλαίσιο εκσυγχρονισμού της διοίκησης και της μετάβασής μας στην ψηφιακή εποχή.

Παράλληλα, θα πρέπει να επισημάνουμε την εξομοίωση της μισθολογικής κατάταξης των κωφών ολυμπιονικών με εκείνη των Παραολυμπιονικών, την πρόβλεψη της δυνατότητας σωματείων και φορέων τοπικής αυτοδιοίκησης να διοργανώνουν δρομικές δραστηριότητες που δεν περιλαμβάνονται στο επίσημο αγωνιστικό πρόγραμμα της οικείας ομοσπονδίας χωρίς να απαιτείται άδεια της τελευταίας, όπως και τη θέσπιση της απαγόρευσης συμμετοχής μιας ανώνυμης αθλητικής εταιρείας σε αθλητικές διοργανώσεις λόγω μη κατάθεσης εγγυητικής επιστολής.

Σημειώνεται ότι μέχρι τώρα προβλεπόταν ως κύρωση μόνο η αφαίρεση βαθμού, αλλά και αυτή πρακτικά δεν εφαρμοζόταν από τα αρμόδια όργανα της ομοσπονδίας.

Στο πλαίσιο της προσπάθειας για διαφάνεια και αξιοκρατία στον αθλητισμό ιδιαίτερη βαρύτητα έχει η αυτοδίκαιη έκπτωση του διοικητικού συμβουλίου αθλητικού φορέα, εφόσον αυτό δεν καταχωρίζει ή επικαιροποιεί τα στοιχεία του στο Μητρώο Φορέων του Υφυπουργείου Αθλητισμού μέσα στις προβλεπόμενες προθεσμίες και, φυσικά, η θωράκιση του διάφανου και με αντικειμενικά κριτήρια συστήματος αξιολόγησης αθλητικών ομοσπονδιών «ΧΙΛΩΝ», με απώτερο στόχο τη βελτιστοποίηση των διαδικασιών για την ετήσια τακτική επιχορήγηση των ομοσπονδιών από τη Γενική Γραμματεία Αθλητισμού. Έτσι, λοιπόν, η αξιολόγηση των ομοσπονδιών θα καθορίζεται στη βάση αντικειμενικών δεδομένων, σύμφωνα με τις γενικές αρχές του Συμβουλίου της Ευρώπης για την καλύτερη διακυβέρνηση στον αθλητισμό.

Τέλος, θα ήθελα να αναφέρω ότι με το υπό συζήτηση νομοσχέδιο αποκαθίστανται οι αδικίες στον τομέα της απονομής προνομίων σε διακριθέντες αθλητές και για το έτος 2022 λόγω της πανδημίας του 2020 και του 2021. Την ίδια στιγμή εκσυγχρονίζεται το πλαίσιο που διέπει τα προγράμματα «Άθλησης για Όλους» και τις εκδηλώσεις «Άθλησης για Όλους». Επιλύονται τα διαδικαστικά ζητήματα σύστασης, αλλά και λειτουργίας του Ινστιτούτου Επιμόρφωσης Αθλητικών Στελεχών, όπως άλλωστε και εκείνα της απρόσκοπτης λειτουργίας και θέρμανσης των κολυμβητηρίων.

Ενισχύονται, άλλωστε, με το νέο αθλητικό νομοσχέδιο και οι νησιωτικές περιοχές της χώρας. Διευκολύνονται τα ερασιτεχνικά σωματεία των νησιωτικών περιοχών με πιο χαλαρές ρυθμίσεις αναφορικά με την απασχόληση προπονητή στα νησιά μας. Με αυτό τον τρόπο δίνουμε την ευκαιρία απασχόλησης προπονητών χαμηλότερης κατηγορίας σε νησιωτικές περιοχές ανεξαρτήτως των πρωταθλημάτων στα οποία συμμετείχαν ή συμμετέχουν. Ταυτόχρονα, οι συμβάσεις εργασίας των συγκεκριμένων προπονητών προβλέπεται να έχουν μικρότερη ελάχιστη διάρκεια από τους απασχολούμενους στην υπόλοιπη χώρα προπονητές, καθώς και χαμηλότερη μηνιαία αμοιβή.

Κυρίες και κύριοι συνάδελφοι, όπως γίνεται κατανοητό, η αθλητική μεταρρύθμιση της Νέας Δημοκρατίας συνεχίζεται με σταθερά, αλλά και αποφασιστικά βήματα. Το νομοσχέδιο που καλούμαστε να ψηφίσουμε εξασφαλίζει τη συνοχή της αθλητικής νομοθεσίας, αντιμετωπίζει χρόνιες παθογένειες του αθλητισμού, βελτιώνει τις συνθήκες για τους αθλητές μας, στηρίζει και αναπτύσσει τον ελληνικό αθλητισμό και όλα αυτά τα κάνει υπηρετώντας τους στόχους της εξυγίανσης, της ανανέωσης, του ψηφιακού εκσυγχρονισμού, της αξιοκρατίας και της διαφάνειας, καθώς και ρυθμίζοντας ειδικότερα ζητήματα, όπως η αντιμετώπιση της πανδημίας, αλλά και των επιπτώσεων της πανδημίας.

Με αυτό τον τρόπο το νέο νομοσχέδιο του Υπουργείου Πολιτισμού και Αθλητισμού διαμορφώνει ένα καλύτερο μέλλον για τον ελληνικό αθλητισμό και για αυτό σας καλώ όλους να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρία Αραμπατζή, έχετε τον λόγο και αμέσως μετά θα πάρει τον λόγο ο Υπουργός και θα κλείσει η συνεδρίαση. Οι υπόλοιποι Κοινοβουλευτικοί Εκπρόσωποι δεν θα μιλήσουν.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα, το έβδομο στη σειρά από τα νομοσχέδια που έχει φέρει προς ψήφιση το αρμόδιο Υπουργείο και αφορά τον αθλητισμό και τη μεταρρύθμισή του, μέσα στα τέσσερα χρόνια που κυβερνάει η Νέα Δημοκρατία είναι μια ακόμη απόδειξη του πόσο πολύ και σημαντικό είναι και ήταν το νομοθετικό έργο που παρήγαγε η Κυβέρνησή μας τα τέσσερα αυτά χρόνια.

Το νομοσχέδιο περιλαμβάνει είκοσι επτά άρθρα, με βασικούς στόχους -τα είπε και ο εισηγητής μας και οι προλαλήσαντες ομιλητές της Συμπολίτευσης- τη θωράκιση ακόμη περισσότερο του θεσμικού πλαισίου του αθλητισμού, την αποκατάσταση των αδικιών στον τομέα της απονομής προνομίων σε διακριθέντες αθλητές και διακριθείσες αθλήτριες, τη θωράκιση του συστήματος αξιολόγησης των αθλητικών ομοσπονδιών, την αναγνώριση των αγωνιστικών διακρίσεων των αθλητών ειδικά για το έτος 2022 -ένα αίτημα γονέων, παραγόντων και σωματείων το οποίο υλοποιείται- τον εκσυγχρονισμό, επίσης, του πλαισίου που διέπει τα προγράμματα «Άθλησης για Όλους» και την εξομοίωση της μισθολογικής κατάταξης των κωφών ολυμπιονικών με εκείνη των Παραολυμπιονικών, μια αδικία που θεραπεύεται, καθώς τα ευεργετήματα, αλλά και οι διευκολύνσεις που προβλέπονται για τους αθλητές με αναπηρία ισχύουν ως έπρεπε και για τους κωφούς αθλητές, κάτι που τόσα χρόνια –κακώς, βεβαίως- είχαν στερηθεί.

Διαβάζοντας κανείς ή παρακολουθώντας την ακρόαση φορέων νομίζω ότι και ο πιο κακόπιστος να είναι διαπιστώνει πραγματικά την ομόθυμη σχεδόν συμφωνία των αφορόμενων παραγόντων στο νομοσχέδιο που φέρνει η Κυβέρνηση και το Υπουργείο Αθλητισμού και με πόση θετική διάθεση το υποδέχονται.

Ο ΣΥΡΙΖΑ, φυσικά, συνεχίζοντας την επαναστατική κοινοβουλευτική γυμναστική θα απέχει από την ψήφιση και αυτού του νομοσχεδίου, όπως απέχει και από την ψήφιση και όλων των θετικών μέτρων που φέρνει τις τελευταίες μέρες η Κυβέρνηση. Αυτή η αποχή φαίνεται πως κάνει τον ΣΥΡΙΖΑ να θυμάται ξανά ή να ανακαλύπτει ξανά τον παλιό καλό του εαυτό, εκείνον των χρόνων του μνημονίου τότε που υπόσχονταν τα πάντα στους πάντες ανέξοδα, βεβαίως.

Το λέω αυτό με αφορμή μια από τις τελευταίες εμφανίσεις του κ. Τσίπρα ξανά πάνω στα τρακτέρ. Σαν να μην πέρασε μια μέρα από τον τότε Φεβρουάριο του 2013, τότε που υποσχόταν πάλι τα πάντα και στους αγρότες και στους κτηνοτρόφους. Και φυσικά το τι έκανε ο ΣΥΡΙΖΑ, οι ΣΥΡΙΖΑ-ΑΝΕΛ στα χρόνια της διακυβέρνησής τους για τον πρωτογενή τομέα, για τους αγρότες και για τους κτηνοτρόφους το ξέρουν και το θυμούνται, δυστυχώς, με τα μελανότερα σημεία οι αγρότες και οι κτηνοτρόφοι αυτής της χώρας.

Η μνήμη όλων των πολιτών, κυρίες και κύριοι του ΣΥΡΙΖΑ, για την Κυβέρνησή σας συνοψίζεται θεωρώ σε μια ερώτηση στη χθεσινή δημοσκόπηση της «ALCO» για τον «ALPHA», το κανάλι στο οποίο βρέθηκε ο Αρχηγός της Αξιωματικής Αντιπολίτευσης, ο κ. Τσίπρας, στις 14 Φεβρουαρίου για να δώσει συνέντευξη. Το ερώτημα, λοιπόν, ήταν αν ο ΣΥΡΙΖΑ ήταν στα πράγματα και ο Αλέξης Τσίπρας Πρωθυπουργός, η κατάσταση στη χώρα θα ήταν καλύτερη ή χειρότερη. Σ’ αυτό οι πολίτες, λοιπόν, απαντούν και το 41% συγκεκριμένα απαντά ότι θα ήταν χειρότερη και το 25% περίπου ίδια. Δηλαδή, το 66% των πολιτών δεν πιστεύει αυτά που λέει ο ΣΥΡΙΖΑ και ο Αρχηγός του, δηλαδή, ότι αν κυβερνούσε αυτός, τα πράγματα θα ήταν καλύτερα.

Αυτό θεωρούμε ότι είναι το μεγάλο σας πρόβλημα, κυρίες και κύριοι του ΣΥΡΙΖΑ, διότι δεν πείθετε, δεν έχετε πρόταση, δεν έχετε καμμία εναλλακτική διακυβέρνησης που οι πολίτες να μπορέσουν να ακούσουν και, βεβαίως, να πιστέψουν και να εμπιστευθούν. Αναμασάτε τα ίδια ξεπερασμένα συνθήματα, στηρίζεστε στα ίδια έωλα επιχειρήματα κατά της κυβερνητικής πολιτικής, επαναλαμβάνετε τους ίδιους και τους ίδιους ανέξοδους λαϊκισμούς.

Επειδή βλέπετε την ήττα να έρχεται, στελέχη σας, όπως ο κ. Σκουρλέτης, ανακαλύπτουν εκ νέου την κυβέρνηση των ηττημένων, που λέει ξαφνικά ότι θα γίνει κυβέρνηση των νικητών και ο κ. Τσίπρας προσπαθώντας να το ξορκίσει αυτό λέει πως δεν θα είναι πολιτικά ηθικό να κάνει μια τέτοια κυβέρνηση.

Τώρα να μου επιτρέψετε, κυρίες και κύριοι συνάδελφοι του ΣΥΡΙΖΑ, να αναρωτηθώ για ποια πολιτική ηθική μιλάει ο ΣΥΡΙΖΑ όταν κυβέρνησε τεσσεράμισι χρόνια με τον Πάνο Καμμένο. Πραγματικά, νομίζω ότι να μιλάτε για πολιτική ηθική, όταν αναγκαστήκατε, προκειμένου να πάρετε την κυβέρνηση, να συνεργαστείτε με τον κ. Καμμένο, προκαλεί μόνο γέλια.

Και ενώ εσείς βρίσκεστε μεταξύ της Κυβέρνησης των ηττημένων και των απειλών του κ. Πολάκη ότι δεν θα συμμετάσχει στο ψηφοδέλτιο των Χανίων αν δεν συμπεριληφθεί και ο εκλεκτός του, προκειμένου να αποτραπεί η εκλογή του κ. Σταθάκη, αναφέρθηκα στον κ. Πολάκη, τον αγαπημένο μου κ. Πολάκη, αυτόν που, αν θυμάστε, από αυτό εδώ το Βήμα στις 13 Απριλίου του 2022 στο αίτημα για άρση της ασυλίας του κατόπιν μήνυσης που του έκανα για συκοφαντική δυσφήμιση, είπε -επαναλαμβάνω από αυτό εδώ το Βήμα- ότι «θα με πάει αίμα και θα με ξεφτιλίσει στα δικαστήρια».

Ανοίγω μια παρένθεση και λέω ότι σήμερα ήταν η δικάσιμος αυτής της μήνυσης που έκανα στον κ. Πολάκη και ο κ. Πολάκης βεβαίως ζήτησε αναβολή λόγω COVID στο πρόσωπο της συνηγόρου που επέλεξε να τον υποστηρίξει.

Μεταξύ λοιπόν αυτών των απειλών και των διλημμάτων που έχετε, κυρίες και κύριοι του ΣΥΡΙΖΑ, η Κυβέρνηση από το δημοσιονομικό χώρο που δημιουργεί πολιτική, τη στηρίζει, όπως έχει υποσχεθεί σε όλους τους πολίτες, για να αντιμετωπίσουν τις συνέπειες του πληθωρισμού και της ακρίβειας που προκαλεί η ενέργεια, η κρίση, ο πόλεμος.

Σήμερα άνοιξε η πλατφόρμα για το Market Pass, προκειμένου να απορροφηθεί ένα μέρος της αύξησης των τιμών στα είδη πρώτης ανάγκης και στα ψώνια που κάνουν όλοι οι πολίτες στα σουπερμάρκετ. Σε λίγες μέρες έρχεται για ψήφιση η παρέμβασή μας, ώστε να λάβουν ένα έκτακτο βοήθημα και οι συνταξιούχοι που λόγω του νόμου Κατρούγκαλου και της προσωπικής διαφοράς δεν μπόρεσαν να επωφεληθούν από τις αυξήσεις στις συντάξεις, που για πρώτη φορά μετά από πάρα πολλά χρόνια, μετά από δώδεκα χρόνια, είδαν οι συνταξιούχοι στις τσέπες τους. Και μέσα στο Μάρτιο ανακοινώνεται η γενναία αύξηση του κατώτατου μισθού που και αυτή ο ΣΥΡΙΖΑ, απών από τις κοινοβουλευτικές ψηφοφορίες, δεν θα ψηφίσει.

Στην τοξική ρητορεία σας, κυρίες και κύριοι του ΣΥΡΙΖΑ, η Κυβέρνηση απαντά με θετικά μέτρα για όλους τους πολίτες. Στην ακατάσχετη παροχολογία σας, που είναι βέβαια βασισμένη πάνω στο περίφημο πρόγραμμα της Θεσσαλονίκης του 2015, στο ανέκδοτο εκείνο πρόγραμμα το οποίο στη συνέχεια κάνατε βεβαίως κουρελόχαρτο, η Κυβέρνηση απαντά όπως πάντα με συνέπεια, ειλικρίνεια, με κοστολογημένα μέτρα και προτάσεις, που θα μετατρέψουν τη δεύτερη τετραετία σε μια τετραετία σταθερής και ουσιαστικής αύξησης των εισοδημάτων όλων των πολιτών.

Κυρίες και κύριοι συνάδελφοι, άκουσα τα στελέχη της Αντιπολίτευσης να ενοχλούνται από τις αναφορές του Πρωθυπουργού ότι ο ΣΥΡΙΖΑ μπορεί να αμφισβητήσει το εκλογικό αποτέλεσμα και να ορκίζονται ότι κάτι τέτοιο δεν πρόκειται να συμβεί.

Φυσικά, ο Πρωθυπουργός δεν το είπε αυτό εν κενώ, γιατί όλοι θυμόμαστε τον κ. Τσίπρα τον περασμένο Δεκέμβριο να θέτει όρους, προκειμένου να γίνουν με αδιάβλητο τρόπο οι εκλογές. Χαιρόμαστε που τα στελέχη της Αξιωματικής Αντιπολίτευσης σε όλους τους τόνους ανέφεραν τις τελευταίες ημέρες ότι δεν υπάρχει καμμία πρόθεση αμφισβήτησης εκλογικού αποτελέσματος από μέρους τους.

Αυτό ελπίζω να σας βοηθήσει να συνειδητοποιήσετε και την επερχόμενη ήττα σας στις εκλογές και έστω και τώρα, έστω και στο παρά πέντε, να εγκαταλείψετε τη στείρα και λαϊκίστικη ρητορική σας, προκειμένου ο προεκλογικός αγώνας -που σε λίγο, όπως δείχνουν τα πράγματα, θα ξεκινήσει και επισήμως- να είναι γόνιμος και ουσιαστικός.

Οι πολίτες δεν έχουν ανάγκη ούτε από κραυγές ούτε από πόλωση. Το έχουμε ζήσει και το έχουμε πληρώσει στη δεκαετία των μνημονίων. Το κάνατε με τον ταξικό διχασμό των πολιτών πριν κυβερνήσετε και μετά, κατά τη διάρκεια της διακυβέρνησής σας. Η προσπάθειά σας να εμφανίζεται μια κοινωνία οργισμένη και στα κάγκελα εναντίον της Κυβέρνησης βλέπετε και μόνοι σας φαντάζομαι ότι πέφτει στο κενό.

Μόνο τις δύο χθεσινές δημοσκοπήσεις να μελετήσετε, θα βρείτε κρίσιμα συμπεράσματα για το μέλλον του κόμματός σας, αλλά και για τον προεκλογικό σας λόγο. Η δικαιολόγηση της δεύτερης θέσης στην οποία βρίσκεστε τόσα χρόνια στις δημοσκοπήσεις είναι πράγμα πρωτοφανές στα μεταπολιτευτικά χρονικά. Ακούσαμε βέβαια να επαναφέρει ο κ. Τζανακόπουλος την άποψη ότι υποεκτιμάται ο ΣΥΡΙΖΑ στις δημοσκοπήσεις.

Αντιλαμβάνεστε ότι αυτά δεν μπορούν να σταθούν σε μια σοβαρή συζήτηση. Είναι λοιπόν, καιρός να βγάλετε το κεφάλι από την άμμο, να δείτε οι πολίτες γιατί δεν σας ακούν, γιατί σας γυρίζουν την πλάτη, γιατί δεν πιστεύουν τον λόγο σας και γιατί δηλώνουν ότι αν ήσασταν εσείς στην κυβέρνηση, τα πράγματα βεβαίως θα ήταν πολύ χειρότερα.

Εμείς, αντιθέτως, απευθυνόμαστε στους πολίτες με το έργο μας, με τις πράξεις μας, με την παραδοχή των λαθών μας και με την ειλικρίνεια ότι μαθαίνουμε από αυτά και ότι η δεύτερη ευκαιρία που θα μας δώσουν στις εκλογές θα αξιοποιηθεί με τέτοιο τρόπο, για να οδηγηθεί πλέον η χώρα σταθερά και αμετάκλητα στον δρόμο της ανάπτυξης, της προόδου και της ευημερίας για όλους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Είχε ζητήσει τον λόγο ο κ. Συντυχάκης για ένα λεπτό, για μια επισήμανση, πριν ολοκληρωθεί η διαδικασία, δεν τον βλέπω όμως αυτή τη στιγμή στην Αίθουσα.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μωραΐτη, έχετε τη δευτερολογία σας. Παρακαλώ.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Κύριε Πρόεδρε, έχουμε θέσει μέσω των τοποθετήσεών μας -κι εγώ ως εισηγητής και ο Κοινοβουλευτικός μας Εκπρόσωπος και ο συνάδελφός μου ο κ. Τόλκας- μια σειρά από ερωτήματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Συγγνώμη, κάνω μια ερώτηση. Θα μπούμε στη δευτερολογία των εισηγητών τώρα; Για να ακούσουμε τον Υπουργό πρώτα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γι’ αυτό δεν ξέρω, το αποφασίζει ο Υπουργός.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Αν θέλει ο Υπουργός.

Ρωτάω όμως διότι για να μπορέσουμε να μπούμε στον δεύτερο κύκλο, αγαπητέ κύριε συνάδελφε -και απευθυνόμενος και προς τους άλλους-, θα πρέπει να πάρουμε κάποιες απαντήσεις.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εγώ δεν έχω θέμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, θα μιλήσετε τελευταίος;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα μιλήσω τελευταίος, κύριε Πρόεδρε.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Απλά, αν δεν πάρουμε κάποιες απαντήσεις…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Υπουργός θέλει να μιλήσει στο τέλος.

Θέλετε να επισημάνετε κάτι, κύριε Υπουργέ;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Όχι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Απλά, στα ερωτήματα τα οποία θέσαμε δεν θα πάρουμε απαντήσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ αυτό δεν μπορώ να το αποφασίσω. Ο Υπουργός θέλει να μιλήσει τελευταίος.

Θέλετε τη δευτερολογία σας να την κάνετε τώρα; Θέλετε να πείτε κάτι;

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Δεν υπάρχει άλλος ομιλητής;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Ωραία.

Πόσα λεπτά έχω, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τέσσερα λεπτά.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Σας ευχαριστώ πάρα πολύ.

Όσον αφορά το νομοσχέδιο, τα είπα στην πρώτη μου τοποθέτηση. Είναι η συνέχεια που ακολουθεί ο κ. Αυγενάκης τριάμισι χρόνια, μια πρόχειρη νομοθέτηση και στο πόδι. Φέρνει μια σειρά από τροπολογίες και ασύνδετες μεταξύ τους νομοθετικές ρυθμίσεις. Και αυτό το οποίο απουσιάζει δεν είναι τίποτε άλλο παρά η έλλειψη ενός οράματος, ενός σχεδίου συνεκτικού πάνω στον αθλητισμό.

Είπα στην τοποθέτησή μου ότι αυτό το οποίο έχει δημιουργήσει ο κ. Αυγενάκης με τα επτά του νομοσχέδια, με την πολιτική αυτή που ακολουθεί εμπορευματοποίησης του ελληνικού αθλητισμού, με τις τροπολογίες -στις οποίες θα αναφερθώ μετά-, αυτό το οποίο καταφέρνει είναι να παραμένει πιστός στην εκπροσώπηση συγκεκριμένων συμφερόντων και να μην κάνει τίποτα για να λύσει τα αδιέξοδα τα οποία έχουν συσσωρευτεί στον χώρο του αθλητισμού.

Ζήτησα πριν τις νομοτεχνικές βελτιώσεις, τις οποίες μάς ανακοίνωσε ο Υπουργός πριν. Δεν τις έχουμε ακόμα, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Τις έχω καταθέσει! Τις είχε η υπηρεσία.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 152-155)

(ΑΛΛΑΓΗ ΣΕΛΙΔΑΣ)

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Ναι, ναι. Με βάζει ο κύριος Πρόεδρος να κάνω δευτερολογία και δεν έχουμε ούτε νομοθετικές βελτιώσεις, δεν έχουμε ούτε απαντήσεις πάνω στα ερωτήματα. Δηλαδή θα τις πάρω για να μιλήσω πάλι άλλα τέσσερα λεπτά. Τώρα ήρθαν, τώρα ήρθαν από το πρωί!

Εγώ, λοιπόν, θέλω να πω τα εξής, κύριε Πρόεδρε, και θέλω να πάω σε αυτή τη σκανδαλώδη τροπολογία, η οποία ήρθε την τελευταία στιγμή και αφορά η μία το ποδόσφαιρο όπου θέλω να θυμίσω ότι είναι ο μεγάλος ασθενής του ελληνικού αθλητισμού. Δεν θα επαναλάβω όλα αυτά που είπα για τη Super League 2 πριν, που το πρωτάθλημα αυτό των τριάντα έξι ομάδων ήταν εμπνεύσεως του κ. Αυγενάκη. Κάνει προσπάθεια να το βγάλει από πάνω του, να πει ότι δεν ήταν δική του ιδέα και βεβαίως πριν μία βδομάδα να τους καταγγέλλει όλους αυτούς και να τους απαξιώνει διοικήσεις και ομάδες και σωματεία. Δεν βλέπει ο κ. Αυγενάκης τη σημασία του δεύτερου πρωταθλήματος στη χώρα, που εκεί δίνεται η μεγάλη ευκαιρία στα ποδοσφαιρικά ταλέντα, στα νέα παιδιά της χώρας να αποκτήσουν μια ευκαιρία. Στον αέρα λοιπόν το ποδόσφαιρο!

Και την ίδια ώρα, ενώ προσπαθεί να ακροβατήσει μεταξύ της Super League, μεταξύ της ΕΠΟ, μεταξύ της ολιστικής μελέτης, προσπαθεί με τον ρόλο του τροχονόμου να δει πώς θα διορθώσει όλα αυτά -εγώ δεν είμαι από αυτούς που λέω ότι εκπροσωπείτε κάποιον- προσπαθείτε να ισορροπήσετε μεταξύ όλων και αυτό το οποίο το οποίο καταφέρνετε είναι μία τρύπα στο νερό. Ειλικρινά, δεν υπάρχει αυτή τη στιγμή δικαιολογία στο παραπέντε και ενώ έχετε ανακοινώσει όλα αυτά και νομοθετήσει για την επαγγελματική διαιτησία, να έρχεστε εδώ χωρίς καμμία διαβούλευση, χωρίς τίποτα να φέρνετε αυτή τη ρύθμιση σήμερα.

Και έρχομαι στα ερωτήματα που σας έκανα. Δηλαδή, διαιτητές οι οποίοι θα αγωνίζονται έχουν το δικαίωμα του εκλέγεσθαι. Και όπως αντιλαμβάνεστε, εγώ, εσείς, ο κ. Μάρκου και ο κ. Κωνσταντινόπουλος, αν εκλέγουμε εγώ και εσείς, ο κ. Κωνσταντινόπουλος και ο κ. Μάρκου δεν νομίζω να πιστεύετε ότι θα παίξει, θα μπει στους πίνακες ή θα έχει τις ίδιες ευκαιρίες με εμάς τους δύο. Και σας έκανα το ερώτημα, αυτό πώς το λύνετε. Πώς βάζουμε σε αυτή τη δοκιμασία την ελληνική διαιτησία που περνάει όλα αυτά που περνάει σήμερα; Γνωρίζετε ότι στους συνδέσμους πανελλαδικά -παρατηρείται σε όλη την Ελλάδα- δεν πάνε νέα παιδιά; Δεν πάνε νέα παιδιά σήμερα, δεν θα έχουμε νέους διαιτητές. Απαξιώνονται οι Έλληνες διαιτητές σήμερα σε όλα τα επίπεδα. Δεν έχουμε νέους ανθρώπους που να θέλουν να μπουν και να υπηρετήσουν την ελληνική διαιτησία και αποσπασματικά με αυτά που φέρατε πριν μήνες, με αυτά που κάνετε σήμερα αυτό το οποίο καταφέρνετε είναι να μεγαλώνει αυτό το αδιέξοδο στο ελληνικό ποδόσφαιρο.

Έχουμε λιγότερες ομάδες στο ερασιτεχνικό ποδόσφαιρο. Πολλές ομάδες κλείνουν και δεν μπορούν να ανταπεξέλθουν. Νέα παιδιά δεν έχουν τις ευκαιρίες που είχαν πριν δύο, τρεις και τέσσερις δεκαετίες σε αυτό το αγαπημένο άθλημα όλων.

Και δεν υπάρχει ένα σχέδιο, για το οποίο από την πρώτη στιγμή ήρθαμε και σας είπαμε ότι είμαστε εδώ. Τι είναι η ολιστική μελέτη; Είναι ένας οδικός χάρτης. Πάμε από κοινού να τον υπηρετήσουμε! Είπαμε για την επαγγελματική διαιτησία, δεν είμαστε απέναντί σας, αλλά θέλει ένα σχέδιο, θέλει ένα όραμα, θέλει μια διαβούλευση. Όλα αυτά, δυστυχώς, δεν έχουν γίνει και έρχεται προκλητικά μια τροπολογία που θέλω να καταλάβω ειλικρινά για ποιον λόγο έρχεται.

Και έρχομαι στο δεύτερο μέρος της, που είναι τα χιονοδρομικά του Σελίου και της Βασιλίτσας. Εγώ θα πίστευα ότι η Κυβέρνηση θα είχε διαβάσει, είχε μελετήσει, είχε δει τι έγινε με τον Παρνασσό, ένα αρνητικό παράδειγμα -το αναφέρω- ή ένα θετικό παράδειγμα που έχουμε μπροστά μας, που είναι τα Καλάβρυτα.

Και ειλικρινά, στο πουθενά την τελευταία στιγμή φέρνετε μία νομοθετική ρύθμιση που δεν είναι τίποτε άλλο από αυτό που σας είπα πριν. Προφανώς κάποιοι «επενδυτές» -σε εισαγωγικά, γιατί πολλούς επενδυτές ακούμε, αλλά ουσιαστικούς επενδυτές δεν βλέπουμε- έβαλαν στο μάτι και το Σέλι και τη Βασιλίτσα και ετοιμάζονται να κάνουν τα deals τους.

Αυτό ακριβώς, είναι κρίμα στο παραπέντε η τελευταία σας νομοθετική ρύθμιση, κύριε Υπουργέ, να είναι κάτι αντίστοιχο με αυτό που έχετε κάνει με το ΟΑΚΑ, τον «Άγιο Κοσμά» και άλλες αθλητικές εγκαταστάσεις. Δεν μπορεί η Κυβέρνησή σας πλέον να ξεπουλά δημόσιες αθλητικές εγκαταστάσεις κατ’ αυτό τον τρόπο.

Και το χειρότερο από όλα είναι ο τρόπος που το κάνατε. Εγώ σας έθεσα το ερώτημα πριν: Μιλήσατε με τις τοπικές κοινωνίες; Μιλήσατε με την τοπική αυτοδιοίκηση; Εγώ αντιλαμβάνομαι τον προβληματισμό ότι μπορεί αυτά τα νομικά πρόσωπα να μπορούσαν να πάνε τις επενδύσεις, όλα αυτά μέχρι ένα σημείο. Όμως, γιατί να απουσιάζει αυτός ο διάλογος;

Άρα, λοιπόν, είναι σκανδαλώδης η τροπολογία αυτή, είναι μια προβληματική τροπολογία. Εμείς σας καλούμε να την πάρετε πίσω, γιατί στο πρώτο σκέλος της αυτή η τροπολογία μεγαλώνει τα αδιέξοδα, στο δεύτερο σκέλος της αποκαλύπτει την πολιτική σας, που δεν είναι τίποτε άλλο παρά το ξεπούλημα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Αν μπορούμε να βγάλουμε ένα συμπέρασμα από τη συζήτηση σήμερα, αλλά και από τη συζήτηση στις επιτροπές, είναι ότι τόσο η Νέα Δημοκρατία όσο και ο ΣΥΡΙΖΑ και το ΠΑΣΟΚ παρά τους διαξιφισμούς, παρά τους ανεβασμένους τόνους δεν αμφισβητούν, αλλά αντίθετα υπηρετούν τον εμπορευματοποιημένο αθλητισμό και θα έλεγα και ότι ανταγωνίζονται για το ποιος θα τον υπηρετήσει ακόμα καλύτερα.

Γι’ αυτό και καμμία κυβέρνηση, βέβαια, ανεξαιρέτως σε κανένα νομοσχέδιο δεν είχε -όχι τη διάθεση- τη στρατηγική, δεν είχε την πολιτική, προκειμένου να παρουσιάσει μια κοινωνική ολιστική αντίληψη για το ζήτημα του αθλητισμού. Πάντα το βλέμμα τους ήταν και είναι στραμμένο στην οικοδόμηση και γιγάντωση του εμπορευματοποιημένου αθλητισμού και της επιχειρηματικής δραστηριότητας. Γι’ αυτό, φυσικά και όλοι -μα, όλοι!- με όλα τους τα νομοσχέδια διαχρονικά αρνούνται να ασχοληθούν και να στηρίξουν τον ερασιτεχνικό αθλητισμό, τον σχολικό, τον πραγματικό εργασιακό αθλητισμό, την ενίσχυση των υποδομών και των αθλητικών εγκαταστάσεων, την ενίσχυση γενικότερα του ερασιτεχνικού αθλητισμού με γενναία χρηματοδότηση σωματείων και ομοσπονδιών.

Επιτρέψτε μου να αναφερθώ σε ορισμένες διατάξεις που άφησα σε εκκρεμότητα από την πρωτολογία μου. Η πρόβλεψη του νομοσχεδίου για τη διοργάνωση δραστηριοτήτων από μη αθλητικούς φορείς που δεν συμπεριλαμβάνονται στο επίσημο πρόγραμμα ομοσπονδίας, όπως προβλέπει το άρθρο 14 του παρόντος σχεδίου νόμου, είναι ένα δείγμα διευκόλυνσης της επιχειρηματικοποίησης αυτών των δραστηριοτήτων, που δείχνει δηλαδή την προσπάθεια της Κυβέρνησης να διευρύνει τον εμπορευματοποιημένο αθλητισμό και στους χώρους αυτούς.

Το γεγονός ότι δεν απαιτείται πλέον ούτε πιστοποίηση των φορέων αυτών από τη Γενική Γραμματεία Αθλητισμού ούτε έγκριση της αθλητικής ομοσπονδίας και βεβαίωση από αυτή για την καταλληλότητα και ασφάλεια του χώρου νομίζω ότι πιστοποιεί του λόγου το αληθές, αυτό δηλαδή που είπα προηγουμένως.

Όχι μόνο δεν συμφωνούμε, αλλά θεωρούμε ως αυτονόητο μια αθλητική ομοσπονδία να έχει την αποκλειστική αρμοδιότητα και ευθύνη προκήρυξης διοργάνωσης ή έγκρισης οποιουδήποτε αγωνίσματος διεξάγει και περιλαμβάνει στο καλεντάρι της η αντίστοιχη παγκόσμια ομοσπονδία.

Δεν θα είχαμε αντίρρηση, ακούγοντας με προσοχή τους εκπροσώπους της Ελληνικής Ομοσπονδίας Συλλόγων Λαϊκού Μαζικού Αθλητισμού και Υπεραποστάσεων, να κατοχυρωθεί το δικαίωμα και σε αυτή την ομοσπονδία για τη διοργάνωση παρόμοιων δραστηριοτήτων. Εδώ μιλάμε για δρομείς και μια δραστηριότητα υπαρκτή η οποία εντάσσεται στο δρομικό κίνημα που μεγάλωσε ιδιαίτερα μετά την πανδημία. Είναι άλλο πράγμα, όμως, η δυνατότητα να κατοχυρώνεται η συγκεκριμένη δραστηριότητα αυτής της ομοσπονδίας και άλλο πράγμα να δίνεται η δυνατότητα σε έναν για παράδειγμα μεγάλο ιδιωτικό όμιλο να κάνει ημιμαραθώνιο. Γι’ αυτό και διαφωνούμε με τη συγκεκριμένη διάταξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, είμαστε κάθετα αντίθετοι με το πογκρόμ -επιτρέψτε μου την έκφραση- πογκρόμ κυνηγητού των αθλητικών σωματείων που συνεχίζει η Κυβέρνηση με τις διατάξεις του άρθρου 18, αναφορικά με τις συνέπειες από τη μη εισαγωγή στοιχείων στο Μητρώο Φορέων της Γενικής Γραμματείας Αθλητισμού. Θεωρούμε ότι είναι εξοντωτικό, είναι αυθαίρετο, άρα, απαράδεκτο, πρέπει να αποσυρθεί κατά την άποψή μας. Ξεπερνώντας μάλιστα κάθε έννοια ποινής, κάνει αυτοδίκαιη έκπτωση του διοικητικού συμβουλίου. Έκπτωση και καθαίρεση, τουλάχιστον από ό,τι γνωρίζουμε, τελευταία φορά είχε κάνει ο Ασλανίδης επί χούντας, έκτοτε, μετά από την έκπτωση Ασλανίδη, εάν υπήρχαν παρόμοιες περιπτώσεις.

Είναι φανερό ότι στοχεύετε στα μεγάλα σωματεία που περικλείουν πολλούς και διαφορετικούς αθλητικούς φορείς.

Τέλος, η υπουργική τροπολογία που είναι απαράδεκτη από κάθε άποψη και πονηρή πρέπει να αποσυρθεί για τους εξής λόγους: Πρώτον, για το άρθρο 1 που αφορά τους διαιτητές. Ρωτάμε το εξής: Πώς γίνεται ένας εν ενεργεία διαιτητής να ασκεί διοίκηση αξιολογώντας τον εαυτό του; Πού το έχετε ξαναδεί αυτό; Δεύτερον, γιατί προτρέψατε να αλλάξει το καταστατικό της Ομοσπονδίας Διαιτητών, να γίνει Ένωση Διαιτητών από ομοσπονδία και δεν τους εγγράφετε στην ΕΠΟ, όπως λέει η ολιστική μελέτη της UEFA την οποία και επικαλείστε; Αυτά είναι ερωτήματα στα οποία πρέπει να απαντήσετε. Πώς περνάτε μία τροπολογία χωρίς να πάρετε τη γνώμη της Ένωσης Διαιτητών που διαφωνεί; Πήρατε τη γνώμη της Ένωσης; Σε αυτό πρέπει να απαντήσετε. Από αυτή την άποψη λοιπόν και επειδή είναι μια επικίνδυνη και φωτογραφική τροπολογία, πρέπει να την αποσύρετε.

Δεύτερον, για το άρθρο 2 που αφορά τα χιονοδρομικά κέντρα Βασιλίτσας και Σελίου. Είναι φανερό, όπως είπε ένας δήμαρχος, ότι προωθείται η ιδιωτικοποίηση των χιονοδρομικών κέντρων και μάλιστα στα μουλωχτά. Δίνει τη δυνατότητα ανάθεσης διαγωνισμό από το ΤΑΙΠΕΔ για τα χιονοδρομικά κέντρα Βασιλίτσας και Σελίου με κοινή υπουργική απόφαση Υπουργείου Οικονομικών και Υφυπουργείου Αθλητισμού κατά παρέκκλιση νόμου που αφορά την απαγόρευση μεταβίβασης περιουσιακών στοιχείων του δημοσίου. Άρα με τον τρόπο αυτό το ΤΑΙΠΕΔ δύναται να κάνει διαγωνισμό για την αξιοποίηση από ιδιώτες. Ούτε τους εργαζόμενους ρωτήσατε ούτε την τοπική διοίκηση, τον δήμο δηλαδή, που διαμαρτύρονται.

Κατά την άποψή μας, τα χιονοδρομικά κέντρα πρέπει να είναι ανοιχτά στον κόσμο, στη νεολαία, στα σχολεία για να έρχονται σε επαφή με το βουνό και να γνωρίσουν τη φύση, τα μονοπάτια, τα αθλήματα του βουνού και όχι να μπαίνουν εισιτήρια σε όσους επισκέπτονται τα βουνά και τα μονοπάτια, τον φυσικό πλούτο της χώρας. Δεν είναι επιχείρηση ούτε τα βουνά ούτε η θάλασσα ούτε ο ίδιος αυτός καθ’ αυτός ο αθλητισμός. Και το θέμα δεν είναι αν έχει την ευθύνη ο δήμος ή ο ιδιώτης, διότι κάλλιστα ένας δήμος μπορεί να ασκήσει επιχειρηματική δραστηριότητα, αλλά θα είναι πάντα σε βάρος των δημοτών. Το θέμα είναι να έχει πρόσβαση η ίδια η λαϊκή οικογένεια. Είναι απορριπτέα, λοιπόν, η τροπολογία και μάλιστα ζητάμε να την αποσύρετε ως απαράδεκτη.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τρεις εκπαιδευτικοί συνοδοί τους από το Γενικό Λύκειο Κροκεών Λακωνίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο θα πάρει τώρα η κ. Σακοράφα και ολοκληρώνουμε…

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κι εγώ, κύριε Πρόεδρε, θέλω τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Κι εγώ, κύριε Πρόεδρε, θέλω να δευτερολογήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μάλιστα, κύριε Μπούμπα, μην ανησυχείτε. Θέλετε να πάρετε τον λόγο εσείς; Μην τσακωθούμε τώρα, ας πάρει τον λόγο ένας από τους δύο, εσείς ή η κ. Σακοράφα.

Ορίστε, κυρία Σακοράφα, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κατ’ αρχάς, κύριε Πρόεδρε, θα ήθελα να ζητήσω συγγνώμη που δεν ήμουν στην Αίθουσα πριν. Ήμουν στην επιτροπή. Όπως καταλαβαίνετε, εμείς, τα μικρά κόμματα, τρέχουμε να προλάβουμε τις υποχρεώσεις μας.

Θέλω να πω εξαρχής ότι συμφωνούμε και με την τροπολογία που έχει φέρει το ΚΚΕ, την οποία και υποστηρίζουμε. Επίσης, θα θέλαμε να υποστηριχθεί και από τους συναδέλφους η τροπολογία που έχει φέρει το ΜέΡΑ25 και αφορά στη στέγαση αθλητικού σωματείου. Συγκεκριμένα, η προτεινόμενη διάταξη, όπως υπάρχει στην τροπολογία, λέει ότι επιτρέπεται η συστέγαση αθλητικού σωματείου με εμπορική επιχείρηση μόνο σε αθλητικές εγκαταστάσεις και με την αναγκαία προϋπόθεση ότι η επιχείρηση λειτουργεί αποκλειστικά με αντικείμενο που αφορά στην εξυπηρέτηση των αναγκών λειτουργίας συγκεκριμένης αθλητικής εγκατάστασης.

Τώρα θα μου επιτρέψετε να κάνω πέντε παρατηρήσεις σχετικά με το πρόγραμμα «ΧΙΛΩΝ». Ο κύριος Υφυπουργός φέρνει προς ψήφιση μια διάταξη για το πρόγραμμα «ΧΙΛΩΝ», ενώ έχουν ήδη προηγηθεί τέσσερις συνολικά προϋπολογισμοί για τον αθλητισμό και ένας αντίστοιχος αριθμός προϋπολογισμών φυσικά για τις ομοσπονδίες, οι οποίες, όπως έλεγε τότε ο κύριος Υφυπουργός, έγιναν με αξιοποίηση του προγράμματος «ΧΙΛΩΝ». Μάλιστα, αυτοί οι προϋπολογισμοί έγιναν κάτω από ιδιαίτερες συνθήκες, όπως ήταν αυτή της πανδημίας, του λουκέτου στον αθλητισμό, αλλά και μιας διοργάνωσης Ολυμπιακών Αγώνων που είχαμε την προηγούμενη χρονιά, αλλά και των Παραολυμπιακών. Να υποθέσω, λοιπόν, εδώ ότι δεν γινόταν απόλυτη εφαρμογή του προγράμματος «ΧΙΛΩΝ»; Η ερώτηση που προκύπτει είναι αν η κατανομή των επιχορηγήσεων τότε γινόταν όχι με την επίκληση του προγράμματος, αλλά με την παλιά μέθοδο κατά το δοκούν και στο πόδι.

Η δεύτερη παρατήρηση αφορά στην ηλεκτρονική εφαρμογή που έρχεται προς ψήφιση, την οποία αναπτύσσει και διαχειρίζεται η αρμόδια για θέματα αθλητικών φορέων, η Διεύθυνση Αγωνιστικού Αθλητισμού της Γενικής Γραμματείας Αθλητισμού. Ρωτάω, λοιπόν, το εξής: Τα προηγούμενα τέσσερα χρόνια δεν υπήρχε αυτή η εφαρμογή ή ήταν έωλη και μη καταχωρημένη νομικά η αξία της, η χρήση της;

Η τρίτη παρατήρηση είναι τα κριτήρια αξιολόγησης που αναφέρονται ως αντικειμενικά με την έννοια ότι είναι κοινά για όλους. Ωστόσο, υπάρχει μια σοβαρή υποκειμενική διάσταση όσον αφορά τα ποιοτικά και ποσοτικά χαρακτηριστικά, με την έννοια ότι αυτά με τον τρόπο που βαθμολογούνται και αντικατοπτρίζουν την αθλητική φιλοσοφία που ενστερνίζεται κάθε πολιτική δύναμη και οι πολιτικές που θέλει να υλοποιήσει κάθε αθλητική διαδικασία, τις κάνει διαφορετικές. Μπορεί, δηλαδή, να βαθμολογούνται περισσότερο ή λιγότερο οι επιδόσεις κάθε ομοσπονδίας στην ανάπτυξη ή στις διεθνείς επιτυχίες, περισσότερο ή λιγότερο ή και καθόλου στη χρηστή διοίκηση ή σε σύνθετες αθλητικές κοινωνικές δράσεις, σε προγράμματα εκπαίδευσης κ.λπ.. Ο τρόπος, λοιπόν, της ποσοτικοποίησης και της βαθμονόμησης είναι πολιτική επιλογή με σαφή υποκειμενική διάσταση. Αυτό είναι μια διαπίστωση.

Τέταρτη παρατήρηση. Πότε το Υπουργείο και η Γενική Γραμματεία Αθλητισμού έχουν δώσει στη δημοσιότητα και στο πλαίσιο της διαφάνειας και των ανοικτών δεδομένων πλήρη και αναλυτικά στοιχεία για την ανταπόκριση κάθε ομοσπονδίας ανά κατηγορία, ανά κωδικό κ.λπ.; Διότι έχουμε μόνο γενικά στοιχεία. Ας μας ενημέρωνε ο Υφυπουργός πώς γίνεται η βαθμονόμηση, με ποιο μαθηματικό σύστημα, με ποιους αλγόριθμους -αν υπάρχουν αυτοί οι αλγόριθμοι-, πότε ολοκληρώθηκαν και αν λειτουργούσαν τα προηγούμενα τέσσερα χρόνια, γιατί δεν γίνεται πιο σαφής αν αυτή η συγκεκριμένη διάταξη αφορά σε αυτά τα θέματα, κύριε Υπουργέ.

Πέμπτη παρατήρηση. Πόσο αντικειμενικό είναι τελικά το σύστημα που παρουσίασε ο κύριος Υφυπουργός τουλάχιστον σε σχέση με τις αρχικές επεξεργασίες; Πώς λαμβάνονται, δηλαδή, υπ’ όψιν οι διαφορές των ομαδικών από τα ατομικά αθλήματα ή των ομοσπονδιών που καλλιεργούν πολλά αθλήματα ή αγωνίσματα σε σχέση με κάποιες άλλες;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αντιπροέδρου)

Τελειώνω, κύριε Πρόεδρε.

Πώς διαχωρίζονται τα υψηλού κόστους αθλήματα, όσον αφορά τη συντήρηση των υποδομών, την προετοιμασία των αθλητών και των ομάδων, τις μετακινήσεις και τη μεταφορά του εξοπλισμού τους ή ακόμη και τη διεξαγωγή των αγώνων; Και με αυτό αναφέρομαι φυσικά στην ομοσπονδία του ΣΕΓΑΣ, η οποία, όπως ξέρετε, μεταφέρει και εξοπλισμό, ενώ και τα παιδιά μεταφέρουν τους δικούς τους εξοπλισμούς κ.λπ.. Πώς διαχωρίζονται τα αθλήματα, όταν για την πρόκριση σε μεγάλες διοργανώσεις απαιτείται συμμετοχή σε πολλαπλά τουρνουά ή σε αγώνες και προκριματικούς στο εξωτερικό και όχι απλά ένας προκριματικός αγώνας ή για να πιαστεί ένα αγωνιστικό όριο σε σχέση με το οικονομικό κόστος που προκύπτει; Πώς ενισχύονται οι ομοσπονδίες με λιγότερα εμπορικά αθλήματα, τα οποία όμως είναι εξίσου δημοφιλή, ιστορικά ή παραδοσιακά σε σχέση με όσες ομοσπονδίες απολαμβάνουν χορηγίες, τηλεοπτικά συμβόλαια ακόμα και από την κρατική ΕΡΤ ή από ιδιωτικά και συνδρομητικά κανάλια;

Εδώ, λοιπόν, δείχνω μερικά παραδείγματα για τα οποία δεν έχουν δοθεί ξεκάθαρες απαντήσεις, κύριε Πρόεδρε, και προφανώς όλη η αθλητική κοινότητα επιθυμεί αντικειμενική αξιολόγηση. Όμως, τα κριτήρια πρέπει να είναι πολύπλευρα και να καλύπτουν, θα έλεγα, μια ευρύτερη γκάμα παραμέτρων.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Εμείς εκφράσαμε τη διαφωνία μας, όπως είπαμε, και στις επιτροπές, αλλά και στην Ολομέλεια τουλάχιστον για τα τρία επίμαχα άρθρα, δηλαδή για το άρθρο 4, για το άρθρο 14 και για το άρθρο 26 σε ό,τι αφορά τη συστέγαση εμπορικής επιχείρησης και αθλητικού σωματείου.

Βέβαια, μπορεί ο Υπουργός να έχει κάνει αυτές τις αλλαγές σε ό,τι αφορά το άρθρο 4, εκτός από επιχειρήσεις εστίασης και αναψυχής, όπως λέτε, κύριοι Υπουργοί. Όμως, και πάλι θα μπορεί να υπάρχει εμπορική συναλλαγή σε ό,τι αφορά γεύματα, κέτερινγκ, μεταφορά φαγητού, ενώ, όπως αντιλαμβάνεστε, εκεί μπορεί να γίνουν και υπερτιμολογήσεις από κάποια σωματεία που βολεύουν, όπως θα λέγαμε, και εξυπηρετούν οικονομικά τέτοιου είδους επιχειρήσεις εστίασης. Άρα, λοιπόν, υπάρχει και πάλι αυτή η επιφύλαξη και αυτά τα ερωτηματικά που αφορούν το κατά πόσο ένα ερασιτεχνικό σωματείο μπορεί να συστεγάζεται και να ελέγχεται κατά το δοκούν από μία επιχείρηση εστίασης, όπως είναι κυλικεία και αναψυκτήρια. Διότι μπορεί να γίνει, όπως είπαμε, μία εμπορική συναλλαγή κατά το δοκούν σε ό,τι αφορά φαγητά, κέτερινγκ, γεύματα, αναψυκτικά κ.ο.κ., ακόμη και στις μεταφορές ομάδων, όπου πρέπει να προμηθευτούν από το συγκεκριμένο κυλικείο ή αναψυκτήριο. Άρα, λοιπόν, οι οικονομικές συναλλαγές θα υπάρχουν. To ερασιτεχνικό σωματείο πρέπει να είναι αμέτοχο σε όλη αυτή την εμπορική διαδικασία.

Το ίδιο βεβαίως ισχύει και για το άρθρο 26, όπου αναθεωρείτε έναν παλιό νόμο του 1999. Ο σοφός νομοθέτης κάτι ήξερε για να το νομοθετήσει.

Επίσης σε ό,τι αφορά το άρθρο 14 για τη διεξαγωγή αυτών των αθλητικών διαδρομών με την ευλογία της τοπικής αυτοδιοίκησης, να πούμε ότι καλή η τοπική αυτοδιοίκηση, αλλά δεν πρέπει να παραγκωνίζονται κάποια θεσμοθετημένα όργανα και πολλώ δε μάλλον από κάποιες εταιρείες, ακόμη και μη κερδοσκοπικού χαρακτήρα, που μπορούν να οργανώσουν τέτοιου είδους αθλητικές διοργανώσεις, με ό,τι αυτό συνεπάγεται.

Για τις κρατικές επιχορηγήσεις θα θέλαμε έναν καλύτερο μηχανισμό σε ό,τι αφορά τα κριτήρια και μπαίνει και το ερώτημα για τους αλλοδαπούς αθλητές. Δεν είμαστε ικανοποιημένοι ως Ελληνική Λύση να εγχειρίζουν απλώς την υπεύθυνη δήλωση, γιατί δεν ξέρουμε από πού είναι και αν συμμετέχουν σε άλλα αθλητικά «περίεργα» σωματεία.

Σε ό,τι αφορά την τροπολογία της τελευταίας στιγμής, κύριε Υπουργέ, για τα δύο χιονοδρομικά, να πούμε ότι τα χιονοδρομικά σίγουρα χρειάζονται οργάνωση. Χρειάζονται επίσης και τουριστική προβολή. Θεωρούμε ότι το Σέλι στον Νομό Ημαθίας και η Βασιλίτσα στα σύνορα Νομού Γρεβενών με τον Νομό Ιωαννίνων, εκεί στο Δίστρατο, που είναι μια πανέμορφη περιοχή, χρειάζεται τουριστική προβολή, χρειάζεται μάρκετινγκ προβολής. Ο πρότερος βίος, όμως, του χιονοδρομικού κέντρου του Παρνασσού αλλού μας οδηγεί, γιατί εκεί με αυτούς τους περίεργους μειοδοτικούς διαγωνισμούς φωτογραφικών διατάξεων μέσω της Εταιρείας Ακινήτων του Δημοσίου, η οποία ζήτησε ένα διαφορετικό business plan και δεν έγινε αποδεκτό, έχουμε ένα άνοιγμα από υπενοικιάσεις χιονοδρομικού κυρίως εξοπλισμού στον Παρνασσό τα τελευταία χρόνια της τάξεως του 1,7 εκατομμυρίου ευρώ και ακόμα προσπαθούμε να δούμε πόσα έχει απολέσει το δημόσιο.

Άρα, λοιπόν, με αυτό το business plan που μας περιγράφετε, είμαστε αντίθετοι υπό την έννοια ότι ναι μεν αξιοποίηση, προβολή, οργάνωση για να υπάρχει ευταξία και να προβληθούν τα χιονοδρομικά κέντρα, αλλά με την ίδια διαδικασία θα πρέπει να υπάρχουν δικλίδες ασφαλείας για να μη γυρίσουμε σε αυτή την ιστορία του Παρνασσού. Έχουν γίνει πάρα πολλά δημοσιογραφικά ρεπορτάζ και δεν μπορούμε να βρούμε άκρη εκεί. Πρόκειται για ένα τίμημα της τάξεως των 104 χιλιάδων ευρώ ετησίως για συγκεκριμένους ανθρώπους που υπενοικίαζαν και χώρους εστίασης αλλά και για χιονοδρομικό εξοπλισμό, διότι οι ατασθαλίες και όλες αυτές οι υπερτιμολογήσεις οι περίεργες γίνονται στον χιονοδρομικό εξοπλισμό. Εκεί λοιπόν θέλει προσοχή: «Ναι μεν, αλλά».

Εμείς καταψηφίζουμε κυρίως για τα άρθρα 4, 14, 12, 9, αλλά και το 26 διότι πρέπει να προστατεύσουμε πάση θυσία τον ερασιτεχνικό αθλητισμό που πρέπει να μείνει αμέτοχος σε κάθε είδους εμπορική δραστηριότητα πάσης φύσεως, ακόμη και με αυτές τις εταιρείες εστίασης που βάζετε, κάτι που δεν μας ικανοποιεί για τον λόγο που αναφέραμε, διότι αν υπάρχει ένα ερασιτεχνικό σωματείο και θέλει να κάνει μετακίνηση σε αποστολές το κυλικείο ή το αναψυκτήριο είναι αυτό που θα το προμηθεύει, άρα θα δημιουργήσει μία λίστα πελατών και εκεί ελλοχεύει ο κίνδυνος να έχουμε και υπερτιμολογήσεις διότι θα βολεύει τη συγκεκριμένη εταιρεία εστίασης, το σωματείο για φοροδιαφυγή.

Κάποιος μεγάλος καθηγητής μού έλεγε ότι «το απλό είναι δύσκολο, το σύνθετο είναι εύκολο». Πρέπει να τα απλοποιήσετε και να ξεκαθαρίσετε με βάση το άρθρο 4 ότι δεν μπορεί να συστεγάζεται ερασιτεχνικό αθλητικό σωματείο με εμπορική δραστηριότητα, έστω κι αν αυτό είναι υπό τη μορφή εστίασης, που το κάνετε συγκεκριμένο. Οπότε καταψηφίζουμε το συγκεκριμένο και έβδομο νομοσχέδιο του κ. Αυγενάκη για τους λόγους που είπαμε, βάζοντας αστερίσκους και αυτά τα ερωτήματα.

Σας ευχαριστώ θερμά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε μια νομοτεχνική και έχετε καταθέσει και τις προηγούμενες νομοτεχνικές βελτιώσεις. Απλώς να το πείτε προς το Σώμα, λόγω διαδικαστικών θεμάτων.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Οι νομοτεχνικές που έχω ανακοινώσει αναλυτικά στην αρχή της συνεδρίασης και που έχουν κατατεθεί και έχουν μοιραστεί και στους συναδέλφους αφορούν στο άρθρο 4 του σχεδίου νόμου, στον τίτλο, στο κείμενο του σχεδίου νόμου και στον πίνακα περιεχομένων μετά τη λέξη «τροποποίηση» προστίθεται η φράση «παράγραφος 5 άρθρου 7».

Προστίθεται επίσης παράγραφος 1 ως εξής: Το πρώτο εδάφιο της παραγράφου 5 του άρθρου 7 του ν.2725/1999 περί της απαγόρευσης συστέγασης αθλητικού σωματείου με εμπορική επιχείρηση τροποποιείται με την προσθήκη εξαίρεσης ως προς τις επιχειρήσεις εστίασης και αναψυχής και η παράγραφος 5 του άρθρου 7 διαμορφώνεται ως εξής: Απαγορεύεται η συστέγαση αθλητικού σωματείου και εμπορικής επιχείρησης, πλην των επιχειρήσεων εστίασης και αναψυχής, όπως κυλικεία και αναψυκτήρια που λειτουργούν εντός αθλητικών εγκαταστάσεων. Αθλητικό σωματείο το οποίο έχει συσταθεί με πρωτοβουλία ιδιωτικού και εκπαιδευτικού οργανισμού ή εργασιακού χώρου και φέρει την επωνυμία τους, δύναται να συστεγάζεται στην έδρα αυτών.

Σε συνέχεια της προηγούμενης νομοτεχνικής, η μόνη παράγραφος αριθμείται ως παράγραφος 2.

Στην παράγραφο 2 στο εισαγωγικό κεφάλαιο γα΄ μετά από τη φράση «η παράγραφος 3 του άρθρου 8 του ν.2725/1999» διαγράφονται τα στοιχεία δημοσίευσης του νόμου «(Α΄ 121)» και η φράση «με τη διαγραφή μετά από τη φράση ʺαν διαπιστωθεί ότιʺ της φράσης ʺτο σωματείο συστεγάζεται με εμπορική επιχείρηση ήʺ» αντικαθίσταται από τη φράση «με την προσθήκη της φράσης ʺμε την επιφύλαξη της παραγράφου 5 του άρθρου 7ʺ».

Στην εσωτερική παράγραφο 3 του άρθρου 8 του ν.2725 μετά από τη φράση «αν διαπιστωθεί ότι» προστίθεται η φράση «το σωματείο συστεγάζεται με εμπορική επιχείρηση, με την επιφύλαξη της παραγράφου 5 του άρθρου 7».

Στο άρθρο 5 του σχεδίου νόμου στο εισαγωγικό εδάφιο μετά από τη φράση «οι ακόλουθες τροποποιήσεις» προστίθεται η φράση «α) στην περίπτωση α΄, προστίθεται η φράση ʺκαι της Επιτροπής Φιλάθλου Πνεύματος Ηθικής και Δεοντολογίας της Ελληνικής Ολυμπιακής Επιτροπήςʺ» και αριθμείται πλέον ως β).

Αν δεν έχετε αντίρρηση, να μην τα διαβάσω όλα. Τα έχω καταθέσει στα Πρακτικά. Συμφωνείτε, κύριοι συνάδελφοι, για να μην τρώω τον χρόνο; Άλλωστε έχουν διανεμηθεί σε όλους.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει την ακόλουθη νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ.176)

ΑΛΛΑΓΗ ΣΕΛΙΔΑΣ

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Μια προτροπή θα ήθελα να κάνω προς τους εκπροσώπους των άλλων κομμάτων που θα τοποθετηθούν στη συνέχεια. Μέχρι στιγμής σε σχέση με την τροπολογία που έχει καταθέσει το ΚΚΕ για το αθλητικό κέντρο στον Άγιο Κοσμά θετικά έχει τοποθετηθεί η κ. Σακοράφα. Θα θέλαμε να πάρουν θέση και ο Υπουργός ως υπουργός και οι εκπρόσωποι των κομμάτων.

Τον λόγο έχει ο κ. Μάρκου για δύο λεπτά.

**ΚΩΝΣΤΑΝΤΙΝΟΣ ΜΑΡΚΟΥ**: Ευχαριστώ πολύ, κύριε Πρόεδρε.

Βεβαίως είναι όντως λίγο ανακόλουθο να κάνουμε δευτερολογία και μετά να μιλήσει ο Υπουργός. Εν πάση περιπτώσει όμως εγώ θα επαναλάβω το ερώτημα που έθεσε και ο εισηγητής μας για το χιονοδρομικό κέντρο στα Γρεβενά. Ερωτώ πάλι ευθέως τον κύριο Υπουργό: Είναι κάποια «εξυπηρέτηση» στον Πάτση ή σε κάποιον «Πάτση» η ιδιωτικοποίηση του χιονοδρομικού κέντρου; Σαφές και καθαρό.

Δεύτερον όσον αφορά τη Super League 2, εκείνο που θέλω να πω είναι ότι και με την προηγούμενη ΚΥΑ, αλλά και με τις διαρρέουσες αυτήν τη στιγμή από τις συναντήσεις του Υπουργού, το πρόβλημα είναι το εξής: Είπατε ότι υπάρχει χειραγώγηση. Ωραία. Εκκρεμότητα σε ομάδες. Ωραία. Και η προηγούμενη ΚΥΑ έλεγε ότι, εφόσον υπάρχει αυτή η εκκρεμότητα, μέχρι να εκδικαστεί, να στερούνται τη χρηματοδότηση. Οι τριάντα ομάδες της Super League 2 γιατί τιμωρούνται; Σας το είπαμε και στις επιτροπές.

Θα αναφερθώ και στην εισηγήτρια της Νέας Δημοκρατίας με δύο ενημερώσεις απλώς. Δεν είναι τίποτα άλλο.

Το ένα είναι ότι πλέον, κυρία συνάδελφε, τώρα έχουμε εκλογές. Τελείωσε ό,τι είχατε να εισπράξετε πολιτικά από τις χειραγωγούμενες δημοσκοπήσεις. Πλέον όλα κρίνονται στην κάλπη.

Δεύτερον, ενημερωτικά πάλι σας λέω ότι απ’ ό,τι διαβάζω τώρα και από το βιογραφικό του κ. Καμμένου υπήρξε Βουλευτής της Νέας Δημοκρατίας το 1993 έως το 2009 και το 2007 Υφυπουργός Εμπορικής Ναυτιλίας υπό τον Κώστα Καραμανλή.

Και κάτι τελευταίο. Κύριε Υπουργέ, όντως σας ζητώ συγγνώμη γιατί νωρίτερα είχα, θα έλεγα, έναν υποκειμενισμό σε αυτό που είπα για τις δηλώσεις σας, διότι ήταν ρεπορτάζ και πληροφορία από μια συριζαίικη εφημερίδα, την οποία ενδεχομένως θα κατηγορήσετε ότι σπέρνει ανακρίβειες και ψεύδη.

Και έλεγε λοιπόν αυτή η συριζαίικη εφημερίδα: «Ο Λευτέρης Αυγενάκης συναντήθηκε με τους προέδρους των Super League 2, ΕΣΑΚΕ και ΕΣΑΠ, ενημέρωσε για τον τρόπο», για να μην καθυστερώ, λέει ότι στην τελική ευθεία μπαίνει πλέον το μοίρασμα εσόδων.

Η ενημέρωση της Γενικής Γραμματείας αναφέρει: «Κατόπιν πρόσκλησής του συναντήθηκε με…», είναι εδώ όλα τα ονόματα. «Το ποσό αυτό ανέρχεται σε 30.500.000 ευρώ», «Δεν θα δικαιούνται χρηματοδότησης οι αθλητικές ανώνυμες εταιρείες που δεν έχουν εξασφαλίσει εγγυητική επιστολή». Αυτό που είπαμε για τη χειραγώγηση. Και καταλήγει η υποκειμενική αυτή εφημερίδα προς τον ΣΥΡΙΖΑ βεβαίως: «Σύμφωνα με όσα ισχύουν μέχρι σήμερα, ο κάθε σύλλογος της Super League 1 θα πάρει περίπου 1 εκατομμύριο ευρώ, στη Super League 2 η κάθε ομάδα θα λάβει 200.000 ευρώ, ενώ στην Basket League το ποσό που θα μπει στα ταμεία της κάθε ομάδας βάσει της ΚΥΑ είναι 370.000 ευρώ».

Το «ΠΡΩΤΟ ΘΕΜΑ» τα έγραψε αυτά και δεν τα διαψεύσατε ποτέ, συριζαίικη.

(Στο σημείο αυτό ο Βουλευτής κ. Κωνσταντίνος Μάρκου καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, ολοκληρώσαμε την προηγούμενη εβδομάδα στην Επιτροπή Μορφωτικών Υποθέσεων τη συζήτηση του εν λόγω σχεδίου νόμου.

Κατ’ αρχάς θέλω να ευχαριστήσω όλους όσοι συμμετείχατε στη συζήτηση τόσο στην επιτροπή όσο φυσικά και στην Ολομέλεια, γιατί είχαμε έναν πολύ γόνιμο και εποικοδομητικό διάλογο και μέσα από τον διάλογο αυτό και τις παρατηρήσεις σας, αλλά και από τις προτάσεις και τα υπομνήματα των φορέων, καταλήξαμε στο κείμενο που συζητάμε σήμερα.

Επιτρέψτε μου να ευχαριστήσω ιδιαιτέρως τον κ. Πασχαλίδη, Βουλευτή Καβάλας και εισηγητή του κόμματός μας, για την εξαιρετική συνεργασία που είχαμε όλο αυτό το διάστημα αφ’ ενός και αφ’ ετέρου, την κ. Αραμπατζή, Βουλευτή Σερρών, παλιά συνάδελφο, εξαιρετικά δυναμική και κυρίως, χρήσιμη στα ζητήματα για τα οποία συζητούμε σήμερα.

Είμαι πολύ χαρούμενος, γιατί με το παρόν νομοσχέδιο, το οποίο είναι το έβδομο κατά σειρά, όπως πολύ σωστά είπατε, συν περίπου πενήντα πέντε-πενήντα έξι διατάξεις οι οποίες πέρασαν εκτός των επτά νομοσχεδίων μας, διότι ήταν ο χρόνος, το deadline τέτοιο που μας το επέβαλε, στην ουσία ολοκληρώνουμε την πρώτη φάση της αθλητικής μεταρρύθμισης.

Ολοκληρώνουμε δηλαδή ένα πλούσιο νομοθετικό έργο που εισήγαγε σημαντικές μεταρρυθμίσεις και καινοτομίες, που έφερε τάξη, νοικοκύρεμα στο αθλητικό οικοδόμημα συνολικά και αγκάλιασε και ενίσχυσε την αθλητική οικογένεια, έδωσε φωνή και βήμα στους αθλητές και τις αθλήτριές μας, που δημιούργησε διαφανείς και κυρίως αξιοκρατικές διαδικασίες, που έφερε ανανέωση στις διοικήσεις των ομοσπονδιών, που στήριξε τον ερασιτεχνικό αθλητισμό, που δημιούργησε επιπλέον πηγές χρηματοδότησης για τον αθλητισμό, αγωνιστικό και ερασιτεχνικό.

Δεν θέλω να θυμίσω τι από όλα αυτά έχουν ψηφίσει και ποια κόμματα και ποια έχουν καταψηφίσει. Νομίζω ότι θα σας στεναχωρήσει, για παράδειγμα θέματα χρημάτων, όταν εσείς -και αναφέρομαι στα κόμματα της αντιπολίτευσης- είχατε καταψηφίσει ακόμα και τη διάταξη με την οποία δημιουργούσαμε τον μόνιμο μηχανισμό ενίσχυσης του αθλητισμού, μέσα από τη φορολόγηση των στοιχηματικών εταιρειών, ένα πάγιο αίτημα της αθλητικής οικογένειας, ή για παράδειγμα ακόμα και η εκπροσώπηση των αθλητών στις διοικήσεις των αθλητικών ομοσπονδιών καταψηφίστηκε από την πλειονότητα των κομμάτων της αντιπολίτευσης. Γι’ αυτό η υποκρισία ξεχειλίζει. Ωστόσο επανέρχομαι στο παρόν νομοσχέδιο.

Με το παρόν νομοσχέδιο θωρακίζουμε ακόμη περισσότερο το θεσμικό πλαίσιο του αθλητισμού, αντιμετωπίζουμε δυσλειτουργίες και ερμηνευτικά ζητήματα που έχουν ανακύψει κατά την εφαρμογή της αθλητικής νομοθεσίας, διορθώνουμε λάθη, αλλά και προβλήματα που προέκυψαν και εισάγουμε νέες ρυθμίσεις που εξασφαλίζουν πρώτα απ’ όλα τη συνοχή της αθλητικής νομοθεσίας, την απελευθέρωση συγκεκριμένων διαδικασιών από δυσλειτουργίες και διοικητικές αγκυλώσεις, αλλά και φυσικά την αποκατάσταση αδικιών στον τομέα της απονομής προνομίων σε διακριθέντες αθλητές.

Το σχέδιο νόμου, το οποίο αποτελείται από είκοσι επτά άρθρα μαζί με τις νομοτεχνικές, περιλαμβάνει πρώτα απ’ όλα το άρθρο 3. Διευκολύνουμε τη λειτουργία των σωματείων του τριάθλου να μετέχουν στο διοικητικό συμβούλιο και στα άλλα όργανα αυτού. Πρόκειται δηλαδή για μια νέα ομοσπονδία και τη βοηθάμε, γιατί χρειάζεται ενίσχυση στο ξεκίνημά της, όπως κάναμε άλλωστε και με όλες τις νεοσύστατες ομοσπονδίες. Να θυμίσω ότι είχαμε σαράντα έξι, σήμερα έχουμε πενήντα έξι αθλητικές ομοσπονδίες στη χώρα μας. Και αυτή τη δυνατότητα δεν τη δώσαμε φωτογραφικά, όπως λέτε, μόνο στο τρίαθλο. Έχει γίνει και με τη σκοποβολή, με το γκολφ, με το μπιλιάρδο, με το μπόουλινγκ, με την ορειβασία-αναρρίχηση, με την ομοσπονδία παγκρατίου, ιππασίας, αεραθλητισμού και μια σειρά άλλων αθλημάτων, ακόμη και ολυμπιακών αθλημάτων.

Να σημειώσω ότι στην περίοδο της δικής μας θητείας έχουμε δώσει αυτή τη δυνατότητα και στα αθλήματα της αντισφαίρισης και της τοιχοσφαίρισης. Για τα υπόλοιπα αθλήματα που ξεκίνησα να αναφέρω νωρίτερα προϋπήρχε και τη διατηρήσαμε για ήταν πολύ σωστή.

Διευκολύνουμε τα αθλήματα δηλαδή στα οποία δεν υπάρχει μεγάλη συμμετοχή ατόμων αθλητών, είτε ως αθλητές είτε σε διοικητικό επίπεδο, και δίνουμε λύσεις σε ένα υπαρκτό πρόβλημα. Δίνουμε ένα χέρι βοηθείας στο ξεκίνημά τους.

Στο τρίαθλο είναι μια νέα ομοσπονδία, μετά από δεκάδες προβλήματα, διαδικασίες που έχουν ταλαιπωρήσει πάρα πολύ τον χώρο, και πλέον κάνει ένα γενναίο βήμα, κάνει τα πρώτα της βήματα. Είναι χρέος της πολιτείας να στηρίξουμε και το τρίαθλο όπως όλες τις νέες ομοσπονδίες.

Στο άρθρο 4 για τη συστέγαση σωματείου και εμπορικής επιχείρησης, η ειδική αθλητική αναγνώριση ανακαλείται και στην περίπτωση που διαπιστωθεί ότι υποκρύπτεται άσκηση εμπορικής δραστηριότητας από τη λειτουργία του σωματείου. Γίνεται εξορθολογισμός της συστέγασης ερασιτεχνικών σωματείων με εμπορικές επιχειρήσεις, παραδείγματος χάριν κυλικεία, αναψυκτήρια, απλοποιούμε και κάνουμε διαφανή τη διαδικασία, ενώ έως τώρα προβλεπόταν η απαγόρευση της συστέγασης αθλητικού σωματείου με εμπορική επιχείρηση.

Και όπως ανέφερε νωρίτερα στις νομοτεχνικές βελτιώσεις, διευκρινίζουμε ότι επιτρέπεται μόνο για επιχειρήσεις εστίασης που λειτουργούν μέσα στους αθλητικούς χώρους. Το βελτιώσαμε. Μάλιστα ως ασφαλιστική δικλείδα, προκειμένου να γίνονται έλεγχοι, στο άρθρο 13 που θα δούμε παρακάτω κάνουμε λειτουργικά τα κλιμάκια ελέγχου και έτσι και θα εφαρμόζεται η διάταξη, αλλά και θα διενεργούνται έλεγχοι.

Στο άρθρο 5 βελτιώνουμε το πλαίσιο για τις επιτροπές δεοντολογίας, ώστε να διευκολυνθούν οι ίδιες οι ομοσπονδίες, καθορίζουμε τον τρόπο συγκρότησης από μη εν ενεργεία δικαστικούς λειτουργούς και λειτουργία των επιτροπών δεοντολογίας της ομοσπονδίας.

Αντιμετωπίζουμε το πρόβλημα της αδυναμίας στελέχωσης των επιτροπών αυτών που έχει προκύψει στην πλειονότητα των αθλητικών ομοσπονδιών λόγω της μη συμμετοχής των εν ενεργεία δικαστικών λειτουργών στις επιτροπές με τη συμμετοχή προσώπων που δεν είναι εν ενεργεία δικαστικοί λειτουργοί και απολαμβάνουν την εμπιστοσύνη και την εκτίμηση της αθλητικής κοινότητας συνολικότερα. Διατηρούμε δηλαδή το ειδικό καθεστώς που ισχύει για την Ελληνική Ποδοσφαιρική Ομοσπονδία και βεβαίως, δεν παρεμβαίνουμε σε αυτό, παρά στις υπόλοιπες επιτροπές των υπόλοιπων ομοσπονδιών, όπως ανέφερα.

Επίσης θέλω να τονίσω ότι καθιστούμε υποχρεωτική την κατάρτιση ή επικαιροποίηση των κανονισμών δεοντολογίας και την άμεση λειτουργία των επιτροπών δεοντολογίας των αθλητικών φορέων, προκειμένου να υιοθετήσουν το Εθνικό Σχέδιο Δράσης για την προστασία των παιδιών από τη σεξουαλική κακοποίηση και εκμετάλλευση 2022-2027, ένα σχέδιο δράσης το οποίο νομίζω ότι οφείλουμε όλοι να στηρίξουμε με κάθε τρόπο, ακόμα και αν βρισκόμαστε στην Αντιπολίτευση.

Στο άρθρο 6 για τις προσλήψεις του προσωπικού στις αθλητικές ομοσπονδίες, ορίζουμε ότι το 50% των κρατικών εσόδων του φορέα, το οποίο είναι κριτήριο που διέπει όλους τους διορισμούς στο δημόσιο, να ισχύει και για τις αθλητικές ομοσπονδίες. Είναι κριτήριο για ποια; Τα νομικά πρόσωπα ιδιωτικού δικαίου υπάγονται στο καθεστώς προσλήψεων του ΑΣΕΠ. Ισχύει ήδη από τον ιδρυτικό νόμο του ΑΣΕΠ μέχρι και σήμερα. Ουσιαστικά λέμε δηλαδή ότι ο νόμος 4765 του 2021 για τον τρόπο προσλήψεων στο δημόσιο ισχύει και για τις αθλητικές ομοσπονδίες.

Όσον αφορά το ερώτημα για το τι ισχύει με το εργασιακό καθεστώς, η απάντηση είναι ξεκάθαρη, γιατί ακούστηκαν διάφορες τέτοιες φωνές. Δεν αλλάζει απολύτως τίποτα στο εργασιακό καθεστώς. Στον τρόπο πρόσληψης αναφερόμαστε. Ενισχύουμε την αξιοκρατία και κυρίως τη διαφάνεια στις προσλήψεις των ομοσπονδιών.

Επίσης διευκρινίζουμε ότι στην κρατική χρηματοδότηση και για το θέμα των προσλήψεων εμπίπτει η ετήσια τακτική επιχορήγησή τους από το Υφυπουργείο Αθλητισμού, καθώς και με ποσοστό των εσόδων από τη φορολογία κερδών των παικτών των τυχερών παιγνίων. Μάλιστα εδώ προσμετρώντας και τη χρηματοδότηση από το στοίχημα, αυξάνεται το ποσοστό της κρατικής χρηματοδότησης, δημιουργώντας εγγυήσεις αξιοκρατίας στις προσλήψεις.

Στο άρθρο 7 και 8 για τη διάρκεια απασχόλησης των προπονητών ορίζουμε τη σύμβαση συνεργασίας των προπονητών. Πρέπει να έχει τουλάχιστον έξι μήνες, για να αποτυπώνεται όλο αυτό και σε έγγραφη σύμβαση. Γιατί; Διότι πριν το μητρώο πολλοί προπονητές απασχολούνταν χωρίς σύμβαση, κοινώς «μαύρα». Με το μητρώο διαπιστώσαμε ότι γίνονταν μικρής διάρκειας συμβάσεις για εγγραφή στο μητρώο και μετά ξανά «μαύρα», πάλι άτυπη απασχόληση και πληρωμή με τα λεγόμενα οδοιπορικά.

Για να σταματήσει αυτή η αδικία εις βάρος των προπονητών, ορίζουμε ελάχιστη απασχόληση τουλάχιστον έξι μηνών, προστατεύουμε τα εργασιακά δικαιώματα των προπονητών. Πίστευα ότι αυτό θα το αγκάλιαζαν όλες οι πολιτικές πτέρυγες.

Επίσης, λέμε ότι στο επίπεδο των προπονητών αθλήματος α΄ επιπέδου, εντάσσονται και οι διακριθέντες αθλητές και οι προπονητές των αθλητών αυτών, εφόσον παρακολουθήσουν σχολή προπονητών επιπέδου Α΄.

Για τις νησιωτικές περιοχές, διευκολύνουμε τα ερασιτεχνικά σωματεία των μικρών νησιών. Εισάγουμε πιο χαλαρές ρυθμίσεις αναφορικά με την απασχόληση του προπονητή. Δίνουμε την ευκαιρία απασχόλησης προπονητών χαμηλότερης κατηγορίας σε νησιωτικές περιοχές, ανεξαρτήτως των πρωταθλημάτων στα οποία συμμετέχουν.

Επίσης, προβλέπουμε οι συμβάσεις εργασίας τους να έχουν μικρότερη, ελάχιστη διάρκεια από τους απασχολούμενους στην υπόλοιπη χώρα προπονητές, καθώς και με χαμηλότερη μηνιαία αμοιβή.

Φυσικά, δεν εξαντλούμε εδώ τη νησιωτική πολιτική που θέλουμε να εφαρμόσουμε στον αθλητισμό. Έχουμε ψηφίσει και άλλες διατάξεις, όπως η μετακίνηση των αθλητών, όπου εξετάζουμε επιπλέον συντελεστή για την επιχορήγηση των αθλητικών σωματείων στις νησιωτικές περιοχές. Το συζητήσαμε όλο αυτό το πακέτο διεξοδικά και στην υποεπιτροπή νησιωτικών περιοχών. Απλά εδώ εισάγουμε πιο επιεική ρύθμιση για τους προπονητές στις νησιωτικές περιοχές. Στόχος είναι να καλύψουμε και πολλές περιπτώσεις σε ναυταθλητικά σωματεία, που τα σωματεία απασχολούν προπονητές μόνο κατά τους θερινούς μήνες.

Πάμε στο άρθρο 9, για το πλαίσιο ίδρυσης και λειτουργίας ιδιωτικών γυμναστηρίων και ιδιωτικών αθλητικών σχολών. Τα γυμναστήρια έχουν ζητήσει χρόνια τώρα έναν εκσυγχρονισμό στο πλαίσιο λειτουργίας τους.

Εμείς το κάναμε πράξη. Τους ακούσαμε και συμπεριλαμβάνονται πλέον στην αθλητική οικογένεια της χώρας μας σωστά, οργανωμένα, αλλά και με διαφάνεια. Επικαιροποιούμε το πλαίσιο ίδρυσης και λειτουργίας τους. Γιατί; Για να έχουμε σύννομη, ασφαλή και αποτελεσματική οικονομική λειτουργία των γυμναστηρίων, τόσο για τους χρήστες -καταναλωτές, πολίτες που αποφασίζουν να αθληθούν-, όσο και για τους επιχειρηματίες του χώρου.

Εκσυγχρονίζουμε και απλοποιούμε τη διαδικασία, αλλά δεν κάνουμε εκπτώσεις στους τομείς που αφορούν την ασφάλεια και την υγιεινή των χώρων. Εγκαταλείπουμε, δηλαδή, μια χρονοβόρα και δυσκίνητη διαδικασία. Πλέον οι ειδικότεροι όροι και οι λεπτομέρειες για την ίδρυση και λειτουργία γυμναστηρίων, θα καθορίζονται με κοινή υπουργική απόφαση, για μεγαλύτερη ταχύτητα και κυρίως για ευελιξία. Στην ουσία ο επιχειρηματίας γνωστοποιεί τη δραστηριότητά του στην περιφέρεια, στην αδειοδοτούσα αρχή δηλαδή, έχοντας την υποχρέωση να πληροί όλους τους όρους της νομοθεσίας. Βεβαίως, θα γίνεται αυστηρότερος έλεγχος για να διαπιστωθεί εάν πληρούνται όλοι οι όροι και πλέον θα ασκείται έλεγχος και από την Ελληνική Αστυνομία.

Παράλληλα, ανακοίνωσα προ ημερών στην επιτροπή -το επαναλαμβάνω και από το Βήμα της Βουλής- ότι θα προχωρήσουμε το επόμενο διάστημα και στη σύσταση για λειτουργία μητρώου γυμναστηρίων, έτσι ώστε να ξεχωρίσει η ήρα από το στάρι. Τα γυμναστήρια που διέπονται από σύγχρονους κανόνες -σωστά- και τα σωματεία κυρίως μαχητικών αθλημάτων, τα οποία είναι μεν σωματεία, αλλά διατηρούν στην ουσία και γυμναστήρια που αξιοποιούν τις ελαφριές φορολογικές επιβαρύνσεις. Στην ουσία έρχονται σε έναν ανταγωνισμό που δεν είναι σωστός, που δεν είναι δίκαιος και που βεβαίως είναι άλλη η αποστολή τους και άλλος ο ρόλος τους. Αυτά θα μπουν σε τάξη.

Χαίρομαι που με αυτή μας την πρωτοβουλία αρκετοί σύλλογοι γυμναστηρίων ανά την Ελλάδα έχουν ταχθεί ξεκάθαρα υπέρ της πρωτοβουλίας μας. Τους ευχαριστούμε. Καταθέτω ενδεικτικά τις ανακοινώσεις του Ηρακλείου, του Συλλόγου Ιδιοκτητών Γυμναστηρίων Θεσσαλονίκης και του Συλλόγου Ιδιοκτητών Γυμναστηρίων Δυτικής Μακεδονίας, όπως και πολλών άλλων συλλόγων, οι οποίοι είναι απολύτως θετικοί για αυτή μας την πρωτοβουλία.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά τις προαναφερθείσες ανακοινώσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε στο άρθρο 10. Εδώ ρυθμίζουμε το πλαίσιο για τη συμμετοχή αλλοδαπών αθλητών σε ερασιτεχνικά πρωταθλήματα και αγώνες. Ορίζουμε ότι οι αλλοδαποί αθλητές, προκειμένου να αποκτήσουν την αθλητική ιδιότητα στη χώρα μας, απαιτείται επιπλέον ρητά να μην είναι εγγεγραμμένοι ταυτόχρονα σε αθλητικά σωματεία άλλης χώρας.

Μέχρι τώρα είχε παρατηρηθεί το φαινόμενο να πραγματοποιούνται πρόσκαιρες αλλά και περιστασιακές εισαγωγές αλλοδαπών αθλητών, οι οποίοι συμμετέχοντας σε ομαδικά αθλήματα, αγωνίσματα με Έλληνες, κατακτούσαν διακρίσεις, οι οποίες συνεπαγόταν αναγνώριση προνομίων και χορήγηση επιβραβεύσεων. Πρόκειται για μία πρακτική που είναι καταχρηστική αλλά και νοθεύει τον ανταγωνισμό.

Με την προτεινόμενη ρύθμιση τίθεται μια ασφαλιστική δικλίδα που θα αποτρέπει στο μέλλον καταστρατηγήσεις αυτού του είδους με σκοπό την απόκτηση μη δικαιούμενων προνομίων. Πώς θα εφαρμοστεί η διάταξη αυτή; Η κάθε ομοσπονδία μπορεί να το ελέγξει. Έχει μηχανισμό για να το κάνει.

Επίσης, εισάγουμε την ψηφιακή κάρτα υγείας αθλητή, η οποία αντικαθιστά σταδιακά την έντυπη κάρτα υγείας αθλητή και ισχύει για τη συμμετοχή αθλητή σε προπονήσεις και αγώνες οποιουδήποτε αθλήματος. Είναι μια σημαντική καινοτομία που προστίθεται στον ψηφιακό μετασχηματισμό της χώρας μας. Όπως έχω δηλώσει στην επιτροπή -το επαναλαμβάνω και τώρα-, τις επόμενες εβδομάδες θα έχουμε και πολλές ευχάριστες ανακοινώσεις, οι οποίες προκύπτουν από τη συνεργασία με τον κ. Πιερρακάκη, τον οποίο και ευχαριστώ θερμά.

Στο άρθρο 11 εξομοιώνουμε τη μισθολογική κατάταξη των κωφών Ολυμπιονικών με εκείνη των Παραολυμπιονικών. Αποκαθιστούμε μια αδικία πολλών ετών. Πλέον, τα ευεργετήματα και οι διευκολύνσεις που προβλέπονται για τους αθλητές με αναπηρία ισχύουν και για τους κωφούς αθλητές.

Χαίρομαι που με την Ομοσπονδία Κωφών έχουμε αναλάβει για το φετινό καλοκαίρι μια μεγάλη αθλητική διοργάνωση, παγκόσμια διοργάνωση κωφών μπάσκετ, ανδρών και γυναικών.

Πάμε στο άρθρο 12, όπου εκσυγχρονίζουμε το πλαίσιο που διέπει το Πρόγραμμα «Άθληση για Όλους» και τις εκδηλώσεις «Άθληση για Όλους».

Στο άρθρο 13 ορίζουμε αποζημίωση στα μέλη των κλιμακίων ελέγχου. Τα κλιμάκια στελεχώνονται από υπαλλήλους του Υφυπουργείου Αθλητισμού. Προκειμένου να λειτουργούν αποτελεσματικά και να διαπιστώνουν παραβάσεις της αθλητικής νομοθεσίας, πρέπει να δραστηριοποιούνται, λόγω της φύσης των επιτόπιων ελέγχων, αφ’ ενός, εκτός ωραρίου εργασίας και αφ’ ετέρου, επιπλέον αυτού τόσο κατά τις απογευματινές, νυκτερινές ώρες, όσο φυσικά και τα Σαββατοκύριακα. Μέχρι τώρα δεν λειτουργούσαν αυτές οι επιτροπές, διότι δεν προβλεπόταν αμοιβή για τους υπαλλήλους που διενεργούσαν ή που έπρεπε να διενεργούν επιτόπιους ελέγχους σε αθλητικούς φορείς. Κάνουμε δεκτό το δίκαιο αίτημά τους και προβλέπουμε αμοιβή, αποζημίωση.

Στο άρθρο 14 δίνουμε τη δυνατότητα σε σωματεία και φορείς της τοπικής αυτοδιοίκησης να διοργανώνουν δρομικές δραστηριότητες που δεν περιλαμβάνονται στο επίσημο αγωνιστικό πρόγραμμα της οικείας ομοσπονδίας. Αναφέρθηκα αναλυτικά στο ξεκίνημα και στις νομοτεχνικές μας βελτιώσεις. Διευκολύνουμε τη διοργάνωση και αδειοδότηση αυτών των δρομικών αθλητικών δραστηριοτήτων. Απαλείφουμε μια χρονοβόρα διοικητική διαδικασία, εμπόδια δηλαδή, όπως ήταν η πιστοποίηση των αρμόδιων φορέων διοργάνωσης από τη Γενική Γραμματεία Αθλητισμού ή άδεια της οικείας ομοσπονδίας. Διευκολύνουμε, αναπτύσσουμε τον αθλητισμό αναψυχής. Ενισχύουμε τον αθλητικό τουρισμό.

Στα άρθρα 15 έως 17 απαγορεύουμε τη συμμετοχή ανώνυμης αθλητικής εταιρείας σε αθλητικές διοργανώσεις, λόγω μη συμμόρφωσης με την κατάθεση εγγυητικής επιστολής. Μέχρι τώρα προβλέπαμε μόνο αφαίρεση βαθμού, αλλά δεν εφαρμοζόταν από τα αρμόδια όργανα της ομοσπονδίας. Με τη διαιώνιση αυτής της πρακτικής, νοθεύεται ο ανταγωνισμός και υπάρχει ο κίνδυνος μιας de facto κατάργησης στο μέλλον της υποχρέωσης δηλαδή προσκόμισης της εγγυητικής επιστολής.

Η κατάθεση της εγγυητικής επιστολής θωρακίζει τον υγιή ανταγωνισμό και εγγυάται κατ’ ελάχιστο την εκπλήρωση των υποχρεώσεων της ανώνυμης αθλητικής εταιρείας απέναντι σε εργαζόμενους, αθλητές αλλά και προπονητές. Κάνουμε πιο δίκαιο, αγαπητοί συνάδελφοι, και κυρίως προστατεύουμε τον υγιή ανταγωνισμό μεταξύ των ομάδων.

Στο άρθρο 18 ενισχύουμε θεσμικά το Μητρώο Αθλητικών Φορέων. Με το μητρώο νοικοκυρέψαμε την αθλητική οικογένεια, το αθλητικό οικοδόμημα. Ξεκινήσαμε, θυμίζω, με πολλές δυσκολίες και αντιδράσεις. Διορθώσαμε πολλά από αυτά που προβλέπονταν από τους προκατόχους μου στο Υπουργείο, που όμως το είχαν νομοθετήσει, αλλά δεν το είχαν ενεργοποιήσει. Εμείς το ενεργοποιήσαμε, το βελτιώσαμε, το τρέξαμε και σήμερα λειτουργεί και είναι προσβάσιμο σε όλους.

Και βεβαίως, όλοι, μα όλοι αποδέχονται πλέον τη χρησιμότητά του, ακόμα και εσείς στις τοποθετήσεις σας. Το ενισχύσαμε, όμως, ακόμα περισσότερο.

Κρίνεται σκόπιμο να προβλεφθεί προθεσμία για την καταχώριση και υποβολή των υποχρεωτικών στοιχείων από τους αθλητικούς φορείς στο Μητρώο Φορέων της Γενικής Γραμματείας Αθλητισμού και προβλέπεται η ύπαρξη κυρώσεων για τον αθλητικό φορέα που αμελεί την εν λόγω υποχρέωσή του. Ναι, συμφωνήσαμε με την πρόταση που έγινε στις τοποθετήσεις συναδέλφων από άλλα κόμματα στην επιτροπή, για να δώσουμε δηλαδή χρόνο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ άλλα πέντε λεπτά, κύριε Πρόεδρε.

Προβλέψαμε ικανό μεταβατικό χρόνο. Δεν θα ισχύσει αμέσως μετά από τη δημοσίευση, αλλά από 1η Ιανουαρίου 2024. Δίνουμε, δηλαδή, τον απαραίτητο χρόνο, όπως κάναμε και με το Μητρώο Αθλητικών Σωματείων.

Πάμε στο άρθρο 19 για το Ινστιτούτο Επιμόρφωσης Αθλητικών Στελεχών. Αναφέρθηκα πριν στις νομοτεχνικές ότι θα εκπροσωπείται και η Ελληνική Ολυμπιακή Επιτροπή. Μας το ζήτησε και ήταν απολύτως λογικό. Το υιοθετήσαμε. Και επίσης, ενισχύουμε την οικονομική και διοικητική αυτοτέλεια του ινστιτούτου.

Στο άρθρο 20 ενδυναμώνουμε την Εθνική Πλατφόρμα Αθλητικής Ακεραιότητας, τη λεγόμενη ΕΠΑΘΛΑ. Ορίζουμε η ΕΠΑΘΛΑ που διαθέτει την τεχνογνωσία να συντονίζει και να επιβλέπει προγράμματα πιστοποίησης πάνω σε θέματα αθλητικής ακεραιότητας και ειδικότερα, στην αντιμετώπιση της χειραγώγησης αθλητικών αγώνων.

Στο άρθρο 21 θωρακίζουμε κι άλλο το σύστημα αξιολόγησης των αθλητικών ομοσπονδιών. Πριν από τρία χρόνια θεσμοθετήσαμε το «ΧΙΛΩΝ», ένα σύστημα αξιολόγησης των ομοσπονδιών με διαφανή, μετρήσιμα και αντικειμενικά κριτήρια και βάσει αυτής της αξιολόγησης κατανέμεται η κρατική χρηματοδότηση. Τώρα το ενισχύουμε θεσμικά ακόμη περισσότερο και προσδιορίζουμε ότι η κρατική χρηματοδότηση προς τις αθλητικές ομοσπονδίες αφορά την τακτική ετήσια επιχορήγησή τους, όσο και την ενίσχυσή τους από τον μόνιμο μηχανισμό χρηματοδότησης μέσω της φορολογίας κερδών των παικτών των τυχερών παιγνίων. Βελτιώνουμε τις διαδικασίες για την ετήσια τακτική επιχορήγηση των ομοσπονδιών, η οποία θα καθορίζεται στη βάση αντικειμενικών δεδομένων σύμφωνα με τις γενικές αρχές του Συμβουλίου της Ευρώπης για την καλύτερη διακυβέρνηση στον αθλητισμό.

Και επειδή αναφερθήκατε στα κριτήρια, τα κριτήρια και οι συντελεστές βαρύτητας είναι απολύτως γνωστά. Έχουν ανακοινωθεί δημόσια, έχει προηγηθεί διαβούλευση με τις ομοσπονδίες και έχει υπάρξει συμφωνία. Και βεβαίως, βελτιώνουμε συνεχώς το σύστημα αυτό, το οποίο θα έπρεπε να το επικροτείτε, διότι πλέον η επιχορήγηση δεν δίνεται βάσει συμπάθειας και αντιπάθειας, βάσει φίλων ή μη. Τολμήσαμε και εφαρμόζουμε ένα αντικειμενικό, διαφανές, διαρκώς εξελισσόμενο σύστημα, ένα αξιοκρατικό σύστημα.

Και πάμε στα άρθρα 22 και 23. Αναγνωρίζουμε τις αγωνιστικές διακρίσεις αθλητών ειδικά για το έτος 2022 και αποκαθιστούμε τις αδικίες στον τομέα της απονομής προνομίων σε διακριθέντες αθλητές και για το έτος του 2022 λόγω της πανδημίας του 2020 και του 2021.

Στο άρθρο 24 μειώνουμε το κόστος θέρμανσης των κολυμβητικών δεξαμενών των αθλητικών εγκαταστάσεων του δημοσίου, των Οργανισμών Τοπικής Αυτοδιοίκησης, των νομικών προσώπων δημοσίου δικαίου και των νομικών προσώπων ιδιωτικού δικαίου που εποπτεύονται από το Υφυπουργείο Αθλητισμού. Αυτές οι αθλητικές εγκαταστάσεις μπορούν να χρησιμοποιούν πετρέλαιο θέρμανσης, προκειμένου να περιοριστεί το κόστος θέρμανσης στα κολυμβητήριά μας.

Κυρίες και κύριοι συνάδελφοι, πριν ολοκληρώσω θα μου επιτρέψετε να απαντήσω και σε μερικά από τα σχόλια τα οποία άκουσα από τους συναδέλφους εκπροσώπους των κομμάτων και κράτησα σημειώσεις, γιατί δεν θα ήθελα να πέσει τίποτα απολύτως κάτω.

Σε ό,τι αφορά τον Άγιο Κοσμά, αγαπητέ κύριε Συντυχάκη, σαφώς δεν γίνεται δεκτή η τροπολογία σας, γιατί είναι εκτός πραγματικότητας για πολλοστή φορά. Να σας ενημερώσω, λοιπόν, ότι όλοι οι αθλητές οι οποίοι δικαιούνται να φιλοξενούνται στον Άγιο Κοσμά έχουν ήδη παραλάβει τα κλειδιά των διαμερισμάτων που έχουν μισθωθεί από τη «LAMDA DEVELOPMENT» σύμφωνα με τη συνεργασία που έχουμε κάνει. Έχουν ελεγχθεί από επιτροπή, η οποία αποτελείται από Ολυμπιονίκες μέλη της διοικήσεως του Αγίου Κοσμά και έχουν παραλάβει τα κλειδιά από τα διαμερίσματα, τα οποία βρίσκονται σε περιοχές κοντινότερες στα προπονητικά τους κέντρα. Άρα, λοιπόν, παίξατε και χάσατε. Αυτό είναι το πρώτο.

Και δεύτερον, σας ενημερώνω, λοιπόν, ότι είμαστε πολύ πιστοί στο χρονοδιάγραμμα που είχαμε θέσει και είχαμε ανακοινώσει δημόσια.

Τώρα, σε ό,τι αφορά το συνολικό πρόγραμμα αξιοποίησης των ολυμπιακών εγκαταστάσεων και καταβολής χρημάτων από τη «LAMDA DEVELOPMENT», το οποίο έχουμε παρουσιάσει αναλυτικά, αλλά και χρηματοδοτήσεων που προκύπτουν μέσα από το πρόγραμμα του Υπουργείου Αθλητισμού είτε μέσα από την Περιφέρεια Αττικής, εξελίσσεται με απόλυτη συνέπεια. Έχουμε δυσκολίες -αυτή είναι η αλήθεια- παρ’ όλα αυτά όμως τα καταφέρνουμε, διότι δουλεύουμε συστηματικά. Η επιτροπή δουλεύει και ανά μήνα αξιολογεί την πορεία όλων αυτών τα οποία έχουμε ανακοινώσει παρουσία του Πρωθυπουργού και όλα εξελίσσονται.

Τώρα σε ό,τι αφορά αυτό που ειπώθηκε από την κ. Σακοράφα -η οποία μπερδεύει τους ρόλους της, άλλοτε μιλάει ως Βουλευτής του ΜέΡΑ25, άλλοτε μπερδεύεται με τις θέσεις του ΚΚΕ και άλλοτε μιλάει ως πρόεδρος του ΣΕΓΑΣ. Η αλήθεια είναι ότι είναι σε δύσκολη θέση, το καταλαβαίνω, διότι τα στιβικά έργα τα οποία εξελίσσονται σε ολόκληρη την Ελλάδα είναι πολύ περισσότερα από οποιαδήποτε άλλη χρονιά.

Και συν τοις άλλοις, το πάγιο αίτημα που ερχόταν σε εμένα, αλλά και τους προκατόχους μου για την Παιανία γίνεται πράξη. Η Παιανία, δηλαδή, το κλειστό του στίβου…

Μην σηκώνετε το χέρι σας κατευθείαν, δεν τελείωσα. Μην αγχώνεστε, κυρία Σακοράφα, μην αγχώνεστε κατευθείαν.

**ΣΟΦΙΑ ΣΑΚΟΡΑΦΑ (Η΄** **Αντιπρόεδρος της Βουλής):** Απευθύνομαι στον Πρόεδρο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Λοιπόν, συνεχίζω και παρακαλώ μη με διακόπτετε. Να έχετε την υπομονή.

Άρα, λοιπόν, η Παιανία, το κλειστό του στίβου, μια εγκατάσταση που λειτούργησε την περίοδο των Ολυμπιακών Αγώνων και στη συνέχεια, στην ουσία, αφέθηκε στην τύχη της και που ήταν και πάγιο αίτημα των διοικήσεων του ΣΕΓΑΣ και της σημερινής διοικήσεως, γίνεται πράξη. Ήδη έχει περιέλθει στην κυριότητά μας με μια διάταξη την οποία περάσαμε το προηγούμενο διάστημα, ήδη έχει κολληθεί πάνω στο ΟΑΚΑ, έχουμε ήδη μνημόνιο συνεργασίας με τον δήμο και την Περιφέρεια Αττικής και ήδη έχουν ολοκληρωθεί όλες οι μελέτες και με ιδιωτικά χρήματα και έχουμε και τα τεύχη δημοπράτησης.

Τα διοικητικά, γραφειοκρατικά ζητήματα που είχαμε τα λύνουμε και με τις υπηρεσίες του δήμου και με τις υπηρεσίες του Υπουργείου Περιβάλλοντος και σύντομα θα παραδοθεί. Έχουμε θέσει χρονοδιάγραμμα περίπου έναν χρόνο , εάν θυμάμαι καλά, ίσως να έχει πάει και λίγο παραπάνω, αλλά περίπου ένας χρόνος θα είναι ο χρόνος ολοκλήρωσης του έργου αυτού. Μάλιστα, δεσμεύτηκε η «LAMDA DEVELOPMENT» να το παραδώσει ολοκληρωμένο και με την άδεια λειτουργίας, ώστε να μπορέσουν να μεταφερθούν εκεί οι αθλητές, να προπονούνται, αλλά να γίνονται και μεγάλες διοργανώσεις.

Βεβαίως, να συγχαρώ τον ΣΕΓΑΣ συνολικά και όλα τα στελέχη του για την εξαιρετική διοργάνωση που είχε στο ΣΕΦ και που, βεβαίως, ξέχασαν να αναφέρουν ότι μέσα σε χρόνο μηδέν η Κυβέρνηση έδωσε τα χρήματα που απαιτήθηκαν, τα οποία ήταν πολύ περισσότερα από αυτά που πραγματικά σπαταλήθηκαν για να γίνουν οι αποκαταστάσεις στο στιβικό μέρος του ΣΕΦ. Χαίρομαι όμως που έγιναν, χαίρομαι που πραγματοποιήθηκαν εξαιρετικοί αγώνες, χαίρομαι που είχαμε γεμάτες κερκίδες και, βεβαίως, χαίρομαι που είδαμε κορυφαίους Έλληνες αθλητές να κατακτούν κορυφές και αυτό μας κάνει πολύ περήφανους.

Τώρα σε ό,τι αφορά τη Super League 2, αγαπητοί συνάδελφοι, παίξατε και χάσατε για πολλοστή φορά, γιατί επενδύσατε σε κάτι το οποίο δεν σας βγαίνει. Σε ό,τι αφορά, λοιπόν, τη Super League 2 σάς ενημερώνω ότι αύριο έχει συνεδρίαση το αρμόδιο όργανό τους. Θα αναμένουμε, λοιπόν, την απόφασή τους. Εμείς έχουμε ξεκαθαρίσει ότι επιστρέφουν στα γήπεδα και ότι αυτομάτως ξεκινάει η συζήτηση για να μπορέσουν να απολαύσουν και αυτοί την ενίσχυση από το ταμείο του κράτους, τον μόνιμο μηχανισμό στήριξης, τον οποίο, επαναλαμβάνω, εσείς καταψηφίσατε, αγαπητοί συνάδελφοι -βιαστήκατε και τότε.

Ωστόσο θέλω να σας καταθέσω -και παρακαλώ πάρτε το, έχει μεγάλη αξία- τα ευχαριστήρια και τις ανακοινώσεις κατ’ αρχάς της Super League 1. Δεν έχει γίνει ποτέ στο παρελθόν. Παρακαλώ πολύ, στη διάθεσή σας.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής.)

Και, βεβαίως, καταθέτω την ανακοίνωση που ευχαριστεί και ο ΕΣΑΚΕ, δηλαδή οι επαγγελματικές ομάδες του μπάσκετ που και εκείνες είναι ικανοποιημένες από τη συνεργασία που έχουμε και από τα χρήματα. Παρακαλώ, το καταθέτω.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής.)

Ακόμη, τις επόμενες ημέρες θα λάβουν τη σχετική χρηματοδότηση και οι επαγγελματικές ομάδες του βόλεϊ, ενώ ακολουθεί -ελπίζω μέχρι την Παρασκευή ή στις αρχές της επόμενης βδομάδας- και ο ερασιτεχνικός αθλητισμός, όπως άλλωστε έχουμε δεσμευτεί.

Όλα εξελίσσονται με συνέπεια και χρήματα, τα οποία ουδέποτε είχαν λάβει οι ομάδες, είτε ερασιτεχνικές είτε επαγγελματικές. Αυτό γίνεται για πρώτη φορά και παρακαλώ πολύ, εάν δεν μπορείτε να το παραδεχθείτε, τουλάχιστον σιωπήστε. Αυτό που κάνετε, να μας κατηγορείτε και να μας ψέγετε για κάτι το οποίο ούτε καν είχατε φανταστεί ούτε καν είχατε τολμήσει, εμείς και το τολμήσαμε και το κάναμε και τα χρήματα πάνε κατευθείαν σε ομάδες και κυρίως με διαφάνεια -και κυρίως με διαφάνεια, επαναλαμβάνω!-, όχι μέσω σκοτεινών και ομιχλωδών διαδικασιών που στη συνέχεια εμφανίζονταν λίστες Αυγενάκη, όπως είχε τρέξει ο κ. Μάρκου να πει τότε. Όλα γίνονται με διαφάνεια και χαιρόμαστε γι’ αυτό.

Σε ό,τι αφορά τη διαιτησία, πάλι παίξατε και χάσατε, κύριε Μωραΐτη. Σας ενημερώνω, λοιπόν, ότι μετά από διαδικασίες και τη συνεργασία που είχαμε με την UEFA, τη FIFA, αλλά και με την ΕΠΟ, μας ήρθε το σχετικό αίτημα από την ΕΠΟ. Βάσει του αιτήματος πλέον προχωρήσαμε στη διαδικασία για την οποία σας ενημέρωσα στην αρχή της τοποθέτησής μου στην αρχή της συνεδρίασης. Μάλιστα, όλα αυτά γίνονται με συνεννόηση όλων των εμπλεκομένων και της ΕΠΟ.

Γιατί δεν ήρθε νωρίτερα; Μα διότι το τελικό κείμενο και το αίτημα από την Ελληνική Ποδοσφαιρική Ομοσπονδία έφτασε μόλις στις 15-2-2023, δηλαδή όταν βρισκόταν η συζήτηση του νομοσχεδίου μας ήδη σε εξέλιξη στις επιτροπές. Ευθύς αμέσως σας ενημέρωσα την προηγούμενη εβδομάδα στην τελευταία επιτροπή και, βεβαίως, το καταθέσαμε, όπως προβλέπεται και όπως φυσικά κάνουμε σε κάθε διαδικασία, σε κάθε διάταξη και σε κάθε τροπολογία.

Καταθέτω στα Πρακτικά και το σχετικό αίτημα της ΕΠΟ, το οποίο έφτασε σε εμάς στις 15-2-2023. Παρακαλώ πάρα πολύ.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής.)

Και, βέβαια, επειδή πάλι βιαστήκατε να πείτε για τους διαιτητές που δεν κάναμε διαδικασίες, ιστορίες, σας καταθέτω στα Πρακτικά το ευχαριστήριο της Πανελλήνιας Ένωσης Διαιτητών Ποδοσφαίρου.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής.)

Δεν έχω κάτι άλλο να πω, παρά μόνο σάς απαντώ με ανακοινώσεις των αρμοδίων. Ξέρω ότι γελάτε τώρα μέσα σας παγωμένα και αμήχανα. Το καταλαβαίνω, αλλά όταν βιάζεστε να μιλάτε χωρίς να ξέρετε τον χώρο ή χωρίς να έχετε ενημερωθεί ή χωρίς να έχετε επικοινωνήσει με τους εμπλεκόμενους, λογικό είναι να πέφτετε σε τέτοια λάθη.

Και πάμε τώρα στα χιονοδρομικά. Θα μου επιτρέψετε να ξεκινήσω από τον κ. Τόλκα. Κύριε Τόλκα, είστε Βουλευτής Ημαθίας. Σωστά; Μάλιστα. Δεν ήσασταν και Υφυπουργός παρά τω Πρωθυπουργώ; Ναι. Ήσασταν και Υφυπουργός Μεταναστευτικής Πολιτικής; Ναι. Με το ΠΑΣΟΚ. Μάλιστα. Τι κάνατε τότε για το χιονοδρομικό; Γιατί υποκρίνεστε; Γιατί λαϊκίζετε; Και δεν σας το είχα. Η αλήθεια να λέγεται. Τέτοια υποκρισία ξεχειλίζει. Ήρθατε εσείς σήμερα να ψέξετε τους Βουλευτές της Ημαθίας, γιατί δεν κάνουν τίποτα, εσείς που ήσασταν Υφυπουργός παρά τω Πρωθυπουργώ και κάνατε τα πάντα λαμπίκο. Δηλαδή, το χιονοδρομικό λειτουργούσε τέλεια και εμείς ήρθαμε να το χαλάσουμε.

**ΑΓΓΕΛΟΣ ΤΟΛΚΑΣ:** Κύριε Υφυπουργέ,…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Τόλκα, μη με διακόπτετε. Δεν σας διέκοψα. Ξέρετε ότι υπάρχουν καταδικαστικές αποφάσεις για προηγούμενους εμπλεκόμενους και διοικήσεις του χιονοδρομικού; Το γνωρίζετε; Φαντάζομαι πως ναι. Άλλωστε, το νέο έχει τρέξει σε τοπικό επίπεδο. Δεν φαντάζομαι να το αγνοείτε.

Ξέρετε, κύριε Τόλκα, ότι στις 2 Μαΐου έχουμε νέο δικαστήριο για διπλό κακούργημα για κατάχρηση για ποσό που ξεπερνάει τα 250 χιλιάρικα; Το γνωρίζετε; Το γνωρίζετε, αλλά υποκρίνεστε και ήρθατε προηγουμένως να κουνήσετε το δάχτυλο στη Νέα Δημοκρατία που ασχολήθηκε. Μέσω της σημερινής διοικήσεως, την οποία συγχαίρω και για το ένα και για το άλλο χιονοδρομικό, τακτοποίησε εκκρεμότητες, βάρη, οικονομικές ατασθαλίες και τα έβαλε σε μια τροχιά και τα δύο χιονοδρομικά, χωρίς όμως να σημαίνει ότι φέραμε και τα δύο εθνικά χιονοδρομικά κέντρα στο επίπεδο που πρέπει. Γι’ αυτόν τον λόγο κάνουμε και αυτή τη διαδικασία.

Δεν ιδιωτικοποιούμε. Μην ανησυχείτε. Αλλά και αν ήταν να το ιδιωτικοποιήσουμε, θα σας το λέγαμε. Αλλά δεν ιδιωτικοποιούμε. Συνεργαζόμαστε με το ΤΑΙΠΕΔ, με το οποίο συνεργαζόμαστε σε άλλα πρότζεκτ, γιατί έχει έναν εξαιρετικό μηχανισμό και γνωρίζει πολύ καλύτερα από ό,τι οι τεχνικές υπηρεσίες μας ή οι αρμόδιες υπηρεσίες του Υπουργείου Αθλητισμού ή οι εκεί υπηρεσίες των δύο χιονοδρομικών, για να τρέξουν ό,τι απαιτείται, να ωριμάσουν και να βγάλουν σε διαγωνισμό, για να αξιοποιηθεί και το ένα και το άλλο χιονοδρομικό.

Δεν απολύεται κανένας. Μη διαρρηγνύετε τα ιμάτιά σας! Μην αγχώνεστε! Δεν απολύεται κανένας. Άλλωστε, έχουμε και πολύ, πολύ, πολύ, πολύ λιγότερο προσωπικό από ό,τι θα έπρεπε. Και θέλουμε με κάθε τρόπο αυτά τα δύο χιονοδρομικά να βρεθούν στο επίπεδο που τους αξίζει.

Ψέξατε τους Βουλευτές της Ημαθίας, κύριε Τόλκα. Ο κ. Βεσυρόπουλος -δεν αναφέρω τους άλλους δύο που είναι εξαιρετικοί και πολύ αγαπημένοι- είναι ο άνθρωπος, ως Υπουργός Οικονομικών, που μαζί με τον κ. Σταϊκούρα και τον κ. Σκυλακάκη ψηφίσαμε, δουλέψαμε και φτιάξαμε το μόνιμο μηχανισμό στήριξης ο οποίος για πρώτη φορά λειτουργεί και ενισχύει τον αθλητισμό, και είναι εποπτεύων του μηχανισμού που φορολογεί και διαρκώς βελτιώνει. Και βρεθήκατε εσείς που είχατε θητεύσει στο πλευρό του Πρωθυπουργού της χώρας, χωρίς να έχετε κάνει το παραμικρό, να κουνήσετε το δάκτυλο σε αυτή την παράταξη και σε αυτή την Κυβέρνηση! Είναι από τα στελέχη που όλως τυχαίως ψηφίζονται και εκλέγονται από τον ίδιο λαό που ψηφίζει και εσάς και που έχει κάνει τα μέγιστα από την κυβερνητική θέση που του εμπιστεύτηκε ο Πρωθυπουργός για το καλό του αθλητισμού και για το καλό της περιοχής. Θεωρώ ότι πρέπει να αναθεωρήσετε τα όσα είπατε.

Και, φυσικά, θα αξιοποιήσουμε οποιοδήποτε άλλο χρηματοδοτικό εργαλείο μπορέσουμε, για να αξιοποιήσουμε κάθε αθλητική μας εγκατάσταση.

Ξέρετε, μου αρέσει πάρα πολύ όλη αυτή η διαδικασία. Δεν ξέρω αν σας αρέσει εσάς, αλλά καταλαβαίνω ότι είστε σε δύσκολη θέση. Ωστόσο, θέλω να σας πω ότι η δουλειά που έχει γίνει σε όλες τις αθλητικές εγκαταστάσεις της χώρας μας που ανήκουν στο Υπουργείο Αθλητισμού ή που πήραμε, ενώ δεν μας ανήκαν, δεν είχε γίνει ποτέ τα προηγούμενα χρόνια.

Καταλαβαίνω ότι είστε σε δύσκολη θέση. Καταλαβαίνω ότι θα πρέπει πιθανότατα να διορθώσετε, όπως έκανε ο κ. Μάρκου προηγουμένως, που είπε τα μισά, είπε μισή αλήθεια και μετά προσπάθησε να το στρογγυλέψει.

Δεν έχω πει ποτέ για ποσά, κύριε Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Το θέμα είναι…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Μη με διακόπτετε. Δεν έχω πει ποτέ για ποσά. Διότι πώς να πω για ποσό, όταν ο μόνιμος μηχανισμός που παρακολουθεί και συγκεντρώνει όλο αυτό το ποσό από τον τζίρο και μετά τη φορολόγηση των παικτών των στοιχηματικών εταιρειών είναι δουλειά του Υπουργείου Οικονομικών; Έλεγα σε όλους που απευθύνονταν σε εμένα ότι εγώ θα μιλήσω για ποσό, μόνο όταν το έχω στο ταμείο μου αφ’ ενός και αφ’ ετέρου όταν βάλουμε και τα κριτήρια στο τραπέζι, το οποία βάλαμε και έγινε αυτή η συζήτηση που έγινε.

Και επειδή «κοντός ψαλμός αλληλούια», ας περιμένουμε -επανερχόμενος στο θέμα της Super League 2- την αυριανή συνεδρίασή τους και εδώ είμαστε, για να αντιμετωπίσουμε με γενναιότητα, με ηρεμία και με διαφάνεια και κυρίως με κριτήρια και αυτό το ζήτημα της Super League 2. Επιστρέφουν στα γήπεδα και αυτομάτως είμαστε έτοιμοι να τρέξουμε τα πάντα που τους αφορούν.

Ολοκληρώνω λέγοντας ότι είμαι πολύ χαρούμενος που σήμερα στην ουσία ολοκληρώνεται και μια πλούσια νομοθετική διαδρομή στο χαρτοφυλάκιο του αθλητισμού. Επτά νομοθετικά κείμενα! Από εποχής Φούρα είχαν να τα ακουμπήσουν οποιοιδήποτε προκάτοχοί μας.

Τώρα με τσιγκλάτε. Μη γελάτε ειρωνικά. Είκοσι τέσσερα χρόνια υπήρχε ένα πάγιο αίτημα της Ομοσπονδίας των Σκοπευτών της Ελλάδος. Είκοσι τέσσερα ολόκληρα χρόνια αυτοί οι αθλητές ταλαιπωρούνταν και αντιμετωπίζονταν από την πολιτεία, δηλαδή τα αρμόδια όργανα που έλεγχαν τις μετακινήσεις, ταξίδια πάνω, κάτω, σαν παράνομοι κάτοχοι όπλων. Και, όμως, ήταν αθλητές! Ήταν το εργαλείο, για να συμμετάσχουν σε διοργανώσεις και να προπονηθούν. Όλα αυτά τακτοποιήθηκαν, λοιπόν, μετά από είκοσι τέσσερα χρόνια με το Υπουργείο Προστασίας του Πολίτη, μπήκε επιτέλους το νερό στο αυλάκι και επιτέλους φύγαμε πίσω από το φεγγάρι που ήμασταν, εναρμονιστήκαμε πλήρως με τα υπόλοιπα ευρωπαϊκά κράτη και τα πάντα εξελίσσονται και έτσι έπρεπε να είχε γίνει χρόνια πριν.

Το ίδιο συμβαίνει και με τις εγκαταστάσεις. Καταλαβαίνω ότι είστε σε αμηχανία. Και στο ΟΑΚΑ και στο ΣΕΦ και στον Βύρωνα δεν βάζατε καν διοικήσεις. Τόσο πολύ ενδιαφερόσασταν για τον αθλητισμό. Κι, όμως, και εκεί υπάρχει διοίκηση και εκεί τρέχουν έργα τα οποία φτάνουν περίπου το 1 εκατομμύριο ευρώ.

Γι’ αυτό σας λέω: Ψαχτείτε καλύτερα και όταν απευθύνεστε στην Κυβέρνηση, που έχετε κάθε λόγο και κάθε δικαίωμα να ρωτάτε και να ελέγχετε -εδώ είμαστε και απαντούμε στα πάντα, δεν κρύψαμε τίποτα-, τουλάχιστον να είστε καλύτερα προετοιμασμένοι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ολοκληρωθεί η διαδικασία.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι τέσσερις μαθήτριες και μαθητές και τρεις συνοδοί εκπαιδευτικοί από το Γυμνάσιο Κροκεών Λακωνίας.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, στο σημείο αυτό έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 21 Φεβρουαρίου 2023.

**Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)**

1. Η με αριθμό 445/15-2-2023 επίκαιρη ερώτηση του Βουλευτή Χαλκιδικής του Κινήματος Αλλαγής κ. **Αποστόλου Πάνα** προς τον Υπουργό **Αγροτικής Ανάπτυξης και Τροφίμων,** με θέμα: «Εθνικό Πρόγραμμα Χαλαζικής Προστασίας για τη Χαλκιδική».

2. Η με αριθμό 453/20-2-2023 επίκαιρη ερώτηση της Βουλευτού Α΄ Αθηνών του Κομμουνιστικού Κόμματος Ελλάδας κ. **Γαρυφαλλιάς (Λιάνας) Κανέλλη** προς τον Υπουργό **Εσωτερικών,** με θέμα: «Απαράδεκτη η κατάσταση στο Ενιαίο Ειδικό Επαγγελματικό Γυμνάσιο - Λύκειο (ΕΝΕΕΓΥΛ) Περιστερίου και συνολικά στα ειδικά σχολεία της δυτικής Αθήνας».

**Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)**

1. Η με αριθμό 448/19-2-2023 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ**. Δημητρίου Κωνσταντόπουλου** προς τον Υπουργό **Αγροτικής Ανάπτυξης και Τροφίμων,** με θέμα: «Σοβαρά προβλήματα με τις πληρωμές των επιδοτήσεων και αποζημιώσεων αγροτών και κτηνοτρόφων, που πλήττουν ευθέως την επιβίωσή τους».

**ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)**

1. Η με αριθμό 1575/04-01-2023 ερώτηση του Βουλευτή Ηρακλείου του Κινήματος Αλλαγής κ. **Βασιλείου Κεγκέρογλου** προς τον Υπουργό **Αγροτικής Ανάπτυξης και Τροφίμων,** με θέμα: «Φράγμα Μπαδιά Δήμου Μινώα Πεδιάδος».

2. Η με αριθμό 1783/19-1-2023 ερώτηση του Βουλευτή Ηρακλείου του Κινήματος Αλλαγής κ. **Βασιλείου Κεγκέρογλου** προς τον Υπουργό **Εσωτερικών,** με θέμα: «Έλλειψη σχεδιασμού και κυβερνητική αναποτελεσματικότητα για την ανασυγκρότηση της σεισμόπληκτης περιοχής της Περιφερειακής Ενότητας (Π.Ε.) Ηρακλείου».

Κυρίες και κύριοι συνάδελφοι, κηρύσσεται περαιωμένη η συζήτηση…

**ΑΓΓΕΛΟΣ ΤΟΛΚΑΣ:** Κύριε Πρόεδρε, θα ήθελα τον λόγο. Υπάρχουν ανακρίβειες σε προσωπικά θέματα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Πρόεδρε, θα ήθελα τον λόγο. Είναι δυνατόν; Εν πάση περιπτώσει, να μιλάει πρώτα ο Υπουργός και μετά οι Βουλευτές, για να μπορούμε να απαντήσουμε. Ο Υπουργός δεν απάντησε απολύτως σε τίποτα από όσα τον ρωτήσαμε. Άλλα λόγια να αγαπιόμαστε!

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Κύριε Πρόεδρε, θα ήθελα κι εγώ τον λόγο. Είχαμε θέσει μια σειρά από ερωτήματα, πήραμε μισές απαντήσεις και άφησε και αιχμές. Μπορείτε να δώσετε ένα λεπτό στους εισηγητές. Είμαστε χρόνια εδώ. Δεν είμαστε χθεσινοί. Δεν γίνεται να κλείνει με αυτόν τον τρόπο, μιλώντας για τροπολογίες, για όλο το νομοσχέδιο ο κύριος Υπουργός στο τέλος.

**ΕΜΜΑΝΟΥΗΛ ΣΥΝΤΥΧΑΚΗΣ:** Για την Ένωση Διαιτητών να πει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Πολιτισμού και Αθλητισμού: «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας».

Προχωρούμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, είκοσι πέντε άρθρα, μία τροπολογία, το ακροτελεύτιο άρθρο καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1599/58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Πολιτισμού και Αθλητισμού: «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 219α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 15.04΄ λύεται η συνεδρίαση για αύριο, ημέρα Τετάρτη 22 Φεβρουαρίου 2023 και ώρα 10.00΄, με αντικείμενο εργασιών του Σώματος:α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ρυθμίσεις για την εξαγορά κατεχομένων ακινήτων της ιδιωτικής περιουσίας του Δημοσίου, ακινήτων του Ταμείου Εθνικής Άμυνας, λοιπές διατάξεις για την ιδιωτική περιουσία του Δημοσίου και άλλες διατάξεις αρμοδιότητας Υπουργείου Οικονομικών», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**